REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

(Drugi dan rada)

u Trinaestom sazivu

01 Broj 06-2/126-23

31. maj 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije konstatujem da je prisutno 87 narodnih poslanika.

Radi utvrđivanja broja prisutnih u sali, molim sve poslanike da ubace svoje identifikacione kartice u elektronske jedinice.

Konstatujem da je, primenom sistema, utvrđeno da je prisutno 117 narodnih poslanika, što je više od 84 i možemo da nastavimo sa radom.

Obaveštavam vas da je sprečen da sednici prisustvuje narodni poslanik Dani Zoltan.

(Milenko Jovanov: Poslovnik.)

Evo, sad ćemo.

Nastavljamo jedinstveni pretres o 1. tački dnevnog reda.

Povreda Poslovnika,

MILENKO JOVANOV: Poštovani gospodine predsedniče, mislim da je član 27.

Mislim da je bilo neophodno da sednicu započnete sa konstatacijom, odnosno konstatacijom da trenutno sednici prisustvuje 27 poslanika ili 23 poslanika onih stranaka koje su tražile održavanje ove sednice, da ova sednica ne bi mogla da bude ni održana ni započeta bez predstavnika vladajuće koalicije i da ovo najbolje pokazuje odnos onih koji su tražili ovu sednicu prema tačkama dnevnog reda, temama o kojima treba da se razgovara, kao i odnos prema tragediji koja nam se desila.

Hvala.

PREDSEDNIK: Da, hvala na sugestiji.

Mislim da je sad jedan više. Ušao je Srđan Milivojević dok ste ukazivali na povredu Poslovnika.

Treba li da glasamo?

Ne treba, dobro.

Onda možemo da nastavimo.

Reč ima Edis Durgutović.

EDIS DURGUTOVIĆ: Poštovani predsedniče, kolege i koleginice poslanici, kao i prošli put želeo bih da počnem sa rečenicom da ovakva tema i ovakva situacija u Srbiji zahteva dijalog i neku vrstu jedinstva.

Od kad smo počeli ovu raspravu nismo došli do toga da pokušamo da pomirimo stavove i pomirimo neke uglove iz koje posmatramo sadašnju situaciju.

U jednom trenutku kada smo ovu sednicu počeli, predsedniče, ja vam se na tome zahvaljujem, vi ste od određenih kvazi patriotskih, kvazi desničarskih snaga jako dobro skrenuli pažnju i izbili argumente kada smo govorili o merama Vlade koje bih ovim putem pohvalio, a to je razoružavanje Srbije u trenutku u kome su pokušali bespredmetno, bez ikakvog osnova, imajući tendencioznu nameru, da ukažu da se razoružavanje sprovodi selektivno i da nije za cilj ono što je iskazano u nameri Vlade i samom činu i samoj nameri da se smanji broj nelegalno naoružanih stanovništva, kao i da se preispitaju određene dozvole i stanje naoružanja po dozvolama koje su dobili.

Na tome bih vam se zahvalio jer je jako dobro i jako kvalitetno što vodite računa u svakom trenutku ove sednice da neko ne pređe granicu dobrog ukusa, naročito u trenucima kada je naše društvo u nekoj vrsti straha.

Uvek ću stati na stranu i uvek razumeti svakog građanina koji iskazuje i nezadovoljstvo i zabrinutost, ali pritom ne mogu da razumem potrebu preterane politizacije jedne ovakve teme.

Dakle, REM je najnapadanija, jedna od najnapadanijih institucija. Kad god se pojavi neka krizna situacija, kad god je neki problem, uvek se kreće od REM-a i uvek jedan od zahteva je REM. Bojim se da tim činom dovodimo tačku tenzije do usijanja, ne zbog samog REM-a, već zbog pritiska koji se vrši u kriznim situacijama.

Molim vas, drage kolege, ja verujem, imam razumevanja za činjenicu da želite da iskažete neka nezadovoljstva i kao politički predstavnici građana. Nikada neću otvarati prostor za sukob sa različitim i drugačijim mišljenjem, ali sa druge strane, molim vas da negde ja sam počeo već i sa određenim kolegama iz opozicije kad razgovaram, sretnemo se na hodniku, kažem – ljudi, mora da se spusti tenzija, mora da se spusti taj odnos. Uvek u tim raspravama i u tim razgovorima dođemo ko je počeo prvi, ko, šta, kako radi. Hajde da se razumemo da prosto niko tako ne treba da radi.

Ne možemo da karakterišemo kada mene neko napadne da je to osvajanje slobode, a kada ja nekog napadnem, da je to akt nasilja. Prosto, nemojte da menjate te teze i nemojte da ulazimo u situaciju koja nije dobra za ovo društvo. Srbiji i regionu je danas najpotrebniji mir zbog svega što se dešava u našem okruženju i u našoj samoj zemlji.

Takođe, i građanima Srbije je potrebna neka ravnoteža, neka mogućnost da razgovaramo. Ja sam siguran da u najboljoj meri možemo razgovarati o suštinski problematičnoj temi u ovom društvu, ali to je između ostalog nasilje, ali ne kroz prizmu i ne kroz traženje odgovora u žrtvovanju određenih pojedinaca u REM-u i njih optužiti, upirati prstom da su oni odgovorni na svaku moguću temu koja može da se iskoristi. Negde, oni su označeni kao krivci, negde su oni ti koji dozvoljavaju. Da li je baš tako? Nije.

Znam da znate da nije i zato apelujem. Boško Obradović je u jednom trenutku, na početku ovog zasedanja, takođe vrlo odgovorno apelovao na spuštanje tenzija, na pokušaju razgovora, a odmah zatim napao kolege.

Molim vas da imamo u vidu činjenicu da ako pričamo o REM-u pričamo suštinski, damo predlog suštinski na promenu zakona. Ako je neka mogućnost da se nešto uradi na ovu temu, onda je to suštinski promena i zakona i podzakonskih akata na ovu temu i pravilnika kako bi mogli da budemo zadovoljni samim programskim sadržajem.

Svakako je legitimna rasprava o programskim sadržajima na tim televizijama, ali taj razgovor i promena zakona i promena članova REM- i bilo kakvog rešenja je u našem dogovoru i našem razgovoru, u dijalogu, u kompromisima i shvatanjima šta je ono što je ovom društvu potrebno.

Građanima Srbije u ovom trenutku je potrebna sigurnost. Potrebno je da iz ovog najvišeg Doma se šalju poruke, između ostalog, i poruke empatije, davno zaboravljene, da kažemo da ne može sve država da uredi i uradi, već da u jednom trenutku moramo da iskoračimo i kao političari i kao lideri ovog društva, svako od nas ponaosob i da pozovemo one segmente društva koji mogu da nam daju stručne i kvalitetne odgovore na ovo, da formiramo, koliko god je potrebno, komisija.

Pođite uvek od sebe da se vama desi lično ili privatno neka takva krizna situacija, koga ćete pozvati? E te ljude predložite, te ideje iznesite i svi zajedno da ih usvojimo. Samo najbolje ideje mogu našu zemlju da guraju napred.

Ne želim nijednog trenutka da spočitavam bilo kome bilo šta, nemam na to pravo, ali mislim da preterujemo u kvalifikacijama, u tenziji koju izazivamo, o samom nezadovoljstvu građana, koje pokušavamo da dodatno politizujemo. Raspolućujemo društvo, a onda ćemo postići šta? Realno, ništa.

U raspolućivanju društva nećemo postići ništa. Kada su ovako teške krizne situacije potrebno je ujedinjenje, sabornost, a mi to nemamo. Svih ovih dana iza nas od te velike tragedije mi to nemao.

Upiremo prst, tražimo ostavke, smene, kao da je to rešenje. Vrlo mali broj kolega je ponudio neko suvislo rešenje o kome može da se razgovara. Niko neće da se protivi činjenici ili izrečenoj rečenici da medijska slika u Srbiji nije idealna, ali nije idealna ni na jednoj strani.

Nažalost, mi smo počeli po svakoj temi da se delimo samo zato što valjda verujemo da ćemo tako dobiti neki politički poen više ili naneti štetu onom drugom. Ja ne vidim u ovoj tragičnoj nesreći prostora ni za jedan jedini politički poen, niti je to normalno, niti to treba da se radi.

S druge strane, uvek ću biti spreman da razgovaram o objektivnoj odgovornosti bilo koga, ali mora da se nađe mera i granica.

Bojim se da danas mi kao poslanici, kao predstavnici građana nedovoljnim obraćanjem stručnoj javnosti nismo pokušali da odgovorimo na ključno pitanje - ok, kada uradimo taj medijski sadržaj, kada uredimo taj prostor za elektronske medije, šta ćemo sa prostorom koji ostaje nepokriven i ovim i ovakvim zakonima i podzakonskim aktima, a to je sam internet, sve te društvene mreže, sve te platforme?

Po meni, nije ključ u zabrani. Po meni je ključ da se vratimo onome što je najbitnije, a to je porodici i da iz porodice pokušamo našoj deci… Ja kao roditelj sedmogodišnjeg sina ulažem mnogo veće napore nego što su moji roditelji tada ulagali kako bi mom detetu objašnjavao godinama mogućnosti i alternative korišćenja tih društvenih mreža, tih savremenih tehnologija na način na koji može da ga usmere i afirmišu dobro, na progresivno, na bolje.

Svuda u svetu, pa i kod nas spornih sadržaja je bilo, ima ih i biće ih. To ne možemo zaustaviti.

Razgovarajući sa prijateljima da li su rijaliti… ne branim ih, ne gledam ih, duboko ih osporavam i ono što oni nose sa sobom, ali da li naša deca stvarno i najmlađi gledaju te rijalitije i onda sam sa prijateljima, generacija smo, došli smo do odgovora da toga nema. To je za njih prevaziđeno.

Kolega Jovanov je to više puta naglašavao. Deca se sa time na neki način sprdaju. Prave od toga neke mimove i pokušavaju da ismejavaju našu generaciju i generaciju svojih roditelja sa tim spornim sadržajima, jer nisu oni ti koji svoje vrednosti baziraju na rijaliti programima. Mi moramo da se vratimo osnovi, porodici, razgovorima sa svojom decom, pokušajima da deca budu otvorenija prema nama.

Drugi deo koji je potreban da uradimo jeste da se mi svi dodatno edukujemo da možemo da ispratimo razvoj savremene tehnike i tehnologije i da zajedno sa njima učimo i otvaramo nova znanja i nove vidike i za nas i za njih i da dajemo ključne odgovore na pitanja kao parlament.

Pozivam vas još jednom, bez želje da bilo kome držim predavanje, namećem mišljenje, da pokušamo zajedno ujedinjeni da se obratimo barem po ovim tačkama dnevnog reda i temama koje su prouzrokovale i izazvale ovu sednicu, a to su tragični događaji koji su se desili, da pokušamo da nađemo ključ koji segmenti našeg društva mogu da nam ponude kvalitetne i dobre odgovore, koji sve stručnjaci, iz kojih oblasti su nam neophodni da kreiramo zakone i podzakonske akte i u oblasti medija i sve prateće zakone koji su potrebni i vezani za ovo kako ovakve i slične stvari nam se ne bi ponovile.

Hvala vam.

(Boško Obradović: Replika! Lično sam spomenut.)

PREDSEDNIK: Lično ste spomenuti?

Dva minuta, Boško Obradović.

BOŠKO OBRADOVIĆ: Hvala, predsedavajući.

Uvaženi kolega Durgutović je s pravom pomenuo da sam zagovornik spuštanja tenzija u našem društvu i da sam u više navrata i citirao mišljenje koje bi trebalo da je najrelevantnije u srpskom narodu, a to je mišljenje staraca sa Svete Gore, iz manastira Hilandara, koji su nam u više navrata sugerisali da nam nove podele, sukobi i svađe u našem narodu nisu potrebni, ali mora da to na svom primeru prvo pokaže onaj koji je najodgovorniji, a to je vlast.

Vlast drži sve poluge moći u svojim rukama i vlast prva mora da spusti tenzije i pokaže svojim primerom da želi da se promeni i da je nešto naučila iz svega ovoga što nam se desilo.

Nezgodno je, naravno, kada stranka, na čijem čelu je Rasim Ljajić, u devet Vlada ministar, nam ovde sada govori o bilo čemu, bez odsustva bilo kakve sopstvene odgovornosti, bez odsustva svesti o sopstvenoj odgovornosti. To se odnosi, inače, na često nepravedno zapostavljene koalicione partnere Srpske napredne stranke.

Evo, ja lično često grešim što spominjem samo Srpsku naprednu stranku kao odgovornu za ovih 11 godina vlasti. Ona u ovom trenutku ne bi imala većinu da nema SPS-a, Jedinstvene Srbije, PUPS-a, SPO-a, Milije Miletića, Zukorlića, izvinjavam se ako nekoga propustim, Rasima Ljajića, koji takođe daju doprinos ovakvoj vlasti i takođe bi trebalo da snose odgovornost za ono što je urađeno u nekom prethodnom periodu.

A da smo davali mere, i te kako smo davali mere. Još u novembru mesecu predložili smo čitav set mera za prevenciju nasilja u našem društvu. U decembru smo tražili da nadležni ministar dođe da razgovaramo o nasilju u školama, zajedno sa predsednikom Vlade.

Sada vam je u skupštinskoj proceduri novi set hitnih mera za reformu našeg prosvetnog i medijskog sistema u funkciji prevencije nasilja.

Dakle, poštujte malo više opoziciju. Pokažite vi poštovanje prema nama. Usvojite neki od naših predloga, smatrajući da su dobri, pa ćete videti kako se stvari u Srbiji menjaju.

PREDSEDNIK: Sada imamo dve prijave za repliku.

Reč ima Branimir Jovanović.

Izvolite.

BRANIMIR JOVANOVIĆ: Hvala, predsedniče.

Socijaldemokratska partija Srbije ne beži od odgovornosti. Stojimo iza svojih reči, stojimo iza svojih dela. Smatram da je gospodin Rasim Ljajić svaki put radio odgovorno svoj posao. Iza njega stoje rezultati. Ali, isto tako, smatram da nam ne treba politički savetnik sa strane, imamo dovoljno mudrosti da se sami organizujemo, da sami povlačimo političke poteze. Mi već nekoliko izbornih ciklusa izlazimo na izbore sa našim koalicionim partnerima iz SNS, PUPS, SPO, tako da imamo jasne ciljeve i radimo na tim ciljevima.

Kada podržimo nekoga, stojimo iza toga. Kada podržimo predsedničkog kandidata, stojimo iza toga i podržavamo ga imenom i prezimenom. Ne treba nam nikakva pomoć sa strane, ne treba nam nikakav predsednik druge države da nam stoji na bilbordima da bi nam pomogao da ostvarimo bolji rezultat. To je princip na kome mi insistiramo.

I dalje ćemo raditi kao i do sada i za sve političke odluke konsultovaćemo se unutar stranke i ne treba nam nijedan savetnik sa strane. Hvala.

PREDSEDNIK: I vi ste lično pomenuti.

Reč ima Milija Miletić.

MILIJA MILETIĆ: Zahvaljujem se, predsedniče.

Uvažene kolege, ja stojim iza svega onog što sam radio prethodnih godina, podržavao predsednika Srbije za sve one stvari koje su bitne za sve nas koji živimo na jugoistoku Srbije i celoj Srbije. Prema tome, za ono što radim, ja ću odgovarati. Ono što sam uradio, i za to ću odgovarati.

Najbitnije je da naredni period koji dolazi bude za sve nas period u kome se moramo smiriti, smiriti tenzije, zato što, kao što vidimo, dešavaju se stvari u kojima moramo da budemo svi zajedno na istoj strani i da nema podela.

Još jednom, ja stojim iza onoga što sam radio i šta ću raditi, normalno, jer meni je interes na prvom mestu jugoistok Srbije, razvoj sela, poljoprivrede i da sačuvamo našu zemlju Srbiju u svakom pogledu. Mir i stabilnost u prvom planu, a onda sve ostalo.

PREDSEDNIK: Vas nije pominjao Boško Obradović.

Izvolite, po Poslovniku.

TATJANA MANOJLOVIĆ: Po Poslovniku, član 27.

Molim predsednika Skupštine da ima isti aršin prema svim poslanicima i da da pravo na repliku svima, a ne samo onima za koje proceni da je dobro da govore u ovoj Skupštini.

Možda zato što ne želite da kažem šta se desilo juče u prištinskoj bolnici. Preminuo je Momčilo Vučković iz Donje Bodrige kod Gnjilana. Preminuo je u prištinskoj bolnici od povrede glave koju je zadobio padom u autobusu koji je prevozio iz Parteša ljude na kontramiting u Beograd. Taj čovek je pao u autobusu… (Isključen mikrofon.)

PREDSEDNIK: Šta vi sada radite, gospođo Manojlović?

(Tatjana Manojlović: Kako vas nije sramota da mi ne date da kažem ovo?)

Znači, kad dajem replike onima koje pomene Boško Obradović, kako vi sebe prepoznate u tome kada vas niko ne pomene? Šta radite i čime se bavite? Kakve to veze ima sa bilo čim? Neverovatni ste.

Počeli smo juče i vodimo računa da primenjujemo identična pravila sve vreme, jednako prema svima, tako da je ovo sad ponovo primena člana 103.

Da idemo dalje sa onima koje je pomenuo zaista Boško Obradović i koji zaista imaju pravo na repliku.

Reč ima Snežana Paunović.

SNEŽANA PAUNOVIĆ: Hvala, predsedniče.

Po starom dobrom običaju, kad govori kolega Obradović ja uvek imam pravo na repliku. Hvala vam na tome.

Lepo je što ste počeli da se bavite i tom najprostijom matematikom, da sabirate ko bi imao većinu sa, bez socijalista, SDPS, kolegom Milijom, itd. Lepo je i što ste građanima Srbije objasnili da imate konstruktivne predloge. Još je lepše što smo potpuno spremni da sa vama razgovaramo i o vašim konstruktivnim predlozima. Samo je izostalo da kažete tako kako ste pozivali ministra prosvete da dođe i razgovara o nasilju o školama, trebalo je da pre svega toga kažete – izvinjavam se ako sam bio motivator za bilo kakvo nasilje, a jeste. Trebalo je pre svega toga da kažete deci – oprostite, poneo me politički žar kad sam krenuo zastavom na vrata Skupštine. Jer bi onda deca shvatila da to nije dobro ponašanje, nego da mi odrasli kad-kad u toj političkoj borbi nemamo meru, ne vidimo kvalitetan način i to što mi sad dobacujete iz klupe pored ne rešava problem o kome ja govorim.

Nemam ja nikakav problem da u ime SPS i Ivice Dačića kažem – da, apsolutno smo deo vladajuće većine. Da, učestvovali smo u donošenju svih odluka. Da, mislimo da su najispravnije moguće i mislimo da je takođe vaš zadatak da nas kritikujete, ali je bogami vaš zadatak i da date neke konkretnije predloge koji se razlikuju od ovoga što mi radimo, a ne da samo koristite dva minuta i Poslovnik da biste ukazali na šta? Na ovo grubo kršenje dostojanstva, iznošenje ovakvih stvari?

Gospodine predsedniče, da ne bih morala da podižem i Poslovnik, ja vas molim da ovakvo reklamiranje Poslovnika kakvo smo imali maločas u korenu sasečete. Ovo je jako opasno i iznad svega bezobrazno.

Vaša istina je uvek upitna, i to ste sto puta dokazali. Ovo nije nikakav ring, ovo je Narodna skupština Republike Srbije. Postanite svesni na kojoj se funkciji nalazite. Hvala.

PREDSEDNIK: Mislim da možemo ovim da završimo.

Izvolite, gospodine Zelenoviću, kao predstavnik poslaničke grupe.

NEBOJŠA ZELENOVIĆ: Zahvaljujem se i odmah na početku, da bih mogao da pokažem kako i na koji način mi verujemo da situacija u društvu može da se normalizuje, podsetiću samo na to šta mi zapravo želimo da postignemo u ovom parlamentu i ovoj raspravi.

Mi tražimo da se zaustavi sprečavanje normalnog javnog života. Složićete se da je to jedan vrlo korektan zahtev. I to sprečavanje javnog života ili normalnog javnog života zapravo potiče od svih onih eksponenata vlasti koji kroz medije promovišu nasilje svo ovo vreme.

Baš mi je drago što je gospodin Jovanov počeo ovu današnju sednicu sa jednom opaskom koja je u neku ruku i na mestu, ali ću sad pokušati i da je dekonstruišem, a to je da oni koji su tražili zasedanje ove sednice, sada nisu u sali.

Znate, ali mi smo je tražili, mi smo je tražili, a ne vi. Mi smo tražili da razgovaramo, a vi sada govorite da mi nećemo da razgovaramo. Mi smo tražili da se priča ozbiljno, a šta smo dobili zauzvrat? Dobili smo Bakareca i dobili smo ovu igranku koja zapravo obesmišljava sve ono za šta se mi borimo. I hoćete da nas uvučete u još jednu političku besprizornu igru u kojoj se neće pričati o tome šta su uzroci ovih tragedija i u kojoj se neće pričati šta je izlaz iz svega ovoga, nego ćete nastaviti da kupujete vreme.

Onda ćete vi, kad ste se suočili sa stotinama hiljada ljudi na ulici da kažete – evo, mi hoćemo da razgovaramo. Pa, evo, razgovaraćete koliko ovog vikenda, pošto će vam doći ljudi da razgovaraju, pa baš da vidim šta ćete da im kažete.

Inače, istine radi, gospodine Jovanov i predstavnici SNS i vlasti, dakle, po datumima, prva ta šetnja Srbija protiv nasilja, komemorativna, je bila 8. maja. Mi smo predali zahtev za sednicu i za razgovor kako bi se zahtevi sa te prve protestne komemorativne šetnje realizovali, pa gde drugde, nego kroz razgovor ovde u Skupštini. I tražili smo tada da se…

(Narodni poslanici Srpske napredne stranke dobacuju iz klupa.)

Molim vas da mi omogućite da mogu normalno da govorim, da mi ne dobacuju. Ja nisam nikome dobacivao. Molim vas.

Tražili smo tad da se na Skupštini podnese izveštaj REM-a u kome će biti oduzete frekvencije „Pinku“ i „Hepiju“ i biti zaustavljen rijaliti i, naravno, biti počišćen REM. To smo mi tražili.

Šta smo dobili, gospodo? Šta smo dobili? Dobili smo da ste kupovali vreme i niste hteli da zakažete odmah sednicu, čekali ste da vidite koliko će ljudi da dođe u petak 12. maja na protest. Jel tako, gospodo? Gde će vam duša? Gde će vam duša? Tek kada ste videli koliko je ljudi došlo 12. maja, onda ste se setili da bi možda bilo dobro da sada razvodnimo malo stvar, pa da sad kao mi nešto pričamo, a o čemu da pričamo? O ovome što nam danas nudite.

Devetog maja je, gospodo, vaš predsednik, a od skora i predsednik svih građana, ali 9. maja nije bio predsednik svih građana, bio je samo predsednik stranke, već zakazao kontramiting, šest ili pet dana nakon najveće tragedije. Njegov odgovor na tragediju, vaš odgovor na tragediju je kontramiting, a ne razgovor, ne rešavanje, kontramiting podrške i zaštite predsednika. Od čega? Od toga da izgubi fotelju, jel to? To se desilo sve i vi sve to dobro znate i sada treba da pričamo.

(Narodi poslanici SNS dobacuju.)

Iskreno nije mi se uopšte boravilo u Skupštini. Nisam hteo da dolazim na ovo razvodnjavanje u vašoj režiji, ali pošto ćete vi ovo da vozite letnji dan do podneva, moram da dođem da vas malo podsetim, pa da se setite, da vas pitam - gde će vam duša?

(Narodi poslanici SNS dobacuju.)

Da li hoćete ozbiljno da razgovaramo? Šta traže građani sa protesta? Šta traže građani sa protesta „Srbija protiv nasilja“? Traže smenu članova REM-a, smenu rukovodstva RTS-a, oduzimanje nacionalnih frekvencija „Pinku“ i „Hepiju“, rijaliti programi da budu ukinuti i da se ugase štampani mediji koji promovišu nasilje svakoga dana, pre, za vreme i nakon 3. i 4. maja. To traže. Vi ste mogli da ste hteli, samo da ste hteli, mi smo mogli svi zajedno ovde da zaustavimo sve što se dešava na ulici i u ko zna u šta će se pretvoriti sa svim ovim vašim ubačenim koje kakvim faktorima na ulici. Mi smo mogli ovo da rešimo i u jednom danu, na jednoj sednici, četiri zahteva su mogla da budu završena - REM, „Pink“ i „Hepi“, štampani mediji i rijaliti. Jedna sednica i niste hteli. Odlučili ste da kupujete dodatno vreme.

Na drugoj sednici smo mogli da završimo ovo što je Ružić podneo ostavku, i Gašić, i Vučin, druga sednica, i da završimo stvar i da se onda dogovorimo kako izgleda normalan život u Srbiji. Niste hteli da se dogovorimo, niste hteli. Svaki vaš korak, svaki vaš akt od 3. maja pokazuje da vi to ne želite i samo dodajete i pumpate nasilje. Ovde kao pričate da ste za dogovor, a u medijima se sve nastavlja, sve je isto.

(Rodoljub Stanimirović: Vi zloupotrebljavate.)

Sada ćemo doći do toga ko šta zloupotrebljava?

(Narodi poslanici SNS dobacuju.)

Molim vas da mi omogućite da govorim. Molim vas.

Pošto sam sada objasnio kako izgleda stvarni život i vaši koraci u njemu i kako ništa niste uradili da bi se stvar u državi normalizovala, sad ću da pređem na ovo šta može da se uradi ipak, a uz svu ovu vašu nevolju, uz svo vaše odsustvo želje da se zaista stvari normalizuju.

Dakle, izveštaj gospodina Bakareca, a o kome mi sada razgovaramo, je besprizoran u svakom segmentu, sadržinski zato što uopšte ne govori o onome što se traži, i to niko ovde nije tražio, niko od građana to nije tražio. Nema „Pinka“, nema „Hepija“, nema frekvencija, nema prekršaja koji su učinjeni, redovan izveštaj, rijaliti su prikazani kao nešto što je potpuno redovna stvar, ali način na koji je to uradio gospodin Bakarec je tek za posebnu osudu.

To da nama jedan stranački funkcioner podnosi izveštaj, navodno, nezavisnog javnog tela je uvreda za sve građane Srbije, pogotovo u ovakvoj situaciji, a gde on kaže da je funkcioner SNS, da nema nikakve druge naloge preko kojih se predstavlja, nema svoje lične, nego samo stranačke i sada stranački funkcioner nama podnosi izveštaj o telu koje je trebalo da spreči nasilje u društvu. Taj REM čuva građane Srbije, čuva ih od nasilja. On je osnovan da bi unapredio demokratiju u društvu, tako piše u Zakonu o elektronskim medijima, gospodo. Šta smo dobili? Dobili smo Bakareca i dobili smo čoveka koji na najniži, na najneprihvatljiviji način ovde nama drži političke govore i kako će to da unapredi demokratiju u društvu i da zaustavi nasilje u društvu. Kako?

Vi pritom za pripremu ove sednice na odboru kažete, rečeno je na odboru – usvaja se Izveštaj REM-a, sve je u redu. Što se vas tiče, gospodo, sve je u redu. Sve je u redu. Sistem funkcioniše. Svoj posao radi REM. Mediji izveštavaju. Sve je odlično. Tragedije. Šta ćemo sa tragedijama?

O tome kako i na koji način predsednik vaše stranke, a od skoro predsednik svih građana, misli da reši stvar ću kasnije u toku izlaganja reći.

Ono što smo mi dobili kroz ove izveštaje je sramotno, zaista. Po zakonu je REM trebao da oduzme frekvenciju onog trenutka kada „Pink“ i „Hepi“ ne ispunjavaju elaborat na osnovu kog su dobili frekvenciju da emituju program. To se nije desilo. Ne samo da se to nije desilo, nego su sada dobili ponovo frekvenciju, relativno skoro, a u međuvremenu je i televizija „Informer“ dobila dozvolu da emituje programe. Čestitam! Bravo! Svaka čast! Sramite se.

To što je REM dozvolio da se krši novinarska etika na programima sa nacionalnom frekvencijom je drugi od razloga zašto mora da bude počišćen odmah. Nivo novinarske etike u svim izveštajima je na najnižim mogućim nivoima ikada. Zato mora da ide REM.

To što ste dozvolili da se promoviše nasilje, to što je REM to dozvolio, kao institucija koja treba da brani sve nas od nasilja, to je tek posebna priča.

Na kraju, Olivera Zekić, koja sedi na čelu toga neprikosnoveno, vređajući svaki dan inteligenciju građana, vređajući svaki dan građane, štiteći i promovišući nasilje, podsetiću vas samo, prošli put kada se narod podigao, pa izašao na ulice, na mostove, na saobraćajnice, kada je bila tema „Rio Tinto“, šefica REM-a kaže tada pobunjenim građanima da treba da izađe neko da ih izmlati, da ih skloni tamo, da ih spreči u tome što protestuju. Ko tu promoviše nasilje? Kako može žena koja zagovara nasilje da štiti društvo od nasilja i ne samo da štiti društvo od nasilja, već da omogući normalnost u javnom prostoru u Srbiji? Zato ste, gospodo, iz protesta u protest imali sve više ljudi na ulici.

Do čega smo sada došli? Došli smo do toga da ste upregli svu svoju mašineriju i, evo, od 9. maja do 26-og, tri, četiri sedmice, ste učinili sve da se desi najveći ikada miting u istoriji Srbiji. Kaže predsednik SNS – biće možda 100 hiljada, možda bude 200 hiljada. Kaže Gašić – biće 200 hiljada. Jel se sećate toga? Gde će vam, bre, duša? Kakav, bre, kontramiting? Kakvih 200 hiljada ljudi i šta ste dobili? Debakl ste dobili, debakl!

Ja sam siguran da su planovi predsednika bili potpuno drugačiji od ovoga što mu se desilo 26-og, ali je morao da promeni pošto nema ljudi. Otišli, razišli se iz raznih razloga. To se sve desilo, gospodo, pa ko je mogao da gleda, ko je imao srca i da prizna, to se dogodilo i šta sada kažemo - sada ćemo da razgovaramo. Razgovaraćemo tako što će on da nudi jedno, a vi ćete ovde u parlamentu drugo, pa će onda ovo da bude jedna opšta pijaca, da se sve zgadi građanima.

Gospodo, nije ovo pijaca. Nije trenutak za ono što ste vi radili i sve ove godine pokušavajući da napravite jednu političku pijacu svo ovo vreme i da se dogovarate na sitno i na malo kako ste navikli.

Mnogo je teška situacija. Teška je u svakom segmentu društva. Pravo je čudo da to što se nesrećno desilo 3. i 4. maja, moglo je da se desi bilo kad ranije, pravo je čudo da se nije desilo ranije i dešavaće se. Ako se nastavi ovako, dešavaće se.

Dakle, čuli smo, možda nije javljeno gospodinu Jovanovu ili već, ali mi smo čuli da je predsednik rekao da je on spreman da ispuni tri četvrtinu svih zahteva. Ja sam pobrojao malopre osam, jel tri četvrtina znači šest. Tako vi mislite da rešite stvar, a možda je REM već i smenjen samo nije javljeno. Možda je REM već i smenjen samo vam nije javljeno, znate. Ali, vi to ne možete znati, pošto ništa ne znate i nizašta se ne pitate i zato niko ovde nije tražio da se smeni Vlada, zato što je Vlada nebitna za ovo društvo i za ovu državu, jer ništa ne odlučuje. Niko od tih ljudi u Vladi ne odlučuju ni o čemu, ali je bilo bar moralno i pristojno da oni koji su nadležni za određene službe podnesu moralnu ostavku. Pa i ovaj Ružić joj podneo na kraju ne zato što je hteo, nego zato što je bio prisiljen i kada je video koliko ljudi je izašlo na ulicu. Da je hteo mogao je prvog dana to da uradi ko što ste svi trebali to da uradite prvog dana i da razgovarate drugog i trećeg, a ne da kupujete dodatno vreme, kao što ga kupujete sve ove godine i tako izgleda vaša vlast i upravljanje državom.

(Narodni poslanici SNS dobacuju.)

E, sad što se tiče građana koji protestuju, taj prvi protest je bio protest iz straha, protest iz zabrinutosti, protest koji se desio zato što je ljudima njihov mikrokosmos koji su stvorili ovi 10, 11 godina vaše vlasti pomagao da se zaštite, da ipak na neki način čitaju neke knjige i šalju decu u neku školu i leče se kako god znaju i umeju, da nekako život funkcioniše mimo svih vas i svih ovih pritisaka koji vršite nas sve ove godine, ali je taj mehur pukao 3. i 4. maja i izlio se. Ljudi neće to više da trpe i više to nije protest iz straha. Ovo je sad protest iz besa, iz revolta, iz potrebe da se stvarno normalizuje. Ljudi su besni. Kako ne vidite i vi na taj bes ne možete odgovoriti nabildovanim muškarcima u crnim majicama koji će da uplaše građane na ulici, jer neće. Neće ih uplašiti. Nećete uspeti ni ubacivanjem koje kakvih ekstremnih grupa u proteste.

(Narodni poslanici SNS dobacuju.)

Nećete ih uplašiti i doći će u još većem broju i priključiće se još ljudi, ali ono što može da pokaže i da smo na još jedan način pokaže koliko vi daleko možete da odete u svojoj besprizornosti je ono što je juče rekla gospođa, koleginica Raguš o tome kako zaboga to što roditelji nastradale dece iz „Ribnikara“ traže nije isto ono što traže građani sa protesta.

Pa, gde će vam duša? Aman ljudi, pa kako to mogu biti iste stvari? Kako to mogu biti isti zahtevi? Pa kako vi mislite da se izborimo svi sa ovim? Tako? Jel to način? Pa kako mogu biti zahtevi ljudi koji hoće da u miru odboluju i da probaju da nađu način da izađu i da nastave neki život isti sa stotinama hiljada zabrinutih ljudi za svoju decu i svoje porodice, koji samo traže jednu stvar - zaustavite nasilje u javnom životu da normalizujemo život? Pa, kako to može da bude uopšte argument?

Čekajte, sačekajte. Ne može tako. Kad su bile oni nesrećnici na mostu u Šapcu kada su bili protesti, pa ako su izašli sa motkama i palicama, pa niko od nas nije uzeo motku i palicu da se bije sa njima, nego smo izašli pred njih da ih zaustavimo.

(Narodni poslanici SNS dobacuju.)

Pa, znate šta je tada rekao predsednik Vučić? Da su to gumeni čekići. Sada pitam vas iz SDPS i pitam vas iz SPS i pitam vas iz Dveri i Zavetnika - da li je to kada pozove predsednik na udaranje motkama i čekićima da to nije toliko strašno, da su to samo gumeni čekići i neke tanke motke, hoće li to da zaustavi nasilje ili će da ga promoviše? Hoće li ti ljudi da budu ohrabreni da sledeći put više udaraju i tuku ili manje?

(Narodni poslanici SNS dobacuju.)

Odgovorite, gospodo, ako možete da odgovorite ako imate snage, obraza, srca i duše odgovorite i mi vam ponovo kažemo hoćemo mirno, hoćemo ko ljudi da se dogovorimo, kao ljudi. Nijedan ljudski akt od vas nismo dobili. Nijedan. Nijedan jedini.

Kontramiting, izbori…

PREDSEDNIK: To je bilo kompletnih 20 minuta…

NEBOJŠA ZELENOVIĆ: To je rešenje za nasilje. To rešenje? (Isključen mikrofon.)

PREDSEDNIK: … od poslaničke grupe…

(Nebojša Zelenović: Sve mora da stane i staće sve da bi moglo da se nastavi. Staće Srbija.)

Samo da vam kažem, gospodine Zelenoviću, kad iskoristite vreme to znači da ne treba dalje da vičete sa mesta. To znači da je gotovo.

Da, izazvali ste reakcije. Da, znam.

Inače, tom prilikom na mostu ste vi potegli gvozdene čekiće i sekire.

(Đorđe Miketić: Šta ste rekli?)

Povreda Poslovnika.

(Narodni poslanici SNS dobacuju.)

Dao sam reč po povredi Poslovnika.

I vi isto? Dobro.

Sad ćemo redom.

MARIJAN RISTIČEVIĆ: Dame i gospodo narodni poslanici, poštovani predsedavajući, član 107. Dopustili ste povredu dostojanstva. Dopustili ste da prethodni govornik nadahnut Violom fon Kramon, Šolakom i američkom ambasadom ovde neprestano vređa 20 minuta.

Dakle, čovek koji je prošle godine oterao investitora za električne automobile nasilnim protestima pita da li mi imamo duše, a pri tome oterao investiciju vrednu pet milijardi evra godišnje, fabriku električnih automobila koja je trebala da proizvodi 250 hiljada električnih automobila godišnje.

Znači, finansirani spolja nasilnim protestima uključujući i te u Šapcu zaustavili su investiciju koja je vredela toliko.

Dopustili ste ovde da nas vređa čovek koji kaže da mi nemamo duše kao da smo mu mi sudili i dopustili zastaru za krivična dela koja je počinio vredna nekoliko miliona evra. Dopustili ste da govori da mi nemamo duše zato što nećemo da zabranimo medije, a po Ustavu Republika Srbija je definisana sa slobodom medija, slobodom izveštavanja itd. kao demokratska država. Dopustili ste da nas vređa tražeći da mi zabranimo neke medije koji su regularno registrovani u Srbiji da bi eto ostali samo njegovim neregistrovani Šolakovi mediji, što je teška povreda dostojanstva.

Dopustili ste da nam drži ovde tiradu iako on sam zna da je pre dve godine tražio i dobio pet članova REM-a samo mu se ne dopadaju oni članovi REM-a gde oni imaju većinu, ako se sećate Judite Popović, i vređa naše dostojanstvo tako što je sa ovom gospođom Fajon dobio pet kao pregovarač i vi ste bili u timu, dobio pet članova.

Dopustili ste da ovde nama prigovara na Gašiću. Pa oni Gašića treba da drže kao malo vode na dlanu. On nije njihove nasilne proteste sprečio onako kako se sprečavaju u Evropi dopuštajući da blokiraju Gazelu.

Ovako strane skupe službe i bogate ambasade kupuju jeftine ljude. Ne tražim da se glasa. Hvala.

PREDSEDNIK: Hvala vam.

Razumeo sam da ste na kraju rekli da smatrate da ne treba da se glasa za član na koji ste ukazali. Svakako obrazloženje bi bilo da ne samo da sam dozvolio da govori Nebojša Zelenović, nego i više od toga, da sve ovo što ste pomenuli viče, to je malo više. Ali nije to samo pokazatelj slobode i demokratije u Narodnoj skupštini, to je i uvažavanje posebnih okolnosti, da je gospodin Zelenović ovde jako retko, dođe ponekad, ne bude ni na sednici koju je tražio sam, pa kad je već tu hteo sam da mu omogućim da iskoristi vreme do kraja kako već ume.

Nastavljamo sa primenom člana 103.

Ko je još hteo po Poslovniku?

Dakle, sad samo vi koji hoćete po Poslovniku, samo se vi prijavite, pošto je pun sistem.

Izvolite.

NEBOJŠA CAKIĆ: Hvala.

Reklamiram povredu Poslovnika član 106. stav 3. u vezi člana 108. stav 1, a takođe ste uspeli i da povredite član 100.

Dakle, ja sam vam par puta objašnjavao čemu služi Poslovnik, ali očigledno da je vaša članska karta mnogo važnija od onoga što piše u Poslovniku. Vi jeste predsednik i jeste da rukovodite Skupštinom, ali u skladu sa pravilima koja ovde postoje.

Za vreme govora prethodnog govornika vi ste se čak smejali glasnim upadicama vaših partijskih prijatelja, a niste reagovali, to je nažalost uobičajeno vaše ponašanje i vrlo je bilo zanimljivo kada ste sinoć vi u televizijskoj emisiji govorili o tome kako vam neko upada u reč i kako vam neko ne dozvoljava da kažete i kako ne možete da koristite vreme.

Dakle, to je nešto što vi svakog dana, kad rukovodite ovom Skupštinom, i to vrlo bezočno, čak morate da imate malo stila da to umete da uradite, vi to ne radite na taj način, radite bezočno, time što se smejete i takođe, proverio sam, nikada do sada u ovom sazivu Skupštine se niste javili kao poslanik da kažete nešto, a sve ovo vreme najviše vi govorite. Toliko o vašem poštovanju Poslovnika i načinu rukovođenja ovom Skupštinom. Mislim da je ova Skupština zaslužila boljeg predsednika. Hvala.

PREDSEDNIK: Dakle, iz svega što ste rekli, razumeo sam da ste nezadovoljni televizijskim programom i to je zaista veliki problem, zabrinjavajuće.

(Nebojša Cakić: Šta sam imao ja sam vam rekao.)

Sve sam čuo.

Znači, za ove članove koje ste naveli 106, 108. i 100. glasamo ili ne glasamo?

(Nebojša Cakić: Glasamo.)

Može, nikakav problem, ali svakako na ovo sad što ste uradili opet primenjujemo član 103, i to znate.

Šta je još povreda Poslovnika?

(Đorđe Miketić: Onda ne može da se glasa.)   
 Nemojte da vičete, vi se slobodno javite po Poslovniku ako želite da i vi dodatno utrošite vreme, nikakav problem.

Izvolite.

ĐORĐE KOMLENSKI: Zahvaljujem, predsedniče. Ja razumem vašu toleranciju, razumem specifičnost situacije u kojoj se nalazimo, ali vi sebi dozvoljavate da konstantno kršite član 27. Poslovnika.

Bili ste dužni kada je govornik, koji je ovde govorio 20 minuta, da ga prekinete jer kada neko Skupštini i građanima Republike Srbije isporučuje zahteve i naloge stranih neregistrovanih lobista, a ne ono što je sam smislio, a to nije prijavio u skladu sa članom 45. Zakona o Skupštini, da je lobiranja bilo, doduše, ne verujem da američka i britanska ambasada su registrovale svoje portire kao registrovane lobiste, jer očigledno da su razgovori i ovo što smo čuli poteklo iz takvih izvora i takva pamet, ali više nego očigledno da je zakon prekršen, i Zakon o lobiranju i Zakon o Skupštini, jer ovo što smo čuli može da bude samo ovo o čemu sam govorio i to je bilo toliko očigledno da ste vi član 27. bili dužni da primenite.

Ja vas molim da ubuduće kad god se desi da slušamo ovde zahteve stranih ambasadorskih lobista iz usta uvaženih kolega prekinete govor, jer uvek bude očigledno da li je to njegovo mišljenje i njegova pamet ili je posledica neprijavljenog lobiranja, sad da li plaćenog, neplaćenog, to je sad stvar nečega što Agencija za sprečavanje korupcije treba da prihvati.

PREDSEDNIK: Hvala.

Priznajem da nemam uvid u evidenciju za tu vrstu prijava, tako da u skladu sa tim nisam mogao da reagujem, ali mogu da tražim informaciju, ako bude bilo potrebno. Za član 27. ne glasamo i sve što smo rekli primenjujemo i dalje.

Jel još neko hteo povredu Poslovnika? Niko.

Dobro, onda možemo da pređemo na replike.

Reč ima Milenko Jovanov.

MILENKO JOVANOV: Dakle, da krenemo od onog što je prvo rečeno. Evo ga zahtev za održavanje sednice, 84 poslanika potpisalo, 23 vas je bilo u sali jutros. Treba da vas je sramota. To znači da je bilo dovoljno da svega 60 poslanika vladajuće koalicije bude u sali, možda i manje od toga, čak i da vam nisu svi došli i da postoji kvorum. Vi niste u stanju da obezbedite 84 poslanika koji su ovo potpisali. To govori o vašem odnosu.

Kažete, niko ne govori o tragedijama. Pa vi ni reč niste rekli o tragedijama. Reč. Ni jednu jedinu reč. Vikali ste sve i svašta, samo o tragediji ni reč niste rekli.

Kažete, bio je komemorativni skup, a onda kad se ovaj siledžija iza vas kliberi na tom komemorativnom skupu, onda kažete – pa, šta ima veze što se smeje, nije to komemorativni skup. Da li jeste ili nije?

Ko je izveo neregistrovane traktore na taj šabački most i otkud motke i sekire u tim neregistrovanim traktorima? Pa vi. I sad vi pričate o nekome. Pa vi ste organizovali to nasilje. Organizovali ste 60 krugova izbora u svom Šapcu da ne biste izgubili vlast i sad nam vi pričate o demokratiji.

Kažete, ko zna u šta će se pretvoriti. Pa u ono što sve vreme radite, pretvara se u građanski rat. Šolakovi mediji, „Nova S“, „N1“, „Danas“, novine „Nova S“, svakoga dana podižete temperaturu toliko, vaši tviteraši, da vaše obezbeđenje mora da objašnjava sada vašim demonstrantima da ne može sve da se reši na ulici i da se mora na izbore, a vi dođete u Skupštinu i kažete – nema izbora. Pretili ste nama jurnjavom po ulicama, sad vas vaši demonstranti jure po ulicama. To ste izazvali sami, pustili ste duha iz boce.

I najzad, kažete besni ljudi. Da, vi izazivate taj bes kod ljudi, smišljeno, da biste izazvali građanski rat. I kažete – gde će nam duša? Ne znam. Nisam ja taj koji odlučuje gde će čija duša. Ali gde će duša onih koji dečije grobove upotrebljavaju za svoje političke ciljeve po nalogu stranaca, to mogu samo da zamislim. Hvala.

PREDSEDNIK: Reč ima Marina Raguš.

MARINA RAGUŠ: Hvala, gospodine predsedniče. Od onolike buke čula sam da ste dobri u cenkanju, da dobro poznajete pijacu i da faktički podižete atmosferu i tenzije, umesto da je spuštate, a toliko o duši i vašim namerama uoči mitinga koje najavljujte za petak ili subotu.

Sinoć u televiziji u kojoj je jedan kolega ovde, na televiziji sa nacionalnom frekvencijom, koju je jedan kolega ovde pomenuo, Miroslav Aleksić je zapravo razotkrio sve ono što se dešavalo vezano za zahteve sa skupa protiv nasilja. Na direktno pitanje novinara, ponovljeno dva puta, ko je precizirao zahteve na skupu protiv nasilja, gospodin Aleksić je rekao – mi smo definisali zahteve, građani su prihvatili.

Molim vas recite, kako se to zove, ako ne politizacija, posle nečega što Srbija će dugo pamtiti, a jeste masakr u Osnovnoj školi „Vladislav Ribnikar“ kada je dete ušlo i pobilo onu decu. Vi, meni spočitavate i govorite gde će mi duša, zbog činjenice da zahtevi roditelja apsolutno nemaju nikakve veze sa vašim zahtevima i da ste suštinski zloupotrebili užasnu tragediju i da niste dozvolili roditeljima da ožale svoju decu.

Drago mi je što se sinoć to desilo, što se desilo u vrlo gledanom terminu i što je cela Srbija razumela od strane opozicionog poslanika ono što mi sve vreme govorimo, politizovali ste tragediju, sram vas bilo.

PREDSEDNIK: Dva minuta, izvolite.

SNEŽANA PAUNOVIĆ: Hvala predsedniče.

Obaveza je narodnih poslanika da brane istinu. Istine radi, prvi protest se dogodio 8. maja, ministar Ružić podneo ostavku 7. maja. Toliko o istini da se uplašio broja ljudi, osim ako nije imao viziju koliko će ljudi biti. Zašto je Ružić podneo ostavku, ja ne očekujem da razume kolega koji je o tome govorio. Lično mislim da i nema kapacitet, razlikujemo se kao ljudi.

Druga velika istina, opet zarad građana koji nas slušaju, da je vladajuća većina ispunila zahtev, potpisan od 84 poslanika, ova sednica bi počela juče, u najboljem slučaju. Tražili ste da zakažemo vanrednu sednicu usred redovnog zasedanja. Gospodine predsedniče toga se sećate. Pa, ste imali obavezu da i to objasnite uvaženom kolegi paralelno, kao i da nije dozvoljeno da od svih nas ovde, zato što mu se zaboga ne dopadamo, pravi neku nekontrolisanu gomilu koja ne zna šta radi, jer znamo da ne možemo biti obavešteni da je smenjen REM, možemo samo biti obavešteni da su članovi REM-a eventualno podneli ostavke. Da bi se znalo kako se dolazi do toga i do uopšte smene članova, mora nešto i da se pročita.

I konačno, autoprojekcija nije zabranjena, nije zabranjeno ni obmanjivati građane Srbije sa ambicijom da se iz ove sale nametnete kao lider opozicije. To je trenutno najveća trka, ali je zabranjeno da neistinu govorite o ljudima koji čak nisu ni u prilici da vam odgovore. Obaveza i ministra policije i direktora BIA da utvrde nešto drugo. Kako je došlo do okolnosti da trinaestogodišnje dete u dva minuta ubije 10 ljudi? Ako je to slučajnost, ako je samo neka iznenadna sposobnost deteta, ajmo da to čujemo. Ovde postoje mnoge stvari koje treba da se utvrde.

Prema tome, nemojmo da pozivamo na ostavke da bismo nešto ostavili pod tepih. Hvala.

(Radomir Lazović dobacuje.)

PREDSEDNIK: A što vi Lazoviću vičete iz klupe? Vi sada učestvujete u ovoj raspravi, ali iz klupe. Dobro. Da, ma nema problema.

Nemojte da vičete Lazoviću i vi Cakiću. Dovoljno je što viče Lazović svaki put, ne morate i vi sa njim.

Dobro, da ne objašnjavam sada te sitne finese, kao što su razlike između redovnog i vanrednog zasedanja, gospodinu Zelenoviću, primetili ste ironiju. Ako ljudi sami ne znaju šta su predložili, ako ih nije briga za dnevni red, ako neće ni da glasaju za predlog koji su dali sami, ako neće ni da budu na sednici koja je sazvana sa njihovim dnevnim redom. Zaista mislite da ih zanima da li je redovno ili vanredno zasedanje i šta su uopšte napisali? Baš ih briga.

Nebojša Bakarec, izvolite.

NEBOJŠA BAKAREC: Hvala vam poštovani predsedavajući, istovremeno se zahvaljujem i našoj celokupnoj opoziciji na pozdravu koji mi je uputila i meni je drago što je njima drago da sam ja tu i da ću im odgovoriti. Drago mi je da se zajedno uvek radujemo i uvek ćemo se zajedno radovati, zajedno sa Srbijom koja neće stati.

Uputiću osnovne činjenice. Dakle, prvo mi smo opoziciju pozvali na dijalog, to jasno moramo da kažemo, nudimo im izbore, lideri opozicije to neće, zbog zamene teza samo da kažemo. Niko iz SNS niti iz vlasti nije građane koji protestvuju označio kao nasilnike, niko nikada. Protesti su počeli 8. maja, nikada. Građani, naravno, nisu nasilnici i mi jasno kažemo, lideri opozicije su nasilnici već godinama, oni su generator nasilja u Srbiji i mi iznosimo, ja sam ih iznosio, brojne primere nasilja koje je izvodila opozicija.

Dakle, sledeća poruka, prethodni predstavnik koji je retko tu, gospodin iz Šapca, pominjao je rijalitije i zabranu i naširoko je govori o tome, moram da podsetim. Što se tiče rijalitija, lopta je gospodo kod vas iz opozicije. Rijaliti na „Pinku“ je ukinut, a na „Hepiju“ se ne prikazuje već 18 meseci, zbog čega opozicija i vi lično ne tražite sada ukidanje rijalitija Survivor koji se prikazuje na vašim opozicionim televizijama „Nova S“ i „N1“ u vlasništvu vođe opozicije, Dragana Šolaka. Što to ne tražite? Opozicije tvrdi da su rijalitiji jedan od uzroka nasilja i da zagađuju javni prostor. Ako je to tako, onda i opozicioni rijalitiji, Survivor, sa „Nova S“, takođe je uzrok nasilja i zagađuje javni prostor. Zbog čega nijedna opoziciona stranka, ne traži njihovog rijalitija Survivor? Ne traže to zbog toga što se on prikazuje na opozicionoj televiziji koja propagira opoziciju.

Kada bi opozicija zatražila ukidanje ovog rijalitija Survivor, Dragan Šolak bi ih prognao sa svojih tv-a „N1“ i „Nova S“, a rejtinzi opozicije isključivo zavise od njihovog prisustva na „N1“ i „Nova S“. Dakle, krajnje licemerno, nedosledno i neiskreno, to je od opozicije.

Dakle i to nije prvi put. Podsetiću, kada je sadašnja opozcija bila na vlasti do 2012. godine, oni su 2006. godine doveli rijalitije u Srbiji i rijalitij je u Srbiju doveo u Srbiju niko drugi do njihov sadašnji lider opozicije, žuti multdikom tajkun, sada predsednik najjače opozicione stranke, tada je imao i državne uloge, šef kancelarije predsednika Republike, gradonačelnik, ministar. Dakle, on je doveo rijaliti i nikada sadašnja opozicija dok je bila na vlasti nije tražila ukidanje 11 rijalitija i Velikog brata, ovog multikom tajkuna od 2006. godine do 2012. godine koliko su bili na vlasti. Dakle, dok je bila vlast, sadašnja opozicija je dovela rijalitije, gajila ih šest godina i nikada nije tražila njihovu zabranu.

Da primetim da predmetni gospodin iz Šapca je govorio 20 minuta, nijednom nije govorio o tački dnevnog reda, a to je izveštaj REM-a. Kaže on, tražili ste, kao šta ste dobili građani Bakareca. Znate šta, vi ste to tražili. Vi ste mene tražili, vaš predsednik, bivši Odbora za kulturu i informisanje koji je podneo ostavku je mene predložio da budem u ovoj ulozi, nisam se ja predložio. Dakle, vi ste to tražili.

Izneli ste i pretnje da će na sledećem vašem skupu se dogoditi opet nama, verovatno aludirate na ono jurenje po ulicama, bacanje u reke, ubijanje i tako dalje. Kažete da ste osmog maja imali komemorativni skup i šetnju i kažete da se neko smejao. Da, vi ste u pravu. Evo, ovaj vaš koji je sada izašao iz sale, vaš funkcioner i poslanik u grupi vaših članova, njih deset se cereka, strašno, najstrašnije, na komemorativnom skupu. To nije jedini primer.

Evo, lider opozicije druge stranke, to je ovaj kriminalac što ga potražuje američki Kongres i Senat, sa suprugom se cereka osmog. Dakle, besramno se cereka. Sada mi recite da li je to vaš komemorativni skup?

Kažete, zaustavite rijalitije. Što ne tražite vi, dragi Šapčanine, da se zabrani „Srvajvr“?

Kažete da treba da bude počišćen REM. Ja vam osporavam taj izraz. Šta podrazumevate pod time da se počisti REM? Da li podrazumevate jurenje po ulicama, bacanje u reke, otkidanje glava i iscrtavanje kukastih krstova. Verovatno to. Da li se to naučili u Šapcu? Da li je to vaš nauk?

Kažete, razvodnjavamo sednicu. Ovu sednicu ste vi tražili. Vi ste tražili njen nastavak, vi ste tražili sve ove tačke dnevnog reda. Vi ste tražili da sednica i Skupština ne zaseda duže od 18.00 časova, tražili ste da radimo samo utorkom, sredom i četvrtom i svi vaši zahtevi su uvaženi. Dakle, ako neko razvodnjava ovo, onda to činite vi, a ako nećete da razvodnjavate, evo neki od vas su, da li beše u četvrtak, napustili Skupštinu i rekli da više neće da se vraćaju, baš i vi konkretno i ovi žuti.

Ako nećete da razvodnjavate, onda uradite to, ali ste se vi vratili. Dakle, hoćete da razvodnjavate vi.

Gde će vam duša? Pominjete - gde će vam duša? A gde vam je bila duša kada ste 20 godina pljačkali Šabac? Gde vam je bila duša?

Vi ste čovek koji se 20 godina i duže, 23, bavi politikom, a da ste ekolog, to ste pre tri godine shvatili, tek tada. Nikada se niste bavili ekologijom, 20 godina. Setili ste se zbog vašeg prezimena. Rekli ste - ja se prezivam tako i tako, kao ovaj iz Ukrajine Zelenski, pa ja sam rođen za ekologa, iako se nikada ekologijom nisam bavio.

Kažete - moj izveštaj i o njemu raspravljamo. Pa, vi ne znate osnovne činjenice, dragi gospodine. Izveštaj uopšte nije moj. Moj je predlog zaključka koji je usvojen na sednici Odbora, a izveštaj je REM-a. Taj izveštaj ste vi tražili. Vi ste me predložili za izvestioca, vaš čovek koji sada nije tu, sramota ga je da uđe u salu.

Govorili ste o nasilju. Znate, iznosili ste neke primere nasilja. Samo da vas podsetim, u Šapcu na mostu ste vi linčovali ljude, premlaćivali ste ih gvozdenim čekićima i tada ste linčovali onog bageristu koji je bio na radnom mestu. Radio čovek u privatnoj firmi, išao s posla, na posao. Linčovali ste ga i on operisan tada, jer ste mu povredili glavu i oko. Operisan je bio na VMA.

Što se tiče nasilja, vaš funkcioner Zlatko Kokanović je 29.10.2021. godine, kada govorite o primerima nasilja, u izbornoj kampanji neistomišljenike napadao ne čekićem, nego sekirom. Znači, on se toliko sekirao da je odlučio da isekira sve neistomišljenike tada.

Vaša funkcionerka Ljiljana Bralović je 27.11.2022. godine na vašem protestu u Beogradu ispred Vlade pretila Beograđanima smrću, kada je rekla, doslovno citiram: „Neka umre Beograd“ i ponovila je to jedno deset puta.

Da vas podsetim da su vaše stranke 16. marta 2019. godine organizovale nasilni, i vi lično, upad u RTS, razbijanje po RTS-u, vitlanjem motornim testerama i pretnje novinarima u Desku RTS-a.

Da vas podsetim da su vaše stranke, lažne ekološke, 7.7.2020. godine organizovale napad na Skupštinu Srbije u nameri da na nasilan način svrnete vlast i u narednih pet dana ste vandalizovali Skupštinu i ovaj deo grada i povredili 140 policajaca.

Da vas podsetim, poslanici vaše stranke su 2.2.2023. godine, ovde, na onom mestu tamo, jurnuli da linčuju predsednika Vučića, baš ovde u Skupštini Srbije, a on je došao da govori o Kosovu na vaš zahtev.

Da vas podsetim, da ste vi stali upravo na ovom komemorativnom protestu 8. iza njega, kada je vaš lider i ideolog firer Milovan Brkić upravo na tom komemorativnom skupu pretio smrću predsedniku Republike Aleksandru Vučiću rečima – treba da Vučiću otkinemo glavu, mamuti j…. Angelinu. Dakle, preti smrću i još želi da siluje staricu majku.

Istog dana ili prethodnog vaš ideolog, lider i firer Jovo Bakić je u svim vašim opozicionim medijima pozivao na revoluciju krvi, na jurenje po ulicama, na ubijanje i bacanje u reke i, da vas podsetim, tako su fašisti u ustaše ubijali Srbe, Jevreje i Rome i otkidali im glave u „Jasenovcu“ i Novom Sadu i bacali ih u Savu i Dunav.

(Aleksandar Jovanović: Da li je ovo neka narodna pesma?)

To je narodna pesma o dahijama iz Šapca.

Ovaj što se javlja, vaš kopredsednik krije od vas da je bio član SNS do 2017. godine. Šta vi kažete o tome? Gde će mu duša i gde će vama duša?

Kažete – obraz, srce, duša. Pa, gde će vama srce, obraz i duša kada lažete narod i kada vređate učesnike mitinga u petak, njih 250.000?

Znate, i mi ćemo vam odgovoriti, Srbija neće stati. Srbija ne sme da stane. Vi hoćete da unazadite Srbiju.

(Aleksandar Jovanović: Ti si bolestan!)

Slobodno protestvujte. Pozivam sve građane da slobodno protestvuju, samo da dobro razmisle šta rade lideri opozicije.

Živela Srbija!

Hvala vam.

PREDSEDNIK: Reč ima Dragana Miljanić.

DRAGANA MILjANIĆ: Zahvaljujem, predsedniče.

Poštovani narodni poslanici, poštovani građani Srbije, pre dva dana sam ovde govorila o alarmantnoj situaciji na Kosovu i Metohiji, koja je, nažalost, pola sata nakon toga eskalirala u brutalno nasilje nad srpskim narodom.

Iz poslaničkih klupa vladajuće koalicije dobacivali su da ono o čemu govorim nije tema dnevnog reda. Dakle, možemo da zaključimo da pucnji upereni u Srbe na Kosovu i Metohiji nisu tema dnevnog reda, da snajperi sa opština nisu, takođe, tema dnevnog reda, da srpska deca koja danas na severu Kosova i Metohije ne mogu da pohađaju svoje škole zato što su prinuđeni da prolaze pored do zuba naoružanih Kurtijevih tzv. specijalaca takođe nisu tema dnevnog reda itd, itd. Sve to nije očigledno bila tema dnevnog reda.

Međutim, ova sednica je, kao što svi znamo, sazvana upravo zbog nasilja, a mi smo svedočili i svedočimo i dan danas o nasilju nad našim narodom na Kosovu i Metohiji, u našoj zemlji, pred našim narodom. Sada vas pitam zbog čega bismo mi trebalo da ćutimo o tome? Zbog čega bi trebalo da zatvaramo oči pred nasiljem nad našim narodom?

Mi smo vas upozoravali na ovaj scenario. Upozoravali smo vas da od zajednice srpskih opština nema ništa. Upozoravali smo vas da će Aljbin Kurti da učini sve da implementira, odnosno da dovrši etničko čišćenje nad Srbima i rekli smo vam, naravno, da je uzalud da sa njima dogovarate, da je uzalud da sa njima pregovarate, da njih ne interesuju nikakve mape puta, nikakvi francusko-nemački sporazumi. Jedina mapa puta, jedini put koji njih zanima jeste put velike Albanije.

Pre tri nedelje pozvali smo predsednika Narodne skupštine gospodina Orlića da zakažemo već jednom sednicu o Kosovu i Metohiji i predsednik Skupštine Orlić rekao je da će on tu sednicu da zakaže čim razgovara sa predsednikom Republike i čim predsednik Republike nađe malo vremena u svom zgusnutom rasporedu. Za to vreme, kao što smo mogli da vidimo, predsednik Republike se manje bavio državnim pitanjima, a mnogo više partijskim zadacima.

Predsednik je rekao na konferencije za medije od pre dva dana da su i politički diletanti, najveći politički diletanti bili sposobni da prepoznaju šta će se desiti na Kosovu i Metohiji. Drugim rečima, hteo je da kaže da su svi to mogli da vide i da su svi to mogli da predvide. A mi vas pitamo - zbog čega ste vi onda u tim trenucima pripremali stranački miting? Zbog čega niste pripremali strategiju odbrane naroda i države? Zašto ste mitingovali?

Kada sam o ovome govorila, koleginica Raguš, namerno pominjem njeno ime zato što ne sumnjam da će da dobije pravo na repliku, da li je to po Poslovniku ili ne, to je manje važno, dakle, kada sam govorila o ovome, koleginica Raguš istakla je u svojoj replici kako ja nemam prava da govorim o Kosovu i Metohiji zato što ja, zaboga, nisam sa Kosova i Metohije, čak je uspela i da pročita i na kojoj opštini živim, čak je rekla i koje sam godište, premda nikome nije bilo jasno zbog čega je uopšte o tome govorila. Dakle, gospođa Raguš istakla je da nemam prava da govorim o Kosovu i Metohiji, jer sam, zaboga, s prebivalištem na Zvezdari.

Ali, ja vam kažem, gospođo Raguš, evo, kolege podsećaju, dakle, gospođa Raguš je to rekla, rekla je lako je Srbovati, šta god to značilo, sa Zvezdare. Zamislite, molim vas. Pa se sad postavlja pitanje da li to gospođa Raguš misli, ili uopšte bilo ko, da mesto prebivališta određuje naš odnos prema Kosovu? Da li to znači da ljudi koji žive, recimo, u Banja Luci, ljudi koji žive u Melburnu, u Čikagu, Srbi koji žive svi tamo, da Srbi u Herceg Novom, u Podgorici ne treba da se bave Kosovom i Metohijom? Jel to poenta njene replike? Da li možda oni borci, naši borci, veliki, iz Topličkog okruga, iz Pomoravskog, iz Nišavskog, iz bilo kog okruga koji su se možda borili na Košarama nije trebalo da se bore zato što se nisu rodili na Kosovu i Metohiji? Jel to ono što vi nama poručujete?

Pri tome, koleginica spočitava narodnom poslaniku, nema veze što je reč o meni, apsolutno je nebitno, da ne treba da govori o Kosovu i Metohiji zato što nije sa Kosova i Metohije. Pa, mi smo narodni poslanici, o čemu mi to treba da pričamo ako ne treba da pričamo o Kosovu i Metohiji? Nije pitanje Kosova i Metohije pitanje mesne zajednice. Na to ste sveli pitanje Kosova i Metohije.

Optužili ste nas, takođe, odnosno kolege iz vladajuće stranke, da mi hoćemo rat. Kaže koleginica - vi samo hoćete rat. Dok KFOR puca na Srbe, mi hoćemo rat, jer niko valjda ovde u Srbiji ne želi mir, samo SNS želi mir, mi smo svi za rat.

Ja vam kažem, mene malo podseća na onu retoriku "Žena u crnom", zamislite, molim vas Zavetnici hoće rat. Da nismo mi možda potpisali francusko-nemački, odnosno prihvatili francusko-nemački sporazum? Da nismo mi prihvatili Briselske sporazume? Da nismo mi slučajno glasali na prethodnoj sednici da prihvatimo lične karte tzv. Kosova u okviru nekakvog sporazuma o Zapadnom Balkanu? Da nismo mi to možda prihvatili? Jedini smo u ovoj Skupštini koji smo glasali protiv toga. Vi nas optužujete da smo mi za rat.

Da vam kažem još nešto, držali ste juče konferenciju za medije, Srpska napredna stranka držala je juče konferenciju za medije i čitavu svoju konferenciju posvetila je patriotskoj opoziciji. I kaže kolega, da ga ne navodim, mislim da sad trenutno i nije u sali, pita on novinare gde je bio Boško Obradović, gde je bio Miloš Jovanović, i sada kreće, da kažem najluđa, oprostite mi na toj reči, rečenica, kaže čovek – a gde je bila predsednica Zavetnika i zašto ona nije na Kosovu?

Napraviću malu dramsku pauzu, da ljudima dopre do mozga šta je čovek hteo da kaže.

Mi na svakoj sednici ovde pročitamo ime naše predsednice stranke i svi u Srbiji, da ne kažem ovde u sali, znaju gde je naša predsednica. I kolega pita – a gde je predsednica Zavetnika i zašto nije na Kosovu? I onda, da bi napravio valjda nekakvu paralelu, istakao kakav je predsednik Srbije, kaže – a naš predsednik je na administrativnoj liniji. Pa, naš predsednik takođe nije na Kosovu. Zašto to ne kažete? Jel naš predsednik na Kosovu? Gde se on nalazi? Hoćete da kažete da žena u devetom mesecu trudnoće treba da bude sada na Kosovu?

Pri tome, podsećam vas, odnosno ne podsećam, nego obaveštavam građane Srbije da su naši poslanici juče bili na Kosovu i Metohiji. Naš poslanik Strahinja Erac juče je pokušao da uđe, bio mu je zabranjen ulazak. Naš kolega koji sedi iza mene, Marko Ristić, takođe je juče bio na Kosovu, dao tamo izjavu, naša delegacija, mnoge naše kolege iz Zavetnika, borci sa Košara koji su bili sa njima, svi su bili na Kosovu. Dakle, nemojte da obmanjujete javnost i nemojte da menjate teze.

S druge strane, mi smo iz izlaganja predsednika Republike mogli da čujemo da on još uvek polaže nade u Brisel i u Vašington, premda ja verujem da je svima danas jasno da EU kao posrednik u ovim pregovorima može da donese očigledno jedino rat na Kosovu i Metohiji, isto onako kako je učinila i u Ukrajini. Isto onako kako su naoružavali Kijev, danas naoružavaju Prištinu. Imali smo tamo Minske sporazume, koji su bili farsa, i o tome smo govorili više puta, ovde imamo Briselske sporazume. Ista stvar.

Na svakoj konferenciji vašoj vi ističete kako Srbima na Kosmetu neće faliti dlaka sa glave, kako Kuritijeva čizma nikad neće kročiti na Kosovo i Metohiju, pa se postavlja pitanje šta vama više treba? Ovo što se sad dešava na Kosovu, šta je to, cveće, med, mleko? Kako se to zove? Kako se zovu ove šiptarske šok bombe, kako se zove kalašnjikov, šta je to?

To je posledica vaše politike. Deset godina vršite vlast, deset godina vodite pregovore i u stanju ste, kao da je čitav narod blesav, kao da mi nemamo nikakvo pamćenje, kao da živimo Orvelovu 1984, da ubeđujete ljude sa svojih televizija kako Zavetnici žele rat, kako državotvorna opozicija želi rat. Kako mislite da prodate tu priču bilo kome? Pa, nismo mi uradili ovo što vi radite 10 godina.

Krajnje je vreme da već jednom ustanete sa vaših poslaničkih klupa i umesto što vređate poslanike, sve poslanike opozicije, bez izuzetka, da kažete jednu stvar za ovih 10 godina, 11, koliko ste već na vlasti, koja je to dobra stvar koju ste uradili za Srbe na Kosovu i Metohiji. Šta ste to uradili da kažemo da je donelo neki boljitak onom narodu?

Mi smo pre vaše vlasti, da ne ulazimo sada čime se bavila prethodna vlast, pre vaše vlasti Srbija je organizovala lokalne izbore na Kosovu i Metohiji. Nije bilo moguće da se desi da neki Haradinajev, Tačijev ili Kurtijev gradonačelnik zauzme opštine na severu Kosova. To je bilo nemoguće. A šta imamo sada? Snajpere uperene u Srbe. To su gorki plodovi vaše vlasti. To ste vi uradili.

Juče je i ministar diplomatije Ruske Federacije, izvinjavam se, ne juče, prekjuče, takođe upozorio na situaciju na Kosovu i Metohiji i takođe rekao da je ona alarmantna i takođe napravio paralelu sa Kijevom, ali to vama ništa očigledno ne znači.

U ovoj situaciji, da zaključim, time ću završiti, kad više nijedan pedalj južne pokrajine nije slobodan od Kurtijevog terora, mi imamo puno pravo da ovde u Narodnoj skupštini, po uzoru na mnoge zemlje koje su se suočile sa okupacijom, usvojimo akte o proglašenju okupacije, dakle, da usvojimo zakone koji će tretirati privremeno otuđenom i okupiranom teritorijom Kosovo i Metohiju. Dakle, mi treba da usvojimo te zaključke, konačno, da prekinemo i raskinemo pregovore koje vodi EU, koji ne vode očigledno ničemu i to je sada svima jasno, da u ovoj Narodnoj skupštini usvojimo zvaničan zaključak o pregovoru u okviru Saveta bezbednosti UN, gde Srbija, podsećam vas, ima kapacitete i resurse i saveznike koji nam u toj borbi mogu pomoći. Zahvaljujem.

PREDSEDNIK: Za ovo obraćanje ste najsnažniji aplauz dobili od Srđana Milivojevića. Mislim da vam jasnija kvalifikacija ne treba, kad budete govorili o uvredama itd.

Pravo na repliku.

Izvolite.

MILENKO JOVANOV: Naravno, još jednom smo imali prilike da vidimo koliko je onima koji su tražili ovu sednicu i ove tačke dnevnog reda zapravo stalo da se raspravlja o onome što je tačka dnevnog reda.

Sa druge strane, ponovo smo videli obrazac koji se ponavlja već ne znam koji put. Dakle, neko ko apsolutno nije naklonjen našoj zemlji, našem narodu, dakle Karl Bilt je nedavno rekao, kaže: „Sve je krenulo nizbrdo. Sada je vrlo loše. Za krizu se može okriviti mnogo toga, ali prve korake ka eskalaciji napravila je Priština“, kaže Karl Bilt. To nikada neće reći i naša kvazipatriotska opozicija. Oni će uvek da nađu odgovornost u Beogradu i vlastima Srbije. Oni nikad neće reći da je to što Kurti radi neprihvatljivo, da je to loše i da stanu tako u odbranu našeg naroda, nego će reći – ne, kriv je Vučić.

Hajde sada da razmotrimo još jednu temu i tezu koja je ovde rečena, koja je katastrofalna. Dakle, treba da proglasimo okupaciju. Proglašenje okupacije, pošto vičete – tako je, čisto da znate, formalno-pravno znači momentalno odustajanje od Rezolucije 1244. Momentalno. Dobro je da to znamo. Posle da ne bude da vam mi prišivamo nešto što vi nećete, nešto što niste rekli. Dakle, vi ste za to da se Srbija odrekne Rezolucije 1244.

Proglašenje dalje, pošto pričate o tome kako niste za rat, proglašenje okupacije dela teritorije podrazumeva nalog vojsci i policiji da istog momenta krenu u oslobađanje te teritorije. To dalje znači rat. Prema tome, jasno je šta hoćete.

(Narodni poslanici opozicije dobacuju.)

Najzad, drago mi je da je svima sada već jasno da ove lažne patriote koji najveće aplauze dobijaju od onih koji kažu…

PREDSEDNIK: Bez dobacivanja iz klupa, Zečeviću.

MILENKO JOVANOV: … da Srbi sa Kosova i Metohije smrde, da nam mere glave i lobanje, da nam kažu kako nismo kao drugi delovi ovog društva, oni koji kažu da su Srbi u Republici Srpskoj genocidaši koji žive u republici šumskoj, da su to dva pola iste političke scene kojima je uvek Srbija za sve kriva, sad je samo pitanje ko će i po čijem nalogu da udari sa leve, a ko sa desne strane. Hvala.

(Aleksandar Jovanović: Bravo, majstore! Aplauz!)

PREDSEDNIK: Šta je problem sa Ćutom Jovanovićem ponovo?

(Aleksandar Jovanović: Predsedniče, ja ne bih da vas budim.)

Opet vičete nešto i mašete rukama.

Šta kažete?

(Aleksandar Jovanović: Izvinite što vas budim.)

Polećete? Spremate se da poletite?

Odlično. Vrlo zanimljivo da na isti način reagujete vi i Zečević. Vrlo zanimljivo, kao i ovaj aplauz malopre što je bio najsnažniji Srđana Milivojevića.

(Srđan Milivojević: Evo i vama.)

Inače, pošto ste u tom trenutku vikali, samo da znate, ovo što je rekao Milenko Jovanov, to je sve tačno. To zašta se vi zalažete znači upravo to i te posledice ima.

Znači, nije to smešna stvar. To je vrlo ozbiljno pitanje koje bi podrazumevalo ozbiljne posledice. Ticalo bi se i naše Narodne skupštine, ali i svega drugoga.

(Boško Obradović: Siđi ovde, pa objasni.)

Kažem gospodinu Zečeviću, pošto pokazuje da nije razumeo. Znači, to bi podrazumevalo ne samo poništavanje samog Sporazuma Ahtisari–Černomirdin, nego svega što je nakon toga prihvatila država Srbija, uključujući i akte koji proizilaze, a to je i obavezujuća Rezolucija Saveta bezbednosti UN 1244. Ako sad želite da te Rezolucije više nema, razmislite još jednom.

Povreda Poslovnika.

DRAGAN NIKOLIĆ: Poštovani gospodine predsedniče Narodne skupštine i šampionu replika u ovom Trinaestom sazivu Narodne skupštine Srbije, povredili ste, i to nije prvi put, član 100. možda stoti put.

(Aleksandar Marković: Koji član?)

Verujem čak i više, jer nisam brojao. Član 100. Zna Aleksandar bolje od mene, jer je dugo u ovoj Skupštini.

(Aleksandar Marković: Hoćeš li reći član?)

Molio bih vas da zaustavite vašeg poslanika. Kada ja izlažem vama se obraćam, a ne vašim poslanicima koji su vam, naravno, mnogo mili.

PREDSEDNIK: Samo izvolite.

DRAGAN NIKOLIĆ: Kada želite, predsedniče Skupštine, da replicirate, kada želite da se obratite bilo kom narodnom poslaniku, sa leve ili sa desne strane, morate da ustupite vođenje sednice nekome od potpredsednika Skupštine, da siđete u klupe, da budete ovde smrtnik kao što smo mi, jer vi niste ovde neko vrhunsko božanstvo. Vi ste samo prvi među jednakima za koga mi nismo glasali. Za one koji za vas nisu glasali vi imate najgore kvalifikative. Iznosite najgore mišljenje, nazivate nas snajper opozicijom.

Ja ne znam dokle ćete to da radite više, predsedniče. Stvarno nije jasno ni građanima Srbije koga više da mrze, da li vas ili vašeg šefa poslaničke grupe, jer vi ste tu negde jednaki, ali ako budete ovako nastavili. mislim da ćete vi da povedete i da odnesete bank na kraju ovog saziva. Očekujemo, naravno, vrlo brzo vanredne izbore, a za koje vi kažete da ih mi ne želimo. Mi ih tražimo već dva i po meseca, dragi predsedniče Skupštine.

Tražim da se glasa o ovoj povredi Poslovnika, zato što nije prvi put, nego je ko zna koji, član 100. Poslovnika koji vi morate da poštujete kao „Oče naš“, a vi se ponašate kao da ste iznad nas, vi se ponašate kao faraon u ovoj Skupštini.

PREDSEDNIK: Nekoliko stvari.

Što se tiče ovoga za koga ste glasali, vaša stvar, nisam o tome vodio računa, niti mogu to da znam.

Jeste li primetili kako sada kad ste pomenuli izbore više Srđan Milivojević ne aplaudira? Malopre vam je aplaudirao, a sada je taj aplauz izostao. Ne dopada im se ta ideja baš toliko.

(Poslanici opozicije aplaudiraju.)

U svakom slučaju, moja intervencija je bila po dva osnova. Jedno je bilo proceduralno obrazloženje vašem poslaniku koji nije razumeo šta znači aktivnost Skupštine vezano za ono što ste predložili – proglašenje okupacije itd. Drugo je bilo zato što je Ćuta Jovanović ponovo padao u sevdah tamo pozadi, pa da mu skrenem pažnju da to nije u skladu sa Poslovnikom. Tako da i jedno i drugo jeste posao predsedavajućeg.

Ovo da se glasa nije nikakav problem, naravno, kao ni za bilo koga drugog. Računam ni vama neće biti problem što ćemo ponovo da primenimo isti član koji primenjujemo juče i danas, a to je član 103.

Puškić, isto po Poslovniku.

BORKO PUŠKIĆ: Gospodine predsedavajući, ukazujem na povredu člana 103. stav 2. od strane vas. Vi ste juče, koliko vidim, zaspali na zasedanju Narodne skupštine, izgleda da ste se probudili, ali loše oponašate funkciju Jordana Ivanovića. Jedan je bio Jordan Ivanović, komentator. Vi niste spiker. Vi predsedavate i vodite red u ovoj Skupštini, na sednici. Ne možete jednostrano da se ponašate prema delu opozicije, jer je njima pola građana Republike Srbije izglasalo poverenje, da predstavlja njih, da zastupa njih.

Dakle, nemojte da se oglušujete na vaše desno uvo, na sve one povike, dobacivanja, vređanja, a da permanentno dajete i da zloupotrebljavate Poslovnik tako što ćete nekom reći – e, ja vam uzimam to vreme za ovo, za ono, niste govorili. Dužni ste ako neko ne postupa u skladu sa Poslovnikom da ga prekinete, da ga blagovremeno upozorite i skrenete pažnju. Zahvaljujem, gospodine predsedavajući, i tražim da se glasa na ovu moju primedbu prema ne postupanju u skladu sa Poslovnikom od strane vas.

PREDSEDNIK: Nikakav problem. Izjasnićemo se i za tu vašu primedbu i to ne postupanje. Znači, glasaćemo za primedbu za ne postupanje u skladu sa članom 103. Molim pripremu sednice da ovo obradi.

Ovo što kažete da sam zaspao juče, znači, sanjao sam da sam vam izrekao opomenu. Više se ne smejete, jer smo to sanjali zajedno, a i vi ste sanjali da ste dobili opomenu? Kako je to bio lep i prijatan san.

Nadam se da se posle nećete buniti kada Administrativni odbor to obradi sa svoje strane. Možete i to sa njima da ocenjujete zajedno, nikakav problem. Član 103. ćemo da glasamo. Ovo što ste tražili, ali ćemo sada da ga i primenimo.

Još neko po Poslovniku? Nije.

Idemo dalje.

Ovlašćeni predstavnici, neko?

Veroljub Stevanović ima reč.

VEROLjUB STEVANOVIĆ: Poštovani građani Republike Srbije, kolege poslanici, uvaženi predsedniče Skupštine, gospodine Orliću, uvaženi predsedniče Skupštine, gospodine Orliću, namerno sam to rekao dva puta, shvatite ovo bukvalno, zaista bukvalno. Uvažavam vas, jer ste pre svega predsednik Skupštine, a naročito zbog toga jer ste moj kolega. To od vas ne osećam ka sebi. Ja mislim da nijedan od ovih poslanika oko mene, to ne oseća sa vaše strane. To ste pokazali u ovih par sati od jutros, koliko već ima. Atmosfera koja vam je prisutna ovde je uglavnom zahvaljujući vašem odnosu prema nama i zato nam je ovako kako jeste i zato nam građani na ovim protestima izlaze i odgovaraju ovako kako odgovaraju. O tome ću malo kasnije kroz diskusiju ćete videti koliko sam ovog puta u pravu.

Obraćam se vama, kolege poslanici iz vlasti, i pitam vas – dokle bežite od prihvatanja odgovornosti za sve ovo što nam se dešava, za ovo gde smo u suštini? Dokle ćete da branite neodbranjivo da srljate u nešto u šta ne treba srljati? Mi koji vam nikada nismo dobacili, koji vam nikad nismo rekli ružnu reč, smo u našim obraćanjima, i gospodina Tomaševića i Marsenića, vam rekli odgovornost je i naša, odgovornost je svih nas ovde što smo ovde gde jesmo, ali je u ogromnoj većini vaša. Umesto da tako razgovaramo mirno, hladno, bez uvreda, bez podmetanja, bez razvodnjavanja, bez manipulisanja, bez uvreda, bez dobacivanja, sa vaše strane čujemo sve i svašta, verujte.

Vi mislite da to ne čuju građani. Čuje jedan deo, i zbog toga, ponavljam ono od malopre, su na ulici i biće ih sve više zbog takvog odnosa, jer vi sebi dozvoljavate da kažete najružnije moguće profesoru Vladeti Jankoviću, najružnije moguće sa više strana Siniši Kovačeviću.

(Narodni poslanici SNS dobacuju.)

Evo i sada. Nema razloga da galamite. Dakle, to je, evo ga naš poslanik, kolega iz Subotice. Dobro, neka ga. Ali, vi to ne razumete, ljudi. Mi sve više tonemo u neke gluposti i razdvajamo se zbog ove međusobice koju imamo.

Dakle, sve će više ljudi, a videćete u petak, biti na ulici zbog ovoga. Imali smo nekoliko dana…

(Nataša Jovanović: Ne galami više. Tiše malo.)

Dobro, moja zemljakinja ima šta da mi kaže. Nadam se da će posle učiniti, ali dobro.

(Nataša Jovanović: Samo ti mene prozivaj.)

Dakle, imali smo jednu neverovatnu priču svih ovih dana, jednu torturu predsednika Vlade, gospođe Brnabić, prema nama opozicionim poslanicima. To je trajalo pet dana. Pet dana smo slušali višesatnu tiradu gospođe Brnabić prema nama poslanicima iz opozicije. To je bilo po sistemu vruće hladno, pa počinje - hajde malo da se dogovorimo, hajde malo da spustimo loptu, hajde malo da se razumemo, da budemo jedinstveni malo, hajde malo da razgovaramo ljudski, pa onda odmah nastup - hajde malo neljudski, pa ružne reči, pa napadi, pa ponavljanje, Jovo Bakić, pa svašta, svašta, svašta, pa psovke, pa guranje mikrofona, da ne kažem razbijanje mikrofona u sali, koja je naš dom, u našoj kući poslanicima koji su je birali da bude na mestu na kome je izabrana i na kome jeste.

Dakle, gospodo, ko to još može da razume. Onda nam kaže - rijaliti. Nismo mi, kaže ona, doveli to u naše programe, nego neki drugi. Imate i rijaliti, čuli smo to i malopre, na nekoj drugoj televiziji. Zaboravila je samo da kaže, a valjda znamo kakav je bio onaj rijaliti, a kakav je ovaj rijaliti na ovoj drugoj televiziji gde je sport, rekreacija itd, a kakav je ovaj rijaliti, koji je navodno, ukinut, gde je užas, gde je prostitucija prisutna, gde svega i svačega mogućeg doživeti i videti.

Onda nam kaže, pazite, samo polako razmišljajte o tim rečenicama, koliko smo oružja oduzeli, nekada je bilo neuporedivo više oružja u nas, sada je mnogo manje. Pitam samo, odlično, kako tada nije bilo ovog užasa koji smo mali sada? Zbog ambijenta, zbog atmosfere. Možete da imate i dve puške pa da bude užas, ako atmosfera nije dobra. Mi u ovim našim odnosima sve gore radimo ka toj atmosferi radimo. Biće nam sve lošije i sve gore zbog toga.

Onda postavljam normalno pitanje, ljudi - zašto ovde nema ni predsednika Vlade, ni ljudi iz Vlade, ni nikoga iz REM-a? Nema ih, a mi o REM-u pričamo, jer kaže predsednik Vlade, gospođa Brnabić - nismo mi birali REM. To je najdemokratskije izabrano telo u istoriji. Da ne čitam kako je izabrano svih devet članova. Stvarno? Pitam vas nešto – da li je moguće, evo, baš vas gledam, zaposliti danas čistačicu da se vi ne pitate, dobro, na određeno da bi glasala, to znam? Nemoguće je. Da li je moguće da ste doneli, recimo, odluku, ljudi, pre par godina da direktore škola konačno bira ministar? Pazite, to znači ministar je genije, poznaje sve profesore i nastavnike po celoj Srbiji i onda on zna bolje od školskog odbora ko će da bude direktor. Zna čovek i tu nema, znači, dileme.

O televiziji jednoj i drugoj, o kojima pričamo, koje imaju nacionalnu frekvenciju, da ne govorim. Suviše je reči izgovoreno oko toga i suviše je loše i one moraju da izgube frekvenciju. O RTS-u, gospodo, pa šta je zadatak REM-a? Prvi put RTS prikazuje ono što se dešava na protestima protiv nasilja jer je televizija opkoljena. Zamislite, pa šta je zadatak REM-a? Šta treba da radi televizija sa nacionalnom frekvencijom? Ne samo da nas obaveštava kako treba i na pravi način, nego da određene stvari ukida, ne dozvoli. Toga nema.

Onda imamo onu priču koju prosto ljudi ne mogu da shvate, da prihvate bar mi ovde, imamo izvestioca Odbora za kulturu i informisanje. Šta je zadatak tog čoveka? Zadatak je da nam kaže šta je bilo na Odboru, kakvi su zaključci sa Odbora i da o tome pričamo, da razgovaramo.

Mi smo u dva navrata po pola sata i više slušali tiradu svega i svačega. Pomenuto nije bilo ništa od onoga šta je bilo na sednici Odbora. Bilo je napada na sve i svašta, pojedinačno, grupno, televizije, poslanici. Zamislite, reč – pijanduro. Uvaženi predsednik Orlić ne reaguje. Primerku – kaže poslanik. Pazite – primerku, znači životinja. Uvaženi predsednik Orlić ne reaguje. Barabo, bitango – kaže šefu poslaničke grupe Dveri. Uvaženi predsednik Orlić ne reaguje.

Izvestilac koji je operisan od kulture informisanja, izgleda i ne samo od toga, rekao bih i nešto drugo ali bih izašao iz onoga kako treba da se čovek ponaša kao poslanik, je do te mere zagadio priču ovde da je stvarno meni bilo muka oba puta, a ne znam kako je bilo vama.

Dame i gospodo poslanici, imate onu priču, toplu, od premijerke, ili premijera, kako ja volim da kažem, to sam nekad tako učio a vi to sad menjate, dobro, dakle, hajde malo da razgovaramo, hajde malo da jedinstveno dođemo do nečega što se svi slažemo, zaista slažemo. Ali, sa kim? Sa Anom Brnabić i sa izvestiocem? To je prosto nemoguća priča. Voleo bih da bude moguća.

I da vas podsetim, nemojmo da zaboravljamo još jednu stvar koja nam ostaje po strani. Imali smo temu – poslanička pitanja. Imali smo to na dnevnom redu. Imali smo onaj četvrtak. U tri sata smo trebali svi mi da pitamo nešto predsednika Vlade i ministre u Vladi, da nam odgovore na naša pitanja koja nas bole, tište, interesuju, u ovom kriznom trenutku za ovu zemlju.

Šta smo imali? Tri sata. Od tri sata poslaničke grupe, uglavnom manje, su postavile po neko pitanje, u tri sata su oni odgovarali šta im je palo na pamet. Namerno su razvlačili da ne dođe red na nas iz NADE ili neke druge. Nikako. Valjda svi treba da imamo prostor za to?

Dalje smo imali jednu stvar koja je neverovatna. Na pitanje jednog od poslanika, mislim da je bio u pitanju poslanik iz poslaničke grupe vojvođanskih Mađara, šta je sa nekom prugom, recimo, Novi Sad-Subotica, predsednik Vlade je odgovarala pola sata, a onda je jedan od ministara uzeo „banku“ i čovek je 45 minuta pričao o svemu i svačemu, pomenuo nije prugu, pomenuo nije trasu Novi Sad-Subotica. Pričao je o nekom disidentu iz Republike Srpske, pa onda ovde u Srbiji, nekom žutom, kako je rekao. To je poenta mog izlaganja. Na primedbu poslanika DS upućenu predsedniku Skupštine, vama, uvaženi predsedniče Orliću, da ovo nije tema, vi ste se obratili – Što vičete?

Dakle, niko odavde, osim u određenim okolnostima, ne viče. Viču ovi preko puta. Vi to ne čujete, ne vidite, vas to ne zanima. A onda nama koji ne vičemo kažete – Nemojte da vičete.

Ovo je istina. Možete vi da žmurite oko toga, zamajavate javnost da to nije tako, ali je tako.

Gospodine Orliću, prelazim na ono kako sam i počeo. Kako god se to vama sviđa, ali zaista vam kažem, uvaženi predsedniče, vi zaista vršite nasilje nad opozicijom, i to direktno, na razne načine. Pokazali ste to i ovog puta, i više puta, i danas. Vi to, naravno, na svoj način radite, ali to je prepoznatljivo i to utiče na ono što će da se desi u petak i ovih dana. Ja ne volim da se to desi tako, ali, moram da vam kažem, vi ste izuzetno obrazovan čovek i svaka vam čast. Ja znam šta ste završili i da ste doktor nauka, takođe znam da ste bili izvrstan đak.

Ali, šta je u suštini intelektualac, gospodine uvaženi predsedniče Orliću? To nije dovoljno da bi neko od nas bio intelektualac, potrebno je još mnogo toga. Recimo, ono što je najvažnije, po meni, potrebno je da bude slobodan čovek. Pazite – slobodan čovek. To je neki čovek koji je apsolutno svoj, koji nema tutora, koji ne mora da se naročito ističe, pod znacima navoda, da bi se nekom dodvorio, da bude jači od nekoga, da bi ga pobedio, nego je slobodan, siguran u sebe i normalan. Dakle, to je činjenica.

Drugo, gospodine Orliću, uvaženi predsedniče Orliću, kako vi delite nas, ove ljude ovde, uopšte ljude? Na vaše i tuđe, po mom mišljenju. Vaši su vaši. Svi ovi tuđi za vas su neprijatelji. Ne, mi vam nismo neprijatelji, mi možemo da vam budemo samo politički protivnici. Vi nas tako razdvajate, tako nas definišete, tako se prema nama ponašate. A ljudi, gospodine Orliću, treba da se dele drugačije. Mogu da budu dobri, mogu da budu loši. Mogu da budu hrabri, možda ne budu hrabri. Mogu da budu vredni, mogu da budu lenji. Mogu da budu pametni, mogu da budu manje pametni. Biti lenj nije dobro, biti vredan jeste dobro, biti pametan je dobro, ali je od svega najvažnije, daleko najvažnije, biti čovek i biti dobar. E, to kako i koliko je ko dobar, to se ne određuje po čovečijem sudu, nego po božijem. To svi znamo, vernici smo, verujemo u jednoga boga. On može biti samo jedan, o bilo kome od nas da se radi. Dakle, po božijem.

Da vas samo sve podsetim – postoje mnoge stvari koje nas upućuju da razmišljamo o ovome što ću sad da vam kažem, a to sve veze ima sa onim kako se mi jedan prema drugom ili jedni prema drugima ponašamo. Jedan od najvećih, ali najvećih vladara svih vremena i najpametnijih, Solomon je svome sinu, u Starom zavetu vam to piše, savetujući ga rekao mu – Početak je svih mudrosti strah od boga. Dakle, ako se bojite boga, onda niste cinik, onda nemate dvojne aršine, onda ne delite ljude, onda ne podmećete priču, onda se ne pravite naivni, nego ste manje grešan čovek jer ste takav kakav jeste.

Ja sam siguran da ste me vi shvatili, gospodine Orliću. Nisam siguran koliko ćete da prihvatite ovo dobronamerno što vam sada pričam. Voleo bih da to tako shvatite i tako prihvatite. Voleo bih da tako isto razmišljaju i ovi moji, dragi poslanici, kolege, sa druge strane, jer ako tako razmišljamo, onda nam može doći to dobro, a ako ne, teško nama.

Moj vrli prijatelj i time završavam drage moje kolege, Radoš Bajić je rekao – selo gori, a baba se češća. Sećate se te serije koju je Grad Kragujevac finansirao i podržavao, jer je to bilo dobro za sve nas, za Srbe, za narod, za ono što je tradicija i što treba da nam ostane. Dakle, stvarno nam gori mnogo toga. Od nas svih zavisi kako to da ugasimo, da to bude malo bolje, ali mi se ne češljamo. Da li se vi češljate, voleo bih da se ne češljate. Ne daj Bože, ako se češljate onda teško nama. Zahvaljujem.

PREDSEDNIK: Samo primetite gospodine Stevanoviću, koliko je ovo bilo, 17 minuta i više, vi kao i pre vas predstavnica poslaničke grupe Zavetnici, pre vas i njih Zelenović, govorili ste šta god ste hteli i koliko god ste hteli iako nikakve veze nema sa dnevnim redom, bilo čim.

Onda ćete da kažete da se neko tamo prema vama ophodi kao prema neprijatelju. Nađite mi samo primer kada se neko na taj način ophodio prema neprijatelju, a da to uporedite sa tretmanom koji imate i vi i svi ostali. Kada kažem svi ostali, ne delim vas, kažem bukvalno svi ostali.

Samo jedna stvar, pošto ste se obratili meni lično, da vam kažem odmah, čisto da ne biste imali nerealna očekivanja. Ne volim nešto preterano ljude koji sami sebe proglašavaju za intelektualce, tako da to neću sigurno da radim nikad.

Povreda Poslovnika.

MILENKO JOVANOV: Povreda Poslovnika, član 106. stav 1. – govornik može govoriti samo o onome što je na dnevnom redu.

Dakle, vi ste gospodine predsedniče upravo rekli da govornik ništa nije govorio o dnevnom redu. On je pričao o svojim impresijama i doživljajima sednica iz prethodnih dana. Pričao je o tome kako on vidi filozofski nekako sa nekog aspekta situaciju u društvu. Komentarisao je neke događaje koji nemaju veze sa tačkom dnevnom redu. Pričao je o religiji i o njegovoj religijskom odnosu prema pitanjima, strahu od Boga itd. Prepričavao nam je biblijske priče.

Na kraju je završio sa higijenom i o tome ko se češlja, ko se ne češlja, domaćom kinematografijom itd.

Sad razumem da je on želeo, po svemu sudeći, da porazgovara sa vama i da jedan razgovor sa vama obavi na različite teme koje ga tište, koje ga muče, koje ga na neki način more, da izbaci to iz sebe što ga na neki način opterećuje. Ali gospodine predsedniče, tu nismo potrebni mi, znači, nije potrebna publika za tako neko izlaganje, pa vas ja molim da ubuduće poslanika opomenete da govori o dnevnom redu, a vi zakažite neku kafu kod vas u kabinetu ili negde, nek on sedne, legne ili šta već treba da uradi na takvim seansama, pa nek izbaci ono što ga muči, da mu bude lakše, a mi da radimo po dnevnom redu, ako je moguće. Hvala.

PREDSEDNIK: Što se tiče sadržaja izlaganja i moje reakcije, u pravu ste, sve jeste tačno. Kao što vidite, i to je neki pokazatelj odnosa, kako neki zameraju, navodno neprijateljskog. Dozvoljavamo sve, ali bukvalno sve, i religijski osvrt, i filozofski osvrt, od Svetog pisma do Radoša Bajića, sve. Ali ako je po sredi ovo drugo, na šta ste uputili želje da bilo ko razgovara sa mnom, dakle, kažem svima, nikakav problem, možemo to danas kada budemo imali redovnu pauzu, biću ja tu.

Treba li da se glasa? Ne treba da se glasa.

Cakiću, vi hoćete da razgovarate sa mnom?

(Nebojša Cakić: Da.)

Dođite kada bude bila pauza.

Povreda Poslovnika?

Reč ima Borko Puškić. Izvolite.

BORKO PUŠKIĆ: Zahvaljujem, predsedavajući.

Ukazujem na povredu člana 107, dostojanstvo Narodne Skupštine. Smatram da ste vi javno priznali da ne vodite sednicu u skladu sa Poslovnikom.

PREDSEDNIK: Samo se izvinjavam, ne mogu da vas čujem, Cakić je egzaltiran što će da me vidi tokom pauze. Tako da, raduje se veoma glasno i ne mogu vas da čujem sada. Dozvolite, molim vas, da gospodin Puškić kaže šta želi.

BORKO PUŠKIĆ: Zahvaljujem, predsedavajući. Ukazujem na povredu Poslovnika, član 107, dostojanstvo Narodne Skupštine. Vi ste javno priznali da ne vodite sednicu u skladu sa Poslovnikom, da ne vladate situacijom. Ja vam predlažem da napravite pauzu ili da vas neko odmeni, jer vi sami priznajete da…

PREDSEDNIK: Ali, to nije član 107.

BORKO PUŠKIĆ: Kako nije?

PREDSEDNIK: Pročitajte član 107.

BORKO PUŠKIĆ: Dostojanstvo Narodne Skupštine, molim vas… PREDSEDNIK: Koji član, gospodine Puškiću, određuje davanje pauze? Ne znate? Jel moguće da za sve ove mesece niste utvrdili koji član Poslovnika utvrđuje davanje pauze?

BORKO PUŠKIĆ: Molim vas, molim vas, samo da završim ja, samo ja da završim, pa posle možete vi da se javite karticom na mestu narodnog poslanika i da mi date odgovor.

PREDSEDNIK: Pa će posle opet Kostić iz vaše poslaničke grupe da negoduje što vas nisam prekinuo ranije, pa sam vam dao mogućnost da potrošite više vremena od vaše poslaničke grupe.

BORKO PUŠKIĆ: Niste me saslušali, niste me saslušali. Ja vam sugerišem da vi povređujete dostojanstvo rada Narodne Skupštine, sami ste priznali, da omogućujete narodnim poslanicima da pričaju nešto što nije u skladu sa dnevnim redom. I ja smatram da vi na taj način povređujete dostojanstvo rada Narodne Skupštine, odnosno Poslovnika…

PREDSEDNIK: A vi negodujete što je gospodin Stevanović mogao da govori slobodno?

BORKO PUŠKIĆ: Molim?

PREDSEDNIK: Negodujete što je gospodin Stevanović mogao slobodno da govori?

BORKO PUŠKIĆ: Ne personalno za njega, nego za uopšte prethodne govornike.

PREDSEDNIK: Ali je samo on govorio malopre.

BORKO PUŠKIĆ: Ali, da vi to omogućujete, na to sugerišem.

PREDSEDNIK: Eto, otišlo je i tih dva minuta. I eto, sada ste me doveli u situaciju, uz sav rizik, da slušam negodovanje vašeg zamenika predsednika poslaničke grupe što sam vam dozvolio da uludo potrošite dva minuta, da bi vam to posle išlo na teret vremena poslaničke grupe, i to sam dozvolio, i to se sada upravo desilo. Pustio sam vas da potrošite dva minuta od poslaničke grupe, ali mislim da nisam pogrešio što je gospodin Stevanović mogao da govori koliko god je želeo i kako je on smatrao da treba.

Reč ima Nebojša Bakarec.

Izvolite.

NEBOJŠA BAKAREC: Hvala vam, poštovani predsedavajući.

Naime, zato sam i otišao kod gospodina Jovanova, da mu kažem da verovatno neću odgovoriti uvaženom gospodinu iz Kragujevca, međutim, on je posegao za ličnim diskvalifikacijama, tako da sam sad dužan onda da odgovorim prvo to, pa onda sve ostalo što sleduje tom poslaničkom klubu. Dakle, gospodin je imao primedbu i negativno se odredio, rekao je da sam ja operisan, i više puta je to ponovio u negativnom kontekstu. Ja ću priznati i reći ću mu, obavestiću ga, verovatno je na to mislio, da jesam operisan, i to ne jednom, nego dva puta. Dakle, operisan sam kada sam bio donor kože, organa, izgoreloj deci, na VMA sam operisan dva puta i spasao sam život dečaku od 11 godina Urošu Karoviću iz Kraljeva i petnaestogodišnjoj devojčici Milani Šukundi iz Apatina. Ako ste na to mislili da sam operisan, ja kažem – jesam. Hvala vam, ali da znate o čemu se radi, a možda vi da kažete na šta ste vi mislili.

Imam primedbe na vaše poimanje intelektualca. Vi ste rekli da je to isključivo neko ko je slobodan čovek. Ja znam da ste vi jako slobodan čovek. Vi ste čovek koji je promenio, koliko, pet stranaka. Bili ste izuzetno slobodni, pa ste onda menjali stranke češće nego čarape i donji veš.

Dakle, zamerili ste predsedniku Skupštine da on navodno deli, on ne deli nikoga, onda ste vi rekli da ljudi treba da se dele na one dobre i one koji nisu dobri, hrabre, koji nisu hrabri. Pa ja vas pitam samo, prvo, gde vam je Miloš Francuz? Zašto u ovom raspravama, u ovim nedeljama, uopšte ne govore predstavnici ove nove stranke, vašeg koalicionog partnera, nego su, da tako kažem, uvalili vama da raspravljate ovde, jer se oni kriju. Prvo, ne smeju da dođu ovde. Gospodin Miloš Francuz je držao konferenciju za štampu u ponedeljak. Ja bio, slušao, čuo sam, reći ću vam šta sam čuo. Ali što nije došao nijedan dan ovde? On mesecima, praktično od početka zasedanja Skupštine ne dolazi ovde. Ja znam zašto on ne dolazi. Zato što je samog sebe diskvalifikovao, zato što je krio da je francuski državljanin. Onda je, normalno, on kao francuski državljanin, gde on boravi, pa u Francuskoj, dođe samo ovde, drži konferenciju za štampu i onda opet ode u Francusku.

A kad pominjete hrabre ljude, da li je hrabar taj upravo Miloš Francuz, koji je 1999. godine pobegao u Francusku kada nas je NATO zločinački bombardovao i nije se vraćao dok se taj rat nije završio, a onda se hvalio da je, kao, bio u 63. padobranskoj, međutim, bio je, ali tek 2006. godine, sedam godina posle rata? Je li to hrabrost? Pa je onda na toj konferenciji za štampu u ponedeljak rekao – politika Vučićeva je doživela krah, slom, naša zemlja ide u sunovrat, ovi protesti su pokazali da su kola vlasti krenula nizbrdo.

Pazite, kada je našoj zemlji 1999. godine išlo nizbrdo, iako smo se junački branili, e on je baš tad junački pobegao u njegovu domovinu Francusku i nije se vraćao ovde, znate. Oni kažu – nije istina. Pa šta je istina? A on je, kažu, studirao tamo. Pa to je kao u onoj drami, sećate se, „Balkanski špijun“, kad on kaže – hoćeš da ovo, hoćeš da ono, a to košta, i onda odeš u Pariz. To je to, da.

Dakle, jel to junači? A čovek tvrdi da je vrhunski patriota i da je Kosovo osnovna stvar koja je u njegovom srcu, a upravo taj zločinački NATO nas je napao zbog Kosova i Metohije. Pa ako je hteo da brani Kosovo i Metohiju te 1999. godine, imao je 23 godine, što nije branio Kosovo i Metohiju, znate?

Samo da vas podsetim, vaš koalicioni partner, dok je bio na vlasti, naravno da je krio, 2001. godine, jer tad nisu postojali praktično ovi mediji, internet, to je sve bilo rudimentarno, naravno da je krio 2001. godine da je pustio Kurtija i 1.800 terorista na slobodu. To je vrlo skromno bilo u novinama. Ja to tada uopšte nisam, odmah da vam kažem, znao, jer nisu postojali elektronski mediji. Međutim, vaš bivši ministar Samardžić je pre par meseci ustvrdio da je polovina tih terorista, ubica, silovatelja bila nevina, ali 900 njih je onda bilo krivo.

Dakle, po mom mišljenju su svi bili krivi. Vi ste pustili više od 1.000 silovatelja, ubica koji su isključivo ubijali srpsko stanovništvo na slobodu, jer zaboga, i vaš lider je na televiziji rekao – to je bilo politički oportuno i pod pritiskom Zapada. Pa to ne može nikad nikakav pritisak da izazove, da pustite 1.800 terorista, a vi vrhunska patriotska stranka i Kosovo vam je na vašem, kakvom, kukavičkom srcu, jer kad ovde zarati, vi odmah pobegnete u Francusku.

Da završim ovim, pominjali ste rijaliti, i to ste rekli da je vaš rijaliti „Survajver“, citiram vaše reči – sport, rekreacija i da je to plemenito. Podsetiću vas, uvaženi poslaniče, na „Survajveru“ godinama imamo nasilje, svaki dan, svaki sat, vređanje, psovke, sukobe, tuče. Dakle, po vama je to plemenito nasilje, plemenito vređanje, plemenite psovke, plemeniti sukobi i plemenite tuče, samo zbog toga što se nalazi na vašem rijalitiju.

Ako ste protiv rijalitija uvaženi poslaniče, zašto ne zatražite zabranu rijalitija Survivor, pa ne tražite to jel bi vas Šolak vašu grupaciju koja je inače kao patriotska, proterao sa svoje antisrpske televizije, jer vaša popularnost se zasniva isključivo na tome, ali da ste dosledni vi bi tražili zabranu svih rijalitija, pa i vašeg Survivor . Hvala vam.

PREDSEDNIK: Samo da vidimo.

Vi imate pravo na repliku svakako, a vas nisam razumeo.

Reč ima, Veroljub Stevanović.

VEROLjUB STEVANOVIĆ: Ne bih ja da odgovaram na neka pitanja koja su postavljena sa te strane, prosto neukusno je, ali reći ću nekoliko stvari neuobičajeno za vaše uši.

Prva je o Milošu Jovanoviću. Zaista je ružno ovo što se čuje. Dakle, na taj način govoriti o jednom čoveku mladom koji je najperspektivniji mladi političar u zemlji nije u redu. Moje mišljenje, dozvolite. Polako.

S druge strane, u isto vreme kao predsednik naše države sam ušao u ovaj parlament, sve to vreme sam nešto radio od direktora fabrike do gradonačelnika, u toj svojoj karijeri nisam sreo poštenijeg čoveka u životu Vojislava Koštunice, tačka.

Treće, molili su me ljudi da govorim po ovoj trećoj tački, a sada četvrtoj po onom prethodnom o Bratislavu Gašiću. Nisam hteo, kaže najbolje ga poznaješ, rekoh, da. Ne mogu, ja sam čovek koji je sa njim u redu, dobar, više puta smo bili zajedno, ne mogu to da radim. Neću, ali ću da kažem, da je ono tačno sve što je Bratislav Gašić rekao, da je od Kruševca napravio grad u svakom smislu, u najvećoj meri zahvaljujući njemu što je tačno.

I treće, najvažnije možda. Dakle, 30 i nešto godina sam u parlamentu i u politici, kao i predsednik naše stranke, vaše stranke i predsednik države, doskorašnji predsednik stranke. Puno puta smo imali različita mišljenja, nek su tu svedoci, nikad se nije desilo da kažemo jedan drugome ružnu reč. To je poenta moje priče, možemo da se ne slažemo gospodo, ali nemojmo da se vređamo, nikad nisam uvredio ni ja njega, ni on mene, ako tako možemo da radimo onda je to prava priča iz ovoga možemo da izađemo. To je poenta priče, a ne da podmećemo, kao što smo čuli s one druge strane.

Dakle, razumimo da je vreme strašno teško i opasno, probajmo da promenimo sebe, time ćemo da promenimo mnoge stvari u ovoj zemlji. Zahvaljujem.

PREDSEDNIK: Hvala.

Poslovnik?

Reč ima Veroljub Arsić.

VEROLjUB ARSIĆ: Gospodine predsedavajući, po članu 287. Poslovnika informacije koje su potrebne narodnom poslaniku za obavljanje njegove poslaničke dužnosti.

Upravo je u medijima objavljena vest da su Franko Frenki Simatović i Jovica Stanišić u Hagu osuđeni na po 15 godina zatvora. Uhapšeni su od dosovog režima i isporučeni u Hag. Svi ovde koji se zaklinju u patriotizam, u ljubav prema Srbiji, u ljubav prema Kosovu, isporučivali su kompletan policijski i vojni vrh u Hag, a francuski građani koji nasrću ovde na predsednika Republike Srbije neka slobodno naprave miting ispred Jelisejske palate protiv francusko-nemačkog predloga. Da napravim ja jedan takav miting tamo, mene bi odmah uhapsili, ali pošto je dotični gospodin francuski građanin na to ima pravo.

A ovi koji su isporučivali Srbe na kilo u Hag, nemoj da mi se više zaklanjate iza patriotizma, iza ljubavi prema otadžbini, jer svaka ta presuda umanjuje šansu Republike Srbije da Kosovo ostane u teritorijalnom integritetu Republike Srbije. Kada shvatite konačno jednom šta ste radili ovoj Srbiji, kada shvatite da je dobro da još uvek postoji, onda možemo da razgovaramo kao ljudi.

PREDSEDNIK: Zahvaljujem.

Formalni zahtev pod 287. može da se pretpostavi, naravno.

Da li želite da se izjašnjavamo? (Ne.)

Srđan Milivojević, ovlašćeni predstavnik.

SRĐAN MILIVOJEVIĆ: Poštovani građani Srbije, živimo u vremenu kada je napredni, mafijaški i izdajnički režim naše društvo otrovao mržnjom. Naše društvo je tolio otrovano mržnjom da se ta mržnja prelila u sve pore našeg društva.

Što je pozicija u toj piramidi zla viša i veća, to je veći izliv mržnje ka građanima Srbije. Građani sa razlogom pitaju, šta smo to uradili ovom režimu da ovako mrzi ovu zemlju i njene građane. Zlo je ovde kod nas uzgajano, selekcionisano, odabirano, ne jednu ili dve godine, decenijama se zlo ovde uzgajalo. Tragedija koja nas je zbog tog zla zadesila, je teško, neviđena, nezapamćena, bolna, ali mi smo iz DS smo 11 godina ukazivala da ste prepunili bure baruta i da ste oko prepunjenog bura baruta pustili piromane da se igraju šibicama i vatrom.

Pomahnitali tiranin je namerno dao šibice u ruke svojim posrnulim sledbenicima. Ovi pucnji iz Osnovno škole „Vladislav Ribnikar“ nisu bili samo pucnji u našu decu. Nažalost, to su bili pucnji i u mali svet u koji je svaki od ovih malih ljudi pobegao zatvorivši se, uzmakavši pred ovakvom količinom nasilja i mržnje.

Sada su mnogi shvatili da taj mali svet ne postoji i da nema sigurnosti u tom malom svetu, ako je društvo neuređeno i zadojeno mržnjom. Zebnja malog čoveka koji se sklanja od politike, strah za budućnost izveli su te ljude na ulicu. To su ove slike. Evo, građani Srbije da vidite ove slobodne, dostojanstvene građane Srbije za koju su za vas strvinari, hijene. A ja bih zamolio režisera i kamermana, da ne prikazujete ovo zalazeće i poročno sunce, ovde kameru molim vas, ovde sunce tek izlazi, ovde se rađa novi dan. Molim vas, nemojte snimati ovu pomračinu, zalazeće sunce i gluvo doba noći, preko puta mene. Tako je ovo ispravan potez ka zalazećem suncu, okrenite vaše kamere.

Dakle, ti kojima kažete da ih sram bilo što su duvali u pištaljke, njih ste nazivali – lešinarima, hijenama, strvinarima, a to su naši građani i njih 200 hiljada građana, baš zbog tih poziva da su strvinari, hijene, lešinari, izašli su da ih prebrojite, da ih vidite, zaljuljali su Gazelu, ali su mnogo više zaljuljali temelje ovog trulog mafijaškog režima.

Kako je reagovao vlasnik svih neistina, gospodar svih morbidnosti, kako je reagovala državna narikača broj jedan, kada se suočila sa besom ljudi koji su zadovoljni i to odavno zadovoljni samo na njegovom propagandnom servisu. Način na koji medijski servis REM uredio, dugo će se proučavati u krivično-pravnom zakonodavstvu ne samo Srbije, biće tu posla za mnoge druge države.

Vidim, kada god se javim i kad god se javim ovde za reč, jedan od poslanika, preko puta mene, iz redova vladajuće većine, prikazivala se neka šauma nekog čoveka koji u stvari nije ovde. Ja ne znam šta znači to šauma i nisam ja član te napredne elite da razumem te lepe i fensi nazive, mi u Srbiji kažemo priviđenje i znam da on kad god se ja javim za reč ima priviđenje, ali ne mene, nego Vladimira Cvijana. Kad god kaže Gazela, on pomisli na Vladimira Cvijana, ali nije Vladimir Cvijan skočio u Savu sa Gazele, u Dunavu je nađen Vladimir Cvijan kada se kandidovao protiv bivšeg predsednika, Aleksandra Vučića, bivšeg predsednika SNS za stranačku funkciju.

Baš na tom mestu, gde vi dobacujete, je sedeo. Tu kao sad da ga vidim. I meni se priviđa uspravan, prav i pita – što u hladan Dunav, braćo?

PREDSEDNIK: Vodite računa, Milivojeviću.

SRĐAN MILIVOJEVIĆ: Možda bi o njemu mogao da kaže nešto vaš istaknuti stranački kolega Veljko Belivuk.

Izvinite, gospodine Orliću, nešto ste meni kazali?

PREDSEDNIK: Da.

SRĐAN MILIVOJEVIĆ: Da li je to po Poslovniku ili sanovniku?

Hvala.

Nastavićemo.

Tako je sve počelo i kako smo mi došli…

PREDSEDNIK: Šta ste rekli, Milivojeviću?

SRĐAN MILIVOJEVIĆ: Izvinite?

PREDSEDNIK: Nisam vas čuo? Šta ste rekli?

SRĐAN MILIVOJEVIĆ: Čućete, kad ja nastavim, biće veliki aplauz.

PREDSEDNIK: Niste valjda već zaboravili?

SRĐAN MILIVOJEVIĆ: Dakle, da nastavimo i da me ne ometate, molim vas.

PREDSEDNIK: Već ste zaboravili šta ste rekli?

SRĐAN MILIVOJEVIĆ: Dakle, kako smo mi došli do ove situacije da raspravljamo uopšte o parlamentu, o rijalitijima i količini mržnje sa kojom se mi sada suočavamo.

PREDSEDNIK: Samo vodite računa šta izgovarate.

SRĐAN MILIVOJEVIĆ: Kada smo prvi put čuli za neki rijaliti? Ko je prvi učesnik od političara u nekom rijalitiju? Pa, naravno, Aleksandar Vučić.

Evo ga, u rijalitiju „Plesom do snova“. Evo ga, pleše sa Ksenijom Pajčin, igra sve u šesnaest.

Danas igra kako Kurti svira, a nekad je bar igrao kako svira di-džej u „Pinkovom“ studiju.

Naravno, vi ćete kazati da je to bila humanitarna akcija, humanitarna misija i Aleksandar Vučić, kao tvorac rečenice – kad-tad osvetiću se Slavku Ćuruviji za laži koje o meni objavljuje dnevnik „Telegraf“, je poznati humanitarac, pripadnik Hare Krišna pokreta, kandidat za Nobelovu nagradu za mir, kao da nije kazao - ubijte jednog Srbina, mi ćemo stotinu muslimana.

Onda ste nam kazali da smo mi neki nemoralni ljudi, jer mi, navodno, tražimo ostavku nečiju i hoćemo da profitiramo na nekom zločinu i da se to nikada u istoriji Srbije nije desilo.

Građani Srbije, da li se sećate da je 9. aprila 2013. godine u Velikoj Ivanči izvršen jedan masovni zločin? Trinaest ljudi je ubijeno. Još se nisu sahranili ti ljudi, SNS je 13. aprila izašla sa par ekselans političkim zahtevom u Novom Sadu, zahtevajući smenu Bojana Pajtića.

Mladenovac, opština kojoj pripada Velika Ivanča nema nikakve veze…

U pravu ste, gospodine Jovanov, to nikakve veze nije bilo, ali ste iskoristili taj zločin i tražili ostavku Bojana Pajtića. Izašli ste na binu i rekli ostavku da da.

Čudno je kako vi naprednjaci uvek imate dva morala, dve pravde. Jedan imate kad ste u opoziciji, a drugi imate kad ste na vlasti. Moral koji propovedate, njega se ne pridržavate, a onaj kog se pridržavate, njega ne propovedate.

Malopre jedan govori o operaciji. Ja sam siguran da je gospodin Veroljub Stevanović mislio na ljude koji su operisani od morala, koji imaju amputiranu etiku.

Jednog čoveka ste držali u zatvoru zato što je kazao – ko potpiše, njega ubiše. Reč je o novinara Dejanu Petru Zlatanoviću, a vidite ove reči u „Velikoj Srbiji“… Kako vam kuca srce brže kad vidite ovo „Velika Srbija“, radikalsko glasilo. To ste nekada uređivali.

Vidite, šta kaže ovde – ko izabere Radovana, ne dočekao Vidovdana. Da li znate šta kaže izdavački savet Aleksandar Vučić. Da li je neko odgovarao zbog ovoga? Ma, nikom dlaka sa glave nije falila, niti je ko bio u zatvoru, niti je ko hapšen, niti je držan u pritvoru zbog ovakvog teksta.

I, sad vraćamo se na to kako je sve počelo, a kako smo došli do ovoga. Sve je počelo tako što ste 2012. godine došli na vlast, a onda ste rešili da se zahvalite svim ljudima koji su osuđeni za teška krivična dela i nalaze u zatvorima u Srbiji i proglasili ste opštu amnestiju bez ikakve selekcije za 4.800 ljudi da biste ih nagradili amnestijom, jer ste u zatvorima dobili najveći broj glasova. Među kriminalcima je bilo glavno biračko telo tog trenutka SNS.

Sto posto podrške ste imali u tim zatvorima. Naravno, pustili ste ljude bez ikakve selekcije. Trebalo je da popunite posustale falange. Trebao vam je Veljko Belivuk. Trebao vam je Uroš Mišić, koga ste tada amnestirali. To je onaj što je gurao baklju u usta žandarmu i, naravno, vrlo brzo te falange kriminala i straha su našle novog poslodavca. Vrlo brzo ste ih iskoristili za zastrašivanje birača u svim onim mestima gde se održavaju izbori.

Sećate se, građani Srbije, onih scena naprednog nasilja kada brane Dragoljuba Simonovića Simu iz Grocke pred sudom i viču: „Simo, majstore! To, Simo! Ako si mu zapalio kuću!“? Nas nazivaju raznim pogrdnim imenima i brane ga do zadnjeg, svi do jednog, a Sima osuđen, doduše prvostepeno, videćemo šta će dalje biti, za paljenje kuće Milanu Jovanoviću.

Evo, ovde sedi Marija Lukić novinarka. Da li se sećate redova narodnih poslanika koje ste dovodili da brane Jutku iz Brusa, pristalica te stranke?

Šta smo vam govorili za Veljka Belivuka? Ovde su vam govorili i Boško Obradović i Miroslav Aleksić i ja da je vaš istaknuti član i da vrši teška krivična dela, da se po Beogradu dele snimci i slike tih krivičnih dela i da ne možete s takvim ljudima da pravite bolju budućnost.

Kada je stradala Stanika Gligorijević na naplatnoj rampi nestao je snimak, nema ga nigde, ali zato ima snimka iz Ritopeka, nedela vašeg istaknutog člana.

Mene optužujete za neke pljeskavice, a ćevape ste pravili od ljudskog mesa i još se smejete? Smešno? Dabome, pa smešno. Treba i aplauz da dobijete, a ne samo smeh.

Kaže – prodavao si kereće pljeskavice u Kruševcu.

PREDSEDNIK: Još jednom vam skrećem pažnju na ponašanje, Milivojeviću.

SRĐAN MILIVOJEVIĆ: Zašto ponižavate građane Kruševca? Da li je to za vas neka stoka koja jede kereće meso? Kako vas nije sramota?

Pre neki dan ste imali kontramiting, potrpali ste neke ljude u albanske autobuse. Kurti im je dao 250 autobusa da dovedu 25.000 Srba, ali za uzvrat, pošto je Kurti njima dao autobuse, oni su mu dali Kosovo, sever Kosova, gradove. Skinuli ste zastavu sa zgrade SO Zvečan. Sram vas bilo! Kad god ste vi na vlasti, skida se srpska zastava – sa Košara, sa Paštrika, sa Đeneral Jankovića, sa Zvečana, sa Leposavića. To je vaše delo…

PREDSEDNIK: Milivojeviću, treći i poslednji put…

SRĐAN MILIVOJEVIĆ: Kako vas nije sramota? (Isključen mikrofon.)

PREDSEDNIK: Milivojeviću, ako ste se pribrali i želite da nastavite, prijavite se ponovo.

SRĐAN MILIVOJEVIĆ: Nas, potomke albanskih heroja, nikada ne bi mogli da stavite u albanske autobuse. Mi smo pešice spremni tamo da odemo.

Nama ste govorili da će narod da nas juri na mitinzima. Pa, sve što kažete, svaku monstruoznost koju smislite i klimate glavom, sve vam se kao bumerang vraća.

Da li ste videli kako vas šamaraju Srbi na barikadama u Zvečanu uz povike – izdaja, izdaja? Šamaraju vas ljudi i teraju vas sa barikada. Prebacuju vas kod vašeg gazde Kurtija. To je slika i ogledalo vaše vlasti.

Gospodine Oriću, ja ne znam koliko je meni ostalo vremena jer ste me ponovo uključili, a ja treba da podelim svoje vreme i sa drugim ljudima.

PREDSEDNIK: Orijentaciono, šest minuta.

SRĐAN MILIVOJEVIĆ: Evo, pošto me terate da završavam, ja ću sada da završim onim što je veoma važno za mene.

Ja imam 58 godina. Za 58 godina nikada nikog tužio sudu nisam. Bavim se politikom od kad znam za sebe i pripadam porodici žrtava komunističkog terora i nikada nikog tužili nismo, a ovde se meni kaže da pretim silovanjem deci u vašem partijskom glasilu tabloidnog karaktera.

Znate, nisam ja vaspitač u Odžacima, član Srpske napredne stranke. Ovde su moji prijatelji iz opozicionih stranaka.

Pazite dalje ovu monstruoznost - linčuju i siluju patrijarha? Ja, potomak Steve Dimitrijevića, prvog osnivača i prvog dekana Bogoslovskog fakulteta, koji je vaspitao petoricu patrijarha – Gavrila Dožića, Germana, patrijarha Pavla, Varnavu i blaženopočivšeg Irineja, hoću da silujem patrijarha? Da li možete neku veću bestidnost i morbidnost da smislite, a da vas ne bude sramota?

Naravno, zbog ovog ću tužiti sve ove partijske tabloide, jer jednom ovom nasilju mora da bude kraj i moraju da odgovaraju, da plate za ove monstruoznosti.

Ovim ću završiti. Traje ova rasprava jedno 20 dana. Pre šest meseci sam kazao svima vama koji izmišljate da sam pretio ubistvom bivšem predsedniku SNS, njegovom sinu i bratu, da će proći kao Gadafi, da će biti udavljeni u šahtu. Ja sam vam lepo objasnio. Gadafi se po padu sa vlasti skrivao u šahtu sa milijardu evra. Vaše je legitimno pravo da prepoznajete članove porodice svog predsednika kao ljude koji imaju milijardu evra, iako on tvrdi da nema ništa, iako tvrdi da nema nikakvu imovinu.

PREDSEDNIK: Milivojeviću, gore i morbidnije od onoga što ste objavili je da to sada pravdate. To je jedino gore i morbidnije.

SRĐAN MILIVOJEVIĆ: Ja razumem da me niste tužili nikada zbog toga. Ja sam vas pozvao da me tužite. Njega razumem, on može da ode u sud, u tužilaštvo ovog trenutka, pada sistem, pada vlast, može da se javi neki tužilac da ga pita nešto za Pandu, za Olivera Ivanovića, da ga pita za dva minuta snimka i njemu nije prijatno da ode u sud.

Sada se obraćam lično vama, Vladimire Orliću. Sinoć ste bili gost RTS. Tri puta ste ovu monstruoznost izjavili. Ja sam vas pozvao na tv duel, pozvao sam vas pre šest meseci da me tužite, odrekao se poslaničkog mandata. Niko me od vas tužio nije. Znate zašto, građani Srbije? Jer i oni i ja znamo da ovo nije tačno, jer i oni, političke kukavice, ne smeju u tužilaštvo. A, evo, ja vam kažem, tužite me. Nisu me tužili, šest meseci je prošlo. Sada je došlo vreme da promenimo uloge. Sada moram da tužim ja svakoga ko izgovori ovu monstruoznost na javnom servisu, u medijima. Evo, sada vam kažem tužiću sudu, da na sudu dokaže navode ovih svojih besmislica, jer samo politički podlac je u stanju da se sakrije iza svoje dece, dok neku drugu decu spuštaju u rake iskopane ašovima njegove mržnje.

PREDSEDNIK: Izričem vam opomenu, upravo, jer sam vam lepo reko, jedino gore, morbidnije i odvratnije od onoga što ste objavili to je da to pravdate. Za to opravdanja nema. I možete da tužite koga god hoćete. Za tu odvratnost koju ste uradili, opravdanja nema.

(Narodni poslanici Srpske napredne stranke dobacuju iz klupa.)

Da, da, i vi ste potpuno u pravu, ali obraćate se čoveku koji nije u stanju da oseća sramotu. Tako da, nema tu pomoći sa te strane.

(Aleksandar Mirković: Sram vas bilo! Bolesno! Dečije rake…)

Ne, ne, ne, gospodine Mirkoviću, ne, jer kao što vidite, za njih je potpuno prihvatljivo da takve stvari, najužasnije i najodvratnije, kada sami upućuju tuđoj deci, da još dodatno i pravdaju ovde i da se time hvale.

Svaka vam čast, Milivojeviću. Čuli ste i sinoć, čućete i svaki naredni put, tako je. Da najužasnijom smrću pretite tuđoj deci. To ćete da čujete da osuđuju časni ljudi u svakoj prilici.

Pravo na repliku, Milenko Jovanov.

MILENKO JOVANOV: Evo ga sporni tvit - Andrej i Danilo pronađeni u šahtu kao Gadafi.

Da podsetim samo građane, zato što ovaj koji laže ovde neće da kaže celu istinu, da je Gadafi, pre nego što je završio u šahtu, bio silovan, mučen, ubijen, pa bačen u šaht, ali je još interesantnija jedna druga stvar, pogledajte retoriku onih koji su to uradili. Kaže – potvrđujemo da je svo zlo, plus Gadafi, nestalo iz ove voljene zemlje. Da li vam je poznato to?

Ko ovde naziva zlom, političku stranu kojoj ne pripada? Pa, evo ovi koji hoće to da rade. To da ne znaš šta je šauma, verujem, jer to je proizvod za kupanje nemačkog proizvođača, a verujem da ne zna šta je, tako da nemam problem sa tim.

Cvijan, on brine o Cvijanu više nego njegova porodica. Njegova porodica prihvatila zvanično mišljenje policije, ali ti si ovde da nam kažeš da to nije tačno, jer ti više voliš Cvijana nego što ga vole ćerka i supruga. Ti znaš sve. Hajde, ne deri se.

Plesom do snova, jel treba da kažem i kom detetu je koliko novca uplaćeno da bi ti bio zadovoljan, za humanitarnu akciju?

Najzad, kaže - ja pretim da će vas juriti. Ne pretim. Vas već jure. Tebe jure. Tebe teraju s protesta zato što si ih evo ovde, ovako herojski pozvao da ostanu na Gazeli dok se ne ispune zahtevi, a onda si otišao u toalet i završio na Novoj S, koja jeste jedna vrsta toaleta. Tako da ja ne sumnjam da si nuždu obavio na Novoj S, gde je i mesto tome.

Prema tome, ne jure mene, nego tebe, a ne sumnjam da bi jurili i mene. To sam rekao.

Nemoj da lažete da vam pretim. To što je panika jer ne možete da kontrolišete više šta će da se dešava, to nije moj problem. Vi ste ulicu izabrali kao način funkcionisanja, a sad ulica ima svoje zakone, ne one koje ja hoću i ne one koje vi hoćete. To što vi mislite da ćete time što ćete da optužujete unapred, pa ne, već ste optuživali da će se desiti incidenti, pa se ništa nije desilo. Nemoj da lažete. Niti vam ko to želi, ali ste izabrali pogrešan put i na tom putu pustili ste duha iz boce koji se zove nasilje, vi.

Kažete ja organizujem. Jesam li ja organizovao i poziv na Utisku nedelje, gde traže vaš odlazak sa političke scene, Đilasov, Jeremićev, Lutovčev i Tadićev? Jesam to isto ja organizovao? To ste izazvali sami, nisam to ja izazvao. Pustili ste duha iz boce, pustili ste nasilje iz boce, generišete nasilje u društvu, vi i fašistički mediji koji to rade i sada očekujte posledice. Šta ja da vam radim? Celo društvo će imati posledice zbog vas. I to je pogrešno i to je naopako, ali je vaše delo.

PREDSEDNIK: Reč ima Nebojša Bakarec.

NEBOJŠA BAKAREC: Hvala.

Ja ću se truditi da doprinesem mirnoći ove rasprave, za razliku od ovoga žutog poslanika, bivšeg predsednika izvršnog odbora žute stranke.

Moram da građane upoznam, taj poslanik je u svom govoru, koliko je pričao, jedno 15, 20 minuta, gde se drao, prvo nije govorio uopšte o tački dnevnog reda.

Međutim, on je rekao da su građani hijene i lešinari. To je rekao žuti poslanik. Ja ću vas podsetiti na ovo, i moram stalno da iznosim to, zbog zamene teza i podmetanja opozicije, to je poruka, niko iz SNS, niko iz vlasti nije nikada građane koji protestuju, za razliku od ovog čoveka, označio kao nasilnike, niti lešinare, niti hijene, niko nikada. Građani nisu nasilnici, mi jasno kažemo. Građani mogu da protestuju koliko hoće, ali su lideri opozicije nasilnici, poput ovoga i oni već godinama su generator nasilja. Mi iznosimo brojne primere njihovog nasilja, jer naše ne postoji. Prosto, moram da vam iznesem, da ga podsetim.

Znači, upravo ovaj govornik je na Tviteru, svi njihovi mediji su to objavili, pozdravili i pozdravljaju do današnjeg dana, napisao je stravičnu objavu – Andrej i Danilo pronađeni u šahtu kao Gadafi. I on je neuspešno ovde već drugi put u Skupštini pokušao da se opere od toga zašto je ovo napisao i kaže – kako ste prepoznali? Pa, vi ste napisali Andrej i Danilo, zna se na koga ste mislili, jasno nam je na koga ste mislili, na sina i brata predsednika Republike. Pozvali ste na njihovo ubistvo, baš onako kao što je stradao Gadafi. Pokušavate i ništa vas od toga ne može oprati. Dakle, vi ste vrhunski nasilnik.

Iznenađen sam što ste se usudili, i evo tišine, usudili ste se da dehumanizujete pokojnu Kseniju Pajčin. Sram vas bilo. Zbog čega?

Dakle, vaša stranka je od 2006. do 2010. godine, i dalje, ali to je period koji sad posmatram, je glorifikovala rijaliti „Veliki brat“ u kome je 2006. godine i narednih godina bio Filip Kapisoda, mladi crnogorski maneken, koji je četiri godine bio uništavan u tom rijalitiju „Veliki brat“, on je imao veliku manekensku karijeru, velike šanse, pogrešio je, ušao je u taj rijaliti, vaš rijaliti, rijaliti vašeg lidera i onda je posle četiri godine uništavanja njega lično u tom rijalitiju, on psihički popustio i onda je 2010. godine ubio Kseniju Pajčin, koju vi sada, sram vas bilo, dehumanizujete, jer to je vaš manir. Dehumanizujete žene desetinama godina. Radite to od 2000. godine, ali sad ste prešli korak dalje. Vi dehumanizujete mrtve žene. Kako vas nije sramota?

Podsetiću vas na tragedije. Vi pominjete neke tragedije. Ja ću sve mirno. O vašem šokantnom licemerju i dvostrukim aršinima svedoče tragedije, masovna ubistva koja su se dogodila u vreme vaše žute vlasti.

Dakle, niko iz opozicije tada, jel, nije politizovao tri masovna ubistva, kao što vi danas politizujete tragedije na Vračaru, u Mladenovcu i Smederevu. Navešću tri tragedije iz doba kada ste vi bili na vlasti. Dakle, masovno ubistvo u Leskovcu iz 2002. godine kada je ubijeno sedam ljudi, masovno ubistvo u Negotinu iz 2007. godine kada je ubijeno devetoro ljudi i troje ranjeno i masovno ubistvo u Beogradu, Mladenovcu, 2013. godine kada je vaš žuti gradonačelnik bio tada gradonačelnik Beograda u kome je ubijeno 13 ljudi. Niko iz opozicije tadašnje, 2002, 2007. godine, niti iz opozicije u Beogradu nije tražio ostavku bilo koga i niko nije zloupotrebljavao te teške tragedije. To sada radite vi.

Podsetiću vas da je vaš lični prijatelj, lider vaše opozicije, Nenad Čanak godinama boravio u „Velikom bratu“. Vi lično ste objavljivali u medijima, ima vaše izjave, gde hvalite Nenada Čanka, kažete - on je heroj, pa posle ga je vaša funkcionerka Jerković hvalila, rekla je da će on tamo da se bavi politikom. Vi ste hvalili učesnike „Velikog brata“. Taj vaš Nenad Čanak je inače poznat po tome što je premlaćivao ljude štapom i njegovi telohranitelji u vaše doba su premlaćivali ljude.

Dakle, podsetiću vas, i tu ću da završim, da ste vi lično 2001. godine kao otporaš, kao funkcioner žutog režima pustili Kurtija i 1.800 terorista koji su bili krivi. Vi ste ih pustili na slobodu, vi ste to hvalili i vi kao otporaš rekli ste - to je vaš košer, to je halal. Gde će vam duša?

Daću primere vašeg nasilja iz vaše stranke. Vaš žuti režim je, da vas podsetim, 2008. godine na mirnim demonstracijama tadašnje opozicije nemilosrdno ubio Ranka Panića, koga su vaši ljudi izgazili čizmama. Vaša stranka je 16. marta 2019. godine organizovala nasilni upad rulje u RTS, razbijanje po RTS, rulja ste vi lično, po RTS vitlanje motornim testerama i pretnje novinarima u Desku RTS-a.

Vaš lider žuti i vaša potpredsednica su 6.12.2022. godine u zgradi Skupštine, ovde, posle sednice pretili smrću i šamaranjem nama poslanicima SNS i gospodinu Milenku Jovanovu. Vaša žuta potpredsednica je rekla – jurićemo vas po ulicama, nije stilska figura u pitanju, a posle toga je vaš žuti lider rekao gospodinu Jovanovu – zavaliću ti šamarčinu. On takođe to pravda, rekao je, to je bilo upozorenje, to je mera bila, pa kao vi imate to pravo da radite, verovatno što vam se ne sviđa lobanja Milenka Jovanova ili moja, pa bi da nas gazite, ubijate, jurite po ulicama, bacate u reke i da nam gazite lobanje. Tako su ustaše gazile Srbima lobanje za vreme Drugog svetskog rata.

Poslanici vaše stranke i vi lično ste 2.2.2023. pokušali da linčujete, svi ste jurnuli ovde, vi ste prepoznatljivi, jer uvek nosite to žuto ruho, jurnuli ste da linčujete predsednika Vučića.

Eto, otprilike, tu bih završio. Ako želite još, nastaviću. Mislim da je ovo dovoljno. Nadam se da ćete sada otići ili ćete se sakriti pod klupu, a savetujem vam da tamo i ostanete, jer vam je tamo mesto, da li pod klupom, pod kamenom, negde jeste. Živi bili, zdravi ostali.

(Srđan Milivojević: Replika.)

PREDSEDNIK: Poslovnik.

(Srđan Milivojević: Orliću, replika.)

ALEKSANDAR JOVANOVIĆ: Da li je replika ili ja po Poslovniku?

PREDSEDNIK: Dao sam vam reč.

ALEKSANDAR JOVANOVIĆ: Predsedavajući, izvinite ako vas budim. Reklamiram član 106. Po članu 106. svako ko ovde govori dužan je da se drži teme dnevnog reda. Ovo malopre što smo slušali od gospodina Bakareca, osim što je bolesno i radi se o spletu nesretnih okolnosti, čoveku ste dali ovde da vređa i da priča o svemu i svačemu, samo ne o onome što je na dnevnom redu.

Ja vas molim da se držite Poslovnika i da gospodinu Bakarecu, kad god pominje to što pominje, a to su neviđene gadosti, ali neviđene gadosti, kažete… (Isključen mikrofon.)

PREDSEDNIK: To je samo Poslovnik i vaše obraćanje meni.

Da vam pomognem, neće biti više od minut i šest sekundi od vremena vaše poslaničke grupe i laku noć.

Ko je još od ovlašćenih predstavnika hteo?

GORICA GAJIĆ: Hvala, predsedniče.

Ukazujem na povredu Poslovnika, član 107. stav 2, da ne čitam ceo stav, „korišćenje uvredljivih izraza i reči, naravno, nije dozvoljeno“. U govoru prethodnog govornika mogli smo da čujemo najmanje 10 uvredljivih reči koje se odnose na bilo kog poslanika od nas.

Ja moram da odreagujem. Ako ste vi kao vladajuća stranka, velika stranka, dozvolili da vas brani govornik prethodni koji je držao na našem glavnom odboru DSS – Aleksandar Vučić politička fukara… (Isključen mikrofon.)

PREDSEDNIK: Gospođo Gajić, opet ulazite u direktan lični obračun sa drugim narodnim poslanikom kroz povredu Poslovnika.

(Gorica Gajić: A ovo što je bilo pre?)

Isto je to uradio i Aleksandar Jovanović.

(Gorica Gajić: Sa svima nama.)

Isto 103.

Da vidimo ovako, ovlašćeni predstavnici poslaničkih grupa.

Reč ima Miroslav Aleksić.

(Srđan Milivojević: A ja repliku nemam?)

MIROSLAV ALEKSIĆ: Hoćete li dati repliku gospodinu Milivojeviću? Nećete. Dobro.

Poštovani građani Srbije, poštovani narodni poslanici, nastavljamo ovu maratonsku sednicu i dobro je da građani Srbije vide šta je namera. Namera je da se odugovlači bilo kakvo utvrđivanje odgovornosti ljudi koji donose odluke u ovoj zemlji. Iz nedelje u nedelju pričamo o istim tačkama. Ovo što smo govorili o REM-u ovih dana bilo je tema i pre nekoliko dana i, pre nego što krenem da govorim o tome, moram da pitam vas, gospodine Orliću, s obzirom na činjenicu da smo mi završili pretres po 1. tački u skladu sa članom 102. Poslovnika Narodne skupštine, a gde se jasno kaže da posle završene rasprave i pretresa sledi glasanje. To se nije dogodilo, s obzirom da je u pitanju bio Izveštaj Vlade. Taj Izveštaj nije usvojen. Da li to tumačimo kao da Vladin izveštaj nije usvojen i da sada krećemo dalje u mere formiranja neke druge Vlade, jer ova očigledno neće imati više legitimitet, jer Izveštaj nije usvoje, odnosno samim tim je Vlada pala.

Možda je nešto drugo po sredi, ali koliko znam izjašnjavanja o Izveštaju Vlade nije bilo tokom redovnog zasedanja koje je završeno u utorak u 12 sati noću. Glasanje o tom Izveštaju ne može da se desi tokom ovog vanrednog zasedanja, jer ta tačka nije na dnevnom redu, tako da ja ne znam o čemu mi razgovaramo i šta će da bude veći prioritet, da li izbor neke nove Vlade koja treba da raspravlja o REM-u, Gašiću i ostalo ili da nastavimo da se pravimo ludi kao da se ništa nije desilo.

Nadam se da ćete na to da odgovorite, ali izgleda da ste vi smenili celu Vladu, a ne samo Bratislava Gašića i čestitam vam na tome, uradili ste sami, svesno ili nesvesno.

Što se tiče tačke dnevnog reda, a to je Izveštaj REM-a. Znate, sve ovo deluje jako žalosno što gledamo ovih dana. Sve ovo zapravo ne pokazuje, pre svega, građanima Srbije da je naučena lekcija iz ovih tragedija koje su se dogodile. Nikada strašnije. Ovo su lekcije za sve nas.

Bojim se da zaslepljeni vlašću, funkcijama i foteljama ste brzo prešli preko toga. Vratili se u glib političkih rasprava sa idejom da se neko drugi optužuje i okrivljuje za nešto što bi trebalo da bude odgovornost onih koji imaju.

Ne može odgovornost da snosi nijedan pojedinac u ovoj zemlji koji ne utiče na donošenje odluka kakav god stav izneo. Odluke donose oni koji su na vlasti i to ste vi. U tom smislu ta odgovornost je velika, jasna i nedeljiva. Ne možete je preneti na građane Srbije koji protestuju, protestuju zato što ne postoje institucije, a institucije ne postoje zato što ste ih uništili i zato što ste ih ugasili potpuno da bi politička moć onih koji su danas na vlasti bila iznad svih drugih interesa, institucija, Ustava, zakona, građana ove zemlje. Jednostavno postoji jedna povlašćena grupa ljudi na vlasti kojima je sve dozvoljeno i za koje ne važe zakoni.

Siguran sam da najveći broj vas je potpuno svestan, ali sam isto tako siguran da ćutite na sve to i pravite se ludi zato što se vodite našim interesima. Svako ima neki svoj interes i kaže - meni je dobro, nema veze. Ali, ne zaboravite jednu stvar, ove stotine hiljade ljudi koji četiri nedelje protestuju, ovi ljudi koji se u Srbiji bude, širom Srbije, se bore za vas i za vašu decu i za svakog građanina ove zemlje, bez obzira da li glasač vlasti, da li je glasač opozicije, bore se za drugačiji sistem, bore se za drugačije vrednosti, bore se za sve suprotno od onoga što vi sada svesno ili nesvesno podržavate.

Sad to što vi ne shvatate, vrlo brzo će to da vam se javi kad budete shvatili da se vaša kula od karata srušila, koju ste uz pomoć zloupotrebe institucija REM-a, medija sa nacionalnom frekvencijom lažno gradili svih ovih 11 godina.

Sada govorimo ovde o odgovornosti REM-a. REM građanima Srbije može da ne znači ništa. To regulatorno telo direktno odgovara za narativ koji se plasira u našem društvu, direktno. Oni su ti koji moraju da se staraju o primeni zakona o medijima, korisnicima nacionalnih frekvencija, obrazovnim programima, nasilja u medijima, porukama mržnje, podeli, agresijama i tako dalje.

Da li REM radi svoj posao? Pa naravno da ne radi. Jel treba to nam se kaže u izveštaju? Pa naravno da ne, svima je to danas potpuno jasno, kao što ne radi pravosuđe, ni sudovi, ni tužilaštvo, kao i što policija čeka da dobije političke naloge šta će da radi, kao što i sva druga javna preduzeća i institucije u ovoj zemlji čekaju politički nalog onoga ko je uzurpirao sve institucije. Tako to radi i REM.

Vi ste našlo samo dovoljno beskrupulozne osobe, poput Olivere Zekić i sličnih koji su spremni da prodaju sve zarad malo mrvica sa stola ili malo više koje dobijaju od velikog vladara i vođe koji ih sve plaća, koji sve kupuje i koji svima koji su danas deo tog vladajućeg sistema prihvatili da komuniciraju sa njim.

Znate, to ponašanje koje vi artikulišete u zadnjih deset godina je dovelo do ozbiljnih posledica po ovo društvo. Etiketiranje i targetiranje ljudi, zloupotreba svega. To širenje mržnje koje vi hoćete da pripišete opoziciji. Pa u ovakvim okolnostima, pa sreća da u ovoj zemlji postoji opozicija. Pa vi ne želite uopšte opoziciju u Srbiji. Vi biste želeli da samo vi budete, 100% da vladate, da Srbija bude vaš Srbistan, gde ćete vi da radite šta god vam se prohte, da nijedan pojedinac u društvu, bio lekar, bio profesor, bio policajac, bio tužilac, bio sudija, bio političar ne kaže nijednu kritičku reč za vas. Punih 11 godina vladate Srbijom. Apsolutnu odgovornost imate. Niko od vas nije ustao da kaže – da, pogrešili smo, krivi smo zbog toga i toga, nešto smo loše uradili.

Ne, šta kažete vi – kriv je Srđan Milivojević, kriv Aleksić, Borislav Novaković, Marinika i ove druge moje kolege. Ko je kriv? Kako to krivi neki koji 12 godina, dvanaesta godina, nemaju veze sa vlašću?

Molim vas, kada govorite o pripadnicima bivšeg režima, pogledajte u vaše redove. Pa pola vas je došlo iz drugih stranaka. Niste vi došli u SNS zbog ideologije. Došli ste zbog para, zbog privilegija, zbog moći ste došli, a neki su bogami došli i da bi bežali od odgovornosti. Ljudi koji sede ovde prekoputa su ljudi čiste savesti, su ljudi koji se ne boje ni vas, ni vašeg represivnog režima, su ljudi koji nisu hteli da prodaju svoj obraz da bi seli tu da kliču Aleksandru Vučiću i gledaju kako uništava zemlju, budućnost ove zemlje i našu decu i da kažemo – baš nas briga, nama je dobro. E pa nismo svi isti i u tome je razlika između vas i nas i nikada nećemo biti isti.

Zakon o elektronskim medijima, gospodo, o kome treba da se stara REM kaže – nalaže se da se ne sme lišiti mogućnost praćenje događaja od posebnog značaja za sve građane. Član 64.

Šta radite vi sa „Pinkom“, šta radite sa „Hepijem“, šta radite sa „Prvom“ i B92? Omalovažavate građane Srbije koji četiri nedelje šetaju i boreći se za prava svoje dece govorite kako se skupilo hiljadu ljudi, dve hiljade ljudi, puštate neke lažne snimke itd. To je najbenignija stvar koja postoji. Lažite. Navikli su građani Srbije i svesni su da vi preko vaših medija lažete jer ih zloupotrebljavate.

Znate, kada se tiče teme govora mržnje, tu takođe postoji član 51. koji jasno kaže – regulator, to je REM, se stara da programski sadržaj pružalaca medijskih usluga ne sadrži informacije kojima se podstiče diskriminacija, mržnja, nasilje itd.

Znate, Ustav i zakoni ove zemlje kažu da građanima Srbije mora da se obezbedi slobodno, istinito, objektivno, potpuno blagovremeno informisanje, doprinese podizanju opšteg kulturnog i obrazovnog nivoa građana itd.

Jel veruje neko da se ovo poštuje i sprovodi? Jel verujete vi u to? Hajde odgovorite mi – jel verujete da „Pink“ i „Hepi“ se pridržavaju zakona? Jel ima neko da veruje? Pa ne verujete. Svi ćutite, sagnuli ste glave dole. Vi znate šta se dešava. Vi ste svesni toga. Vi svesno građanima Srbija nanosite štetu da biste vi bili na vlasti. Preče su vam vaše fotelje nego životi građana Srbije.

Kažete ovde kako, je li, opozicija nešto zloupotrebljava. Ja sam vam pustio snimak vašeg Aleksandra Vučića kada je tražio Dačićevu smenu za mnogo manju tragediju od ove koja se desila.

Što se tiče zloupotrebljavanja, moram da vas podsetim na još jedan slučaj. Jel se sećate ubistva pevačice Jelene Krsmanović u Borči? Jel se sećate vašeg predsednika koji je u sred kampanje ustao i rekao – za 48 sati će biti pronađene ubice. U sred kampanje. Osam godina je trajalo tih 48 sati. Isto kao i za Olivera Ivanovića kada je rekao – naći ćemo ubice. Ne nađosmo ih do dana današnjeg. Šta je to? To nije zloupotrebljavanje ljudi direktno u političke svrhe. Napravili ste kampanju. Svi mediji su o tome govorili. Svi građani Srbije su pratili kroz medije kako se sprovodi istraga. Ćutali ste. Naravno da ste ćutali.

Svakog dana na ovim televizijama sa nacionalnim frekvencijama imate emisije koje su fabrike mržnje. U njima se smenjuju razno razni opskurni likovi koji dolaze tamo da targetiraju ljude, da na pravdi Boga ljagaju ljude i da prete, a to su – ko? Pa dominiraju ovi baš koji su vlasnici ovih tabloida ili glavni urednici – Dragan J. Vučićević, „Informer“, ovaj Milovanović, „Telegraf“, ne znam, „Alo“, „Objektiv“ itd. Jutro, podne, veće. Jutro, podne, veče svaki dan. Red, red. Red, red. REM ćuti. To šta se tu izgovori to je strahota jedna za svakog ko to gleda i sluša.

Pored toga, postoje razne druge emisije dok ne dođemo do rijalitija, u kojima se vitla pištoljima u jutarnjem programu, vaš Marić, viš ideolog, jedan od ideologa sa Hepija je vitlao pištoljem u sred emisije, a onda u sred emisije u razgovoru sa Nenadom Čankom, pitao ga da li bi pucao u Šešelja, da li bi ga ubio, ovaj kaže da, ubio bi ga. To je televizija sa nacionalnom frekvencijom. Na tim televizija Kristijan Golubović drži predavanje kako je najlakše ubiti čoveka. I, treba da pričamo o izveštaju REM-a? Ne, bre, treba da pričamo kada će da idu u zatvor ti koji ne sprovode zakon. O tome treba da pričamo. Mora da se odgovara. Taj REM koji ne poštuje zakone ove zemlje, ko god bio mora za to da odgovara, gospodo draga, koliko god vi skretali temu i govorili sada o tome, kako ne znam, strašna opozicija, neki loši ljudi, oni ne krše zakon. Šta kažete, da treba mi da idemo u zatvor. Evo, hoćemo, čim budemo mi odgovorni za nešto što smo loše uradili za ovu državu, ići ćemo, a danas ste vi ti koji sprovodite zakone i sprovodite vlast, za razliku od nas, nikada niste bile svesni toga i podneli odgovornost.

Znate, imate tu vašeg poslanika Vladimira Đukanovića, nema ga, čas je političar, čas nije, kad mu kad odgovara, znate on je, kao predsednik Odbora za pravosuđe u ovoj Skupštini direktno uticao na slučaj Predraga Koluvije i Jovanjice, i Predraga Koluviju kao najvećeg narko trafikanta u zemlji Srbiji, direktno intervjuisao u svojoj opskurnoj ju tube emisiji, na portalu Objektiva. Cela Srbija je to gledala, prenosile su televizije sa nacionalnom frekvencijom i Pink i Hepi itd. Šta je radio? Napadao policajce, napadao inspektore Četvrtog odeljenja, Milenkovića i ostale, a brano narko dilera. Da, to nije najgore, govori i činjenica da je lično Aleksandar Vučić branio Predraga Koluviju na RTS iz Dubaija, rekavši – pa, šta je to 1000 kila droge su mu našli nešto ili više, a sada se Gašić hvali sa 300 kilograma koje su našli, a samo jedan čovek je imao 1000 kilograma po rečima Vučića, imao je mnogo manje.

Kakvu poruku šaljete građanima Srbije, jesu li ispravni policajci koji su ih uhapsili ili štitite kriminalca. Sada hoćete Milenkovića da smenite, pokušavate to četvrti put već. Ništa vam nije sveto, obračunavate se sa svim zdravim tkivom u ovoj zemlji. Ko god neće da bude partijski poslušnik i da radi za vas kriminalno mafijaški klan, jurite policajce, ali branite Koluviju, branite Zvonka Veselinovića, branite Milana Radojičića, branite Nikolu Petrovića, branite sve ljude i Panu, i ne znam, i Belivuka, vašeg ste branili do nedavno, sve ljude koji su bili pod vašim šinjelom. To je vaša vlast i bićete u istoriji, sasvim sigurno, ali ne po onom po čemu bi voleo vaš vođa, po projektima i razvoju, nego po kriminalu, po mafiji, po razorenim institucijama, po tome ćete ostati upamćeni, po tome da niste imali trunku odgovornosti u ovoj zemlji.

Naravno, pošto ćete ove zahteve građana morati da ispunite, i to će se realizovati, pre ili kasnije, sada najavljujete kako ćete vi dati, odnosno predsednik države u čijoj to nadležnosti nije, kaže da će evo, ukinuće se rijaliti Zadruga, pa to najavljuje i vaš voljeni Željko Mitrović. Tom Željku Mitroviću je OFI svojevremeno dao 10 miliona evra, a OFI je inače agencija za promociju izvoza i podsticaj izvoza, a sada kako čujem, spreman je novi projekat koji će biti cena ukidanja Zadruge, a to je da Telekom se još malo štrpne pa da se da 17 miliona evra za Globaltel, čiji je suvlasnik Željko Mitrović, bila je ponuda 12 miliona evra, pa nisu prihvatili, e sada, pošto je cena gašenja Zadruge, šta je za Telekom još pet miliona i onako to plaćaju svi građani države Srbije. Tako vi funkcionišete, samo su vam pare svete, kunete se samo u pare i u fotelje i za to ginete jer znate da vam je opstanak na vlasti, opstanak na slobodi, jer ako nemate vlast, nemate ni slobodu. Vi koji niste deo te klike, a ima vas, ima u vašim redovima i časnih ljudi i poštenih ljudi, naročito dole po Srbiji koji su u zabludi, po dubini, njima poručujem da shvate da ne podržavaju kriminal, korupciju i sve ono što radite svih ovih dana, da bi se jedna grupa vas vozila u lambordžinijima, gradila hotele po Srbiji, gradila zgrade, vozila ferarije, kupovala vile, kupovala jahte, i to ste vi, to su najbolji prijatelji vašeg predsednika koji su pod njegovom zaštitom. Zahvaljujem.

PREDSEDNIK: Pravo na repliku.

MILENKO JOVANOV: Zanimljivo je da čovek koji je sebi dizao platu da bude najplaćeniji predsednik opštine u Srbiji, kaže da je nekom drugom stalo više do para nego njemu. To je jako interesantno. Takođe je još interesantnije da se kod tog Koluvije nađe policijska značka policajca iz Trstenika koji gle čuda je baš njegov prijatelj. To je isto interesantno.

Drago mi je da ste dali doprinos razvoju političke teorije u Srbiji time što ste objasnili kako je Vlada pala. To će svakako ući u anale. To ste verovatno naučili na popravnim ispitima u avgustu, jer takve gluposti su samo tamo mogle da se čuju. Isto da vam kažem da nije pištoljom, nego pištoljem, ali to vas verovatno i ne zanima.

Međutim, ono što je interesantno, to je da upravo Šolakovi mediji kažu kako su mnogo targetirani, da ih ja targetiram, a čuli smo ovde i salvu o tome kako postoje neki mediji sa neke druge strane koji rade neke stvari. Izgleda da te Šolakove medije ne targetiram samo ja. Targetira ih luksemburško Nezavisno regulatorno telo za medije koje je izreklo opomenu pružaocu medijske usluge TV N1. Pazite, tamo gde su osnovani N1 dobio opomenu u Luksemburgu, tamo gde rade i tamo gde su osnovani. Zašto? Kaže zato što su pravili priloge i pribegli, citiram – postupku koji lako vodi do sejanja mržnje. Kraj citata. To su ti vaši mediji, ali da ne bude da su to samo luksemburški organi koji nemaju veze u Srbiji i u presudi čoveku koji je crtao kukaste krstove pred vratima čoveka koji radi u REM-u, gospodina Vukašinovića, u tim aktima sudskim piše da je taj čovek bio izazvan prilozima sa Nove S. To su oni koje vi zastupate, to su oni čije interese vi bratine, to su oni u čije ime govorite kada odete bilo gde u svetu.

Najzad, što se tiče SNS-a i ko je u SNS-u. Vi ste bili u koaliciji sa SNS-om, mi vas podržavali da budete taj predsednik opštine, ali vas nismo podržavali da radite to što radite, pa smo posle morali da menjamo sve što ste radili. Sa druge strane, vi da pričate o tome ko je sve ovde, šta ste vi tražili kada ste dolazili, kada ste se nudili, a ponudu niko nije hteo ni da razmatra. Nemojte polaziti od sebe i to što vi tražite za sebe, nemojte da mislite da je neko tražio drugi.

Dakle, držite se svojih stvari, držite se onoga gde ste, jer i tu u vašem okruženju da ne nabrajamo ko je gde sve bio. Hvala.

PREDSEDNIK: Hvala.

Reč ima Nebojša Bakarec.

NEBOJŠA BAKAREC: Hvala vam poštovani predsedavajući.

Osvrnuću se na izlaganje gospodina iz Trstenika. Pominjao je na početku da smo za nekakvo odugovlačenje odgovorni mi. Još jednom moram da ponovim, taj gospodin i cela opozicija je tražila ovaj dnevni red, tražila je baš ovaj tempo, tražili su da se juče i danas nastavi sednica i redovno zasedanje kroz vanredno. Sve što su tražili, mi smo im izašli u susret. Dakle, ako je neko odgovoran za neko odugovlačenje, onda su to upravo oni.

Moram da obavestim čoveka, da li ne zna ili šta, da li je gospodin Siniša Kovačević to sakrio od njega, potpredsednik vaše stranke Siniša Kovačević me je predložio za izvestioca, a vi me zbog toga kritikujete.

Pazite, možete njega da kritikujete, a izgleda da ste ga već i kritikovali zbog toga što, da vas obavestim, vi niste tad bili tu, on je ovde podneo ostavku u plenumu i na mesto predsednika Odbora za kulturu i na mesto člana Odbora za kulturu, jer me je predložio jer ste ga vi verovatno kritikovali, a sad ste to zaboravili, pa da vas podsetimo.

Ponavljamo, mi kažemo – građani su slobodni da protestuju kada hoće, gde hoće, na način, naravno, predviđen zakonom.

Samo da vas podsetim – kritikujete RRA. Dakle, RRA je osnovala vaša vlast i vi lično. Vi ste bili u onoj stranci, kako se zove, G17, šifrovanoj, i tada ste osnovali RRA. Niko od opozicije u vreme dok je RRA postojao nije napadao RRA.

Optužujete REM za nasilje i rijalitije. Vi ste doveli, vaša vlast je 2006. godine i tajkun žuti „Multikom“, on je doveo rijalitije u vreme vaše vlasti i vi to tada niste kritikovali.

Vređate predsednicu Saveta REM-a. Kažete – beskrupulozna je i spremna je da se proda. Moram da vam kažem, opet sramno vređate žene. Žene označavate kao osobe koje su spremne da se prodaju. Sram vas bilo.

Dakle, kažete da mi ne želimo da uopšte čujemo opoziciju i da uopšte ne želimo opoziciju. Samo da vas podsetim, dragi gospodine, vi ste upravo učestvovali, a i ja sam učestvovao na dijalogu u septembru 2021. godine, pred izbore 2022. godine, i sve želje vas i vanparlamentarne opozicije i na onom drugom dijalogu i sve želje stranaca, sve smo vam ispunili, pa ste onda učestvovali na izborima 2022. godine. Ako niste bili zadovoljni, što niste bojkotovali? Dakle, sve želje, znači od ptice mleko, smo vam ispunili.

Kažete – niko od nas nije ustao da kaže da smo krivi. Moram ja vama da kažem, niko od vas tokom, koliko, nedelju dana rasprave ovde, niko od vas iz opozicije nije ustao da kaže – krivi ste, odgovorni ste što ste doveli rijalitije 2006. godine, što ste ih gajili šest godina, što ste generatori nasilja. Niste rekli – izvinite, pogrešili smo, možda baš nije trebalo da tražimo da se ubijaju brat i sin predsednika Republike ili njegovo tek rođeno dete ili on sam sto puta ili svi vi iz SNS. Izvinite, možda smo pogrešili što smo stali iza reči lidera i vašeg firera Jove Bakića i Milovana Brkića. Izvinite, pogrešili smo. Niko od vas to nije rekao.

Kažete – svi vi ste u SNS došli zbog privilegija iz sto stranaka. Moram da vas podsetim, prvo, to nije tačno, da ste vi svoju stranku prodali vašem lideru. To je ovaj kriminalac što ga potražuju u Americi, u SAD. Potražuju ga Kongres i Senat. Vi ste prodali. Kažete nama da smo prodali i obraz. Pa, niste vi samo prodali stranku, vi ste prodali i obraz tom čoveku, lideru. Inače, to da su različiti ljudi u različitim strankama, pa 34 godine postoji višestranačje, pa svi su bili svuda. Rekao bih da je to u svim strankama prisutno.

Pominjete da mi lažemo, da smo obmanjivali o našem skupu, itd. Ne, bilo je 250.000 ljudi. Samo da vas podsetim, i to je dokazano, vi ste sami to priznali, fotošopirali fotografije vašeg prvog mitinga, pa kad ste imali vaš drugi miting onda ste fotošopirane fotografije gde ste dodavali gomile ljudi u park tamo kod „Pošte“, Bulevar kralja Aleksandra, ispred Skupštine, na sto strana, vi ste dodavali ljude koji nisu bili tu, pa ste to pokazali. Vaš žuti lider, upravo ovaj „Multikom“, a i ova ovde crno-bela gospođa, što će posle vas verovatno da govori, ako se usudi, su priznali da su fotošopirali fotografije. Dakle, to upravo radite vi.

Pominjete, dragi moj gospodine, Marića sa „Hepija“ i pištolj. U pravu ste. Ja da sam na njegovom mestu nikad to ne bih radio. Međutim, pokazaću vam fotografiju lidera stranke, koji sad nije tu, ali vi ste sa njim potpisali sporazum o nekom patriotizmu, o Kosovu i Metohiji. E, taj vaš lider, tj. lider ove druge stranke, uslikao se baš za vreme dana žalosti, evo da pokažem, imam samo na telefonu, u uniformi sa poslanikom koji trenutno nije ovde, koji je govorio prošli put, ovaj sa bradom. Obojica su se uslikali sa uniformom i automatskim oružjem, spremni da pucaju. To je bilo za vreme dana žalosti, a ova fotografija u uniformama i sa automatskim oružjem pravim na strelištu neodoljivo podseća na fotografiju ubice Koste Kecmanovića i njegovog oca, koji su se takođe slikali u uniformama sa oružjem. E pa ja vas pitam, jel vi ovo podržavate, jeste li ovo vi možda, a ima i drugih fotografija, u uniformi? Ja ne mogu da prepoznam. Šta imate da kažete o tome?

Vi ste imali neku primedbu, oduzimate pravo ljudima na osmeh. Samo ću vas podsetiti. Na komemorativnom skupu, kako vi kažete, 8. 5, to je dan posle dana žalosti, vaš lider, evo ga ovde, u plavoj jakni, pogledaj ga, cereka se, pogledajte ga, molim vas. A vidite, gledate? E, sa suprugom, cerekaju se na komemorativnom skupu. Vaš lider. Ovde pored njega ste vi, ali niste uslikani. I vi se cerekate, umrli od smeha. Možete li da mi objasnite, možete li građanima da objasnite što ste se cerekali na komemorativnom skupu?

Pominjali ste, i tu ću negde samo sa ovim primerima da vam završim, vi ste pominjali nasilje. Vi ste lice koje se sumnjiči da je počinilo niz lakših i težih krivičnih dela, pravosnažno ste osuđeni 10. 11. 2021. godine zbog vređanja i pretnji policajcima na dužnosti. A lagali ste o Andreju Vučiću i slučaju „Jovanjica“ i zbog toga ste osuđeni 15. 2. 2021. godine u Prvom osnovnom sudu. Tuženi ste i za niz težih krivičnih dela, za proneveru i pljačku u Trsteniku, međutim, vi se uporno pozivate na poslanički imunitet jer se radi o krivičnim delima za koja nije zaprećena kazna veća od pet godina. Inače, tu kad ste pljačkali Trstenik, izvlačili ste milione preko tasta i tašte i o tome su pisali naširoko mediji. Dakle, jednostavno, opljačkali ste Trstenik uzduž i popreko.

Inače, taj vaš potpredsednik koji me je predložio na ovo mesto, samo da vas podsetim, ne znam da li znate to, on mrzi Svetog Savu, jer je on govorio, kada beše ono, u četvrtak, ponedeljak, ne sećam se, napisao je najsramniju antisrpsku dramu protiv Svetog Save. Inače, taj vaš potpredsednik stranke se zalaže za rušenje Hrama Svetog Save i za rušenje spomenika Stefanu Nemanji, dakle oca Svetog Save. I on je vaš potpredsednik na „Tviteru“, gde se razulari. Mnogo puta je vređao žene i nazivao ih, evo citiram objavu vašeg potpredsednika od 25. 7. 2021. godine na „Tviteru“, gde je govorio o ženama, citiram: „ober drolja, kalaštura sa štajge, princeza kamionskih kabina, moteluša“, završen citat, to kaže vaš potpredsednik dramski pisac. Ili 23. 3. 2022. godine je na televiziji „Nova S“ vređao poslanice SNS i rekao da su napunjene silikonom. Naravno, ima toga još, ali samo da sa ovim završim.

Vi se usuđujete da govorite o kriminalu. Vaša stranka je dobro organizovana kriminalna grupa koju predvodi vaš lider, da vas podsetim još jednom, koga gone najviši američki organi, Senat i Kongres, i to Odbor na nadzor i kontrolu. Inače, vaš potpredsednik, e, upravo taj što sedi pored vas, osuđivan je dva puta, hapšen je četiri puta. Osuđivan je dva puta zbog zloupotrebe službenog položaja i zbog napada na policiju. I vaš ovaj advokat što nije trenutno tu je takođe hapšen kao deo „Geneks“ mafije 3. 10. 2007. godine, a inače se lažno predstavljao kao predsednik Advokatske komore Beograda 2017. godine i to je sud utvrdio, pa su ga posle obrisali. Dakle, to je vaša stranka.

I da završim, vaša stranka i vi kao njen predstavnik se usuđujete da pričate o kriminalu i o tome da mi ne želimo opoziciju, vi želite nas da potamanite. Vaš lider je rekao ovako – osveta i revanšizam su deo vašeg programa i vi ste to na svojoj poslednjoj skupštini stranke usvojili i izglasali. Evo, vaš lider, ovaj kriminalac što ga potražuje Kongres i Senat SAD, kaže 25. 4. 2021. godine – promena sistema nije moguća bez revanšizma koji mora biti nemilosrdan, dakle, uz bacanje u reke, lomljenje lobanja, prvo merenje lobanja, ubijanje i bacanje u reke, baš sve kao što su radile ustaše i nacisti za vreme Drugog svetskog rata.

Onda kaže dalje: „Ako se Narodna stranka bude pitala, 6. oktobar će se dogoditi“, a to je upravo onaj dan kada ste vi hteli da nas završite, ono što ste počeli 5. oktobra, bacanje u reke, lomljenje lobanja, jurenje ljudi po ulicama, revolucija. Kaže: „ne bude li vaš lider revanšizma, banditi na javnoj sceni, bitange iz Skupštine će opstati i nastaviti da zagađuju javni prostor“.

Poslednji citat vašeg lidera, 19. 06. 2021. godine, svi mediji su to preneli, kaže vaš lider, to je ovaj kriminalac što ga potražuju Kongres i Senat SAD, citiram ga: „Revanšizam znači da će po promeni vlasti biti trajno zabranjen rad Socijalističke partije Srbije i svih derivata Srpske radikalne stranke, uključujući i Srpsku naprednu stranku“. Dakle, hoćete da zabranjujete stranke mimo zakona.

Dalje kaže: „Revanšizam je i trajna zabrana televizije „Pink“, revanšizam je da budu zatvoreni Ana Brnabić i Aleksandar Vulin“. Dakle, bez zakona, revolucionarno, jurenjem po ulicama. I vi onda ustanete ovde, umesto da ste u zatvoru, i usuđujete se da nam pričate. Nadam se da će doći dan kada će uskoro nadležni organi doći ovde u Skupštinu, staviti vam lisice i odvesti vas tamo u to mesto kome i pripadate. Nadam se da ćete tamo ostati dok ne okajete svoje grehe. Hvala vam, živela Srbija!

PREDSEDNIK: Reč ima Miroslav Aleksić, dva minuta.

MIROSLAV ALEKSIĆ: Zahvaljujem, predsedniče.

Neću da odgovaram ovom predlagaču zato što on najbolje govori sam o sebi i on je pravi primer, lik i delo predstavnik SNS, lik i delo uzdanice Aleksandra Vučića i vaše stranke. Ponosite se sa njim, sve što je rekao, to je praktično ono što misli i radi SNS, jer, to su praktično vaši eksponenti.

Što se tiče priče o tome da mi podržavamo neke druge televizije, nasilje na njima itd, moram da vam kažem da se ovde ne radi o tome ko koga podržava, nego se radi o primeni zakona. Za ovolike godine niste to naučili. Zakon mora da poštuju svi. Ti koje vi targetirate ne koriste nacionalno dobro u vidu nacionalne frekvencije koje je vlasništvo svih građana, pa samim tim i ne podležu istim zakonskim regulativama kao ovi koje vam ja pominjem i koje vi štitite. I nemojte da skrećete temu sa toga.

Dakle, zakoni u ovoj zemlji moraju biti isti za sve. Nema povlašćenih i onih koji nisu povlašćeni.

Što se tiče političke snage, što se tiče građana, ja bih bolje vama posavetovao da malo porazmislite posle vašeg skupa koji je od „Srbije nade“ postao Srbija beznađa, jer ste vi, gospodine Jovanov i vaš Zobenica obećali celu Vojvodinu ovde, a na kraju se desio debakl. Više ljudi dođu ovde sami, nego ovi koje ste vi iz svih institucija naterali da dođu, ucenili, naterali. Da vam kažem još nešto – trećina tih ljudi je sutradan izašla da šeta slobodno i bez autobusa i bez para i bez ičega. Razmislite malo o tome, to je poruka koju vam šalju građani Srbije. Hvala.

PREDSEDNIK: Pravo na repliku.

MILENKO JOVANOV: Zanimljivo je ovo pozivanje na zakon. Tačno je da ne koriste nacionalnu frekvenciju, ali kako uopšte mogu da emituju program u Srbiji? Po kom osnovu „Nova S“ i „N1“ emituju bilo šta u Srbiji? Oni su registrovani u Luksemburgu i za njih ne mogu da važe zakoni Srbije, za njih važe zakoni Luksemburga i zato u tom istom Luksemburgu dobijaju kazne od njihovog regulatornog tela. A vi to imate problem da saopštite, vi to imate problem da iznesete. Zašto? Zato što vi za njih lobirate. Vi kad odete na sednicu u Strazbur, gde je već bilo, da se priča o Kosovu, vi kažete – to me ne interesuje, interesuje me „Nova S“, „N1“ i frekvencija. To je to.

Drugo, što se tiče našeg skupa, a što se vi toliko bavite našim skupom? Evo, treći ste danas kako govorite o tome kako smo mi doživeli debakl. Uživajte u tome. Šta vas briga, super, evo, pokazalo se, vi ste mnogo jaki, mi smo mnogo slabi i super, sve je tako. I? Šta sad? Vi sami ne verujete u ono što govorite. Jer, da stvarno mislite da je to tako, ne biste se time ni bavili, čovek se ne bavi nebitnim stvarima nego onim što ga direktno pogađa.

Najzad, da vi pričate o nekakvom nasilju i da vi pričate o ne znam čemu! Hajde da vidimo samo šta ste radili ovde u ovoj sali. Ovaj što sedi do vas se dva puta zaletao ovde na mene da mi preti, da se bije i ne znam ni ja šta. Jednom je to radio i u Skupštini Vojvodine, doduše. Aj što se zaletao na mene, zaletao se na policiju u Vrbasu, lagao kako je narodni poslanik i da ima imunitet, jer nije bio tada narodni poslanik nego poslanik u Skupštini Vojvodine koji nema imunitet. Dakle, napadao policiju, pozivao se na lažni imunitet, ali on je borac protiv nasilja zajedno sa vama, jel tako? Jel i onaj što sedi tu na vašem mestu, pa mi psuje majku, jel i on borac protiv nasilja? Pa mi psuje majku, a onda krene da se bije sa mnom. Jel i to borba protiv nasilja?

Hajde vi kad već delite lekcije, tu lekciju koju nama delite ili udeljujute, sprovedite sami, pa s tim nasiljem raskrstite prvo oko sebe i u tom okruženju pa ćemo onda, ako se kvalifikujete, razgovarati za dalje. Hvala.

PREDSEDNIK: Izvolite, po Poslovniku.

RADOMIR LAZOVIĆ: Samo bih hteo da ukažem na član 104, da replika ne može trajati duže od dva minuta a vi to kršite stalno kada je vladajuća većina u pitanju. Ovde gledate svaki sekund kako opoziciji da štrpnete gde možete.

Hteo sam da vam ukažem na jednu stvar. Možda ste se vi danas uspavali ponovo, danima spavate za ovom govornicom i ja to razumem, meni je to potpuno u redu, nema ništa loše u tome, ali ako ne možete da vodite sednicu, dajte da vodi neko od vaših pomoćnika, to je sasvim u redu, to je normalna ljudska stvar.

Tako da ako možete da ograničite vreme za repliku vladajućoj većini na dva minuta, kako piše u Poslovniku, ja bih vas to zamolio. Hvala vam i nije potrebno da se izjašnjavamo, mislim da smo se razumeli.

PREDSEDNIK: Dobro, da se izvinjavamo ne moramo, član 103. da primenimo – moramo, zato što ste čuli šta je ovo bilo. Nije imalo nikakve veze sa povredom Poslovnika, nego sa željom da se bude duhovit, na čemu čestitam, sve je to dobro.

Kad smo kod spavanja, ako mislite onako kao vi, video sam onu sliku kad ležite obeznanjeni od alkohola, to još nisam pokušao, ali i ne planiram.

(Radomir Lazović: Bitno da u Skupštini ne spavam, za skupštinskom govornicom, a gde spavam, to je moja stvar.)

Reč ima Radovan Arežina.

RADOVAN AREŽINA: Poštovani predsedniče, kolege i koleginice narodni poslanici, poštovani građani Srbije, početi temu veoma je teško, jer i meni pada da uručim saučešće porodicama nastradalih u osnovnoj školi „Vladislav Ribnikar“, Mladenovcu i Smederevu.

Ovu temu kad smo počeli, počeli smo je u ponedeljak, koliko se sećam, raspravu na današnju temu REM-a, bio je praznik svetog Vukašina jasenovačkog od Klepaca, poznatog po rečima – Radi ti dijete svoj posao. Tako da se danas, kada još nije prošlo 40 dana od tragedije u školi „Vladislav Ribnikar“, Mladenovcu i Smederevu, postavlja pitanje svima nama – kako i za čije dobro radimo svoj posao, u danima tuge koje besprimerno mrači nametnuta politizacija tragičnih događaja.

REM je na osnovu Zakona o elektronskim medijima iz 2014. godine zamenio Republičku radio-difuznu agenciju, a osnovan je kao Regulatorno telo, sa ciljem da sprovodi javna ovlašćenja u kontroli i unapređenju pružanja medijskih usluga i sadržaja u Srbiji. Glavni zadaci su mu da unapređuje rad elektronskih medija, da štiti i radi na razvoju slobode mišljenja, a sve to u cilju zaštite interesa javnosti rada kada su u pitanju elektronski mediji.

REM kao regulator je prema Zakonu funkcionalno i finansijski nezavistan od državnih organa i organizacija, pružalaca medijskih usluga operatera.

Napomenuću da REM nije svojom funkcijom zadužen za jačinu signala srpske telefonije i srpskih radio-stanica, njihove dostupnosti u svim delovima Srbije, ali, kako je to akutni problem, značajno je da se taj problem spomene i danas kada je REM na dnevnom redu sednice Narodne skupštine Republike Srbije, možda neko konačno i čuje.

U prilici smo da vidimo neke od medijskih akcija Vlade, državnih Agencija i drugih institucija, kojima se šalju poruke bitne i korisne za edukaciju građanstva. Na primer, Agencija za bezbednost saobraćaja ima televizijsku kampanju o bezbednosti saobraćaja. Nije bilo davno od kada smo bili podsećani sa televizija kako nije teško biti fin.

Neka i REM iznađe rešenje i korespondira sa građanima na edukativan način putem nacionalnih frekvencija, a ne da su i u samom REM-u disonantni tonovi na razne društvene teme.

Pažnja treba da se usmeri na korišćenje medija, posebno onih sa nacionalnom frekvencijom, za edukaciju pre svega mladih, kako kroz obrazovne, kulturne i sportske sadržaje i promociju pozitivnih primera i rezultata u svim sektorima, tako i kroz sadržaje koji se odnose na sve izazove koji nam donosi novo vreme oličeno u konzumerizmu, odnosno potrošačkom društvu koje brzinom svetlosti menja društvene trendove, pa i ciljeve.

REM je, tragedijom koja nas je zadesila kao državu, narod, društvo u celini, postao par ekselans političko pitanje i zahtevom za ostavkom postao meta za rešenje upravo navedenih decenijskih anomalija koje tinjaju kao proizvod pokušaja nekontrolisane liberalizacije našeg društva sa svim defektima koji iz toga proizilaze, a najvažnije je svakako posvećenost novcu, a ne deci.

To što nam se kao medijski sadržaj nudi nikako nije u celini odgovornost REM-a, ali delimično u svom domenu da kao regulatora koji treba da kontroliše programske šeme elektronskih medija na osnovu koji su dobijali dozvole za frekvencije.

Dopuštenost takvih sadržaja jeste odgovornost svih nas ovde prisutnih, svih javnih ličnosti, institucija i ustanova. Svi smo zaboravili da naša vidljivost, izgovorena reč i ponašanje ima i posledice.

Mi imamo obavezu da budemo pozitivan primer i promovišemo dobre prakse. Obrazovanje i znanje, čini mi se da je izraz opšte obrazovanje ili opšta kultura zapostavljen ili zaboravljen i mi smo edukatori građana sa pozitivnim ili negativnim ishodom.

Rijaliti program poodavno sve manje gledaju mlađe generacije. Pametni telefoni zamenili su televizije, čak i nama koji se trudimo da ostanemo mladi duhom još i više.

Pametni telefoni izveli su nas, posebno mlade ,i to one najmlađe, ja bih to stavio pod znakom navoda, društvene mreže - „Youtube“, „Tik-tok“, razne onlajn igrice, sa više učesnika koji mogu biti sa bilo kog kraja planete. Na mrežama, i to ovim sa sve novijim, zastupljeno je najopasnije delovanje raznih dekadentnih organizacija i pojedinaca, od sektaštva do terorizma, pedofilije i drugih po građane, a posebno decu i mlade, opasnim sadržajem.

Ko uspostavlja kontrolu u dostupnosti takvih sadržaja? To polje, ta izloženost internet sadržajima, koji definitivno utiču i učestvuju u formiranju i oblikovanju mladih ličnosti, mora da se iskontroliše. Zato moramo naći načine i pojedinačno i institucionalno. REM se za ovo ne pita niti smo mu dali zakonom nadležnost nad ovim segmentom okupacije uma, posebno naših najmlađih.

Tragedija koja nas je zadesila iz nebuha opominje da konstruktivno predlažemo i iznalazimo rešenja za ove pošasti. Jednostavno, nismo u korak sa brzinom zloupotrebe tehnološkog napretka u segmentu dostupnih informacija, obično polu-istina, laži, egzibicionizma, ekstremnog nasilja, tako da i anketni odbor po pitanju ne zapamćene tragedije, istraživanja činjenica da treba da preraste u stalni anketni odbor za istraživanje uzroka koji kontaminiraju društvo, pa tek onda i posledica.

Razlika u mišljenjima, da, ali oslikavanje svakakvih murala ne, posebno ne švrljanje po muralu blaženopočivšeg patrijarha Pavla i time izazivanje ne samo verujućeg naroda, već svih građana kojima je topla reč i blagost bliska srcu.

Uz ostavku REM-a, traži se i ukidanje televizija „Pink“ i „Hepi“, „Pinka“ kao zbog rijaliti „Zadruge“, koju svi, koji se malo razumeju u medije, ovog trenutka gledaju najviše starije generacije. Nažalost, najmlađi, pa i oni koji još nisu pošli u školu, sa telefona nas, njihovih roditlja, baka i deka, gleda "TikTok". To je istina. Logično pitanje koje se kod mnogih koji malkice trezvenije misle ovih dana javlja - da li se traži ukidanje "Hepija" zbog specijalne emisije koja govori o ratu u Ukrajni i to analitički od strane najčešće vojnih lica? Pritom, "Hepi" već duže vreme ne emituje rijaliti sadržaje.

(Radomir Lazović: Čovek sa pištoljem je ok?)

Polako, gospodine Lazoviću. Odgovoriću vam i za pištolj. Ne sekirajte se.

Baš ovde ću podsetiti jednom rečenicom iz funkcije REM-a - doprinosi očuvanju, zaštiti i razvoju slobode mišljenja i izražavanja.

Kada je već reč o REM-u, treba da kao predlagač medijske strategije obrati pažnju na razvoj mreža lokalnih televizija i radio-stanica, a posebno iz opština sa rubnih područja naše Srbije.

Nažalost, do 2014. godine pogašene su mnoge lokalne televizije i posebno radio-stanice, a one su najrevnosnije obaveštavale građane o njima bitnim temama, od lokalnih, infrastrukturnih problema do fudbalskih opštinskih liga.

Kao da je postalo pravilo da je za mnoge agencijske i druge novotarije koje smo dobili u poslednjih dvadesetak godina bitnije kazneno i sputavajuće, nasuprot edukativnom, kao da je edukacija relikt davne prošlosti.

Knjige, braćo moja, a ne zvona i praporce, reče davno Dositej Obradović. Zato kroz i putem knjiga i vraćanjem pravim vrednostima, u čemu ogromnu ulogu ima REM, dajući frekvenciju elektronskim medijima za određene programske šeme kojih emiteri treba i da se drže.

Dakle, REM treba da insistira na tome da u programskim šemama televizija sa nacionalnom frekvencijom mora da ima mesta za obrazovanje i kulturu, za tradiciju i istoriju naše države i našeg naroda, za hrabre pretke koji su nam ostavili Srbiju, za vrednosti koje nas čine ljudima, vratimo se našim temeljnim vrednostima, našem kulturnom i nacionalnom entitetu, porodici i deci. Samo tako biće manje praporaca u vidu "TikToka" i iskrenih zahteva za gašenjem nekih od nacionalnih televizija, a ne politikanskih, koje na najgori način koriste tragične događaje u školi "Vladislav Ribnikar", Mladenovcu i Smederevu.

Ko je vitlao pištoljem, gospodine Lazoviću? Vitlao je… To je bilo za vreme… Mislim da su to sve mogućnosti koje televizije zapadne dozvoljavaju. Ne bih vam tu, pošto ste me prozvali po tom pitanju… Mislim da to znate i sami kako je bilo i sa kim je bio, ko je bio sagovornik, tako da su to kolege o tome govorile.

Meni je ovde veoma interesantno da se u ovim danima pominjao čovek koji je dostojanstveno podneo ostavku u datom trenutku, a to je ministar Branko Ružić.

Mislim da se to zloupotrebljava ovde u ovoj sali, da kada treba da se glorifikuje ta ostavka da bi se usmerila na Vladu, da bi se usmerila na institucije itd. onda Branko Ružić je podno ostavku, a pri tom ti isti su govorili - zašto tog dana nije podneo ostavku?

Pa, da li mislite da čovek koji je otišao u školu tog dana, to jutro, čovek koji je uručio saučešće svima, sa ministrom policije, koji su bili tu prisutni, sa ministarkom zdravlja, kada je sistem doživeo nešto što smo doživeli posle Šumarica… Ovo je tragedija veća nego u Šumaricama. Okupator je u Šumaricama streljao našu decu u Kragujevcu. Ovo se desilo od strane našeg deteta i ubica je naše dete i to dete iz uglednije porodice, a ne dete iz rubnih područja ove zemlje, ne dete koje nije imalo vaspitanja, nije imalo ljubavi.

Desilo se ono što se dešava u svetu, u Americi, u Rusiji, u drugim zemljama koje mi volimo ili volimo i navijamo za jedne ili druge. Mi treba da navijamo za sebe.

Ministar Ružić je podneo ostavku, tog dana ponudio ostavku premijerku, njoj se nudi ostavka. Šta je usledilo u ta dva, tri dana? Trebalo je konsolidovati sistem koji je doživeo udar, a to u ovoj Narodnoj skupštini, u ovom domu postoji dosta prosvetnih radnika koji znaju šta znači taj udar.

Vi dobro znate šta je i školski odbor, šta je i direktor škole, šta je i pedagog, šta je vaspitač, šta je razredni starešina, sve to znate. E, to je odradio ministar Branko Ružić. I kada je prošlo to, i znate da je 6. bio Đurđevdan, reći ću vam sada, to je bila i njegova slava, i kako mu je prošla ta slava, u toj tragediji i doneo je i podneo je ostavku u ta dva, tri dana, neopozivu. Onda ste čak koristili – kad ćemo da je konstatujemo. Evo, i konstatovali smo je.

Ne koristite Branka Ružića ni s koje strane u politikanstvu. Podneo je ostavku. U jednom trenutku pa i bežite od toga, jer šta ako vam se desi u nekom periodu da preuzmete vlast, pa bilo kojim nekim zastojem u određenom resornom ministarstvu, vi morate odmah da podnesete ostavku, a spremali smo se toliko godina da budemo ministri. Šta ćemo onda?

Drugo, što bih ovde da napomenem, govorili ste mnogi o tome i nije bilo tema, ali za mene je glavna tema ova situacija takođe koja je na Kosovu, ali u pozitivnom smislu, od mađarskog kontingenta KFOR-a, koji je spustio štitove pred našim dole srpskim ugroženim narodom, koji se bori za svoja prava i koji je vratio svoju srpsku zastavu na tu zgradu. Hvala gospodu i ovde prisutni naši iz mađarske zajednice i mađarskih udruženja prenesite bratskom sada narodu. I ova vlast je dovela da posle toliko godina Mađari postanu naša braća u pravom smislu. I molim vas da se to zapamti za budućnost. To je jedno.

Još jedna stvar, koju niko ovde nešto ne pominje, pa Amerikanci uvedoše neke sankcije toj nekoj, kako da kažem, lažnoj državi Kosovo i neću da je nazovem ni takozvana, nego lažna država Kosovo. Niko da kaže - e uveli su sankcije.

Znači, sankcije samo kada su prema Srbima, kada su prema Rusima, kada su prema bilo kome drugome, one su nešto in, nešto dobro, ono što je protiv suverenističkog, pravog, odgovornog, nacionalno odgovornog, građanskog društva, sve to zajedno treba da bude inkorporirano u državu. I to treba da branimo.

Ja lično se nadam da ćemo mi svi, dragi prijatelji, 40 dana nije prošlo. Vi to znate šta to znači u našem narodu. Za takve tragedije mladih ljudi i komšiluk nosi crninu za tim ljudima, a ne da se ovde prepucavamo, da se svađamo na taj način. Svako ima pravo da kaže i to je osnovno pravo, i u Skupštini je dozvoljeno.

Ja vas molim da u narednim satima dok traje ovo zasedanje obratimo pažnju na to. A ko je izašao da demonstrira, ko je bio, koji je koliki miting bio, ja ću da vam kažem nešto, ja nisam nešto mnogo mitinga učestvovao sem u onim mitinzima kad smo branili Slobodana Miloševića i bilo mi je drago i sve sam ponosniji na to, da vam kažem, i bio sam na ovom mitingu kao koalicioni partner, veoma mi je drago što sam ga branio i veoma mi je to drago zbog mojih unuka, pošto će vreme kako odmiče to pokazati veoma značajno. Išao sam pešice od Palate Srbije do ovde. Nemoj da govorite o mitingu da je to bio debakl miting, molim vas, radi činjenica i radi istine, a i kiše nisu bile iste. I nemoj da zalazimo u to kakav je koji miting bio.

Definišimo da su i jedan i drugi miting bili miting koji je u prilog i odbrani i onome što je najbitnije, trenucima jedne velike žalosti ovog našeg naroda i onome što se desilo, prosto neverovatno za um čestitog srpskog čoveka. Hvala.

PREDSEDNIK: Hvala.

(Radomir Lazović: Replika.)

Određujem redovnu pauzu.

Nastavljamo sa radom za 60 minuta.

(Posle pauze.)

PREDSEDNIK: Nastavljamo sa radom.

Reč ima Marinika Tepić.

(Radomir Lazović: Replika.)

MARINIKA TEPIĆ: Hoćete dati repliku kolegi Lazoviću? Dali ste meni reč.

Poštovani građani, koleginice i kolege narodni poslanici, kao što sve što u ovoj zemlji dolazi iz sistema Aleksandra Vučića i SNS jeste lažno, tako je lažan i ovaj Izveštaj REM-a koji je pred nama. Ne samo da je lažan Izveštaj, nego je lažan i ceo REM. Umesto da bude žila kucavica ove države i društva za sve što se emituje u javnom prostoru, kako na kablovskim televizijama, naročito na onim sa nacionalnom frekvencijom, umesto da bude glavna savest za sve što ulazi u svaki dom svih porodica u Republici Srbiji, REM je zapravo još jedna ćelija povezanosti politike, korupcije, organizovanog kriminala i medija i para Zekić – Radovanović, kao osovine toga.

Postoji informacija da i članovi obezbeđenja šefice REM-a Olivere Zekić imaju kriminalnu prošlost, kao pripadnici beogradskih kriminalnih grupa. U toj sprezi se REM-om upravlja, dodeljuju se TV frekvencije, a sve ostalo su samo tragične posledice po ovo društvo. Videli smo to 3. i 4. maja, nažalost fatalne po najmlađe građane Republike Srbije.

Pošto građani Srbije ništa od ovog ne znaju, jer nemaju kako da saznaju, u ovom Izveštaju to ne piše, a šefica REM-a Olivera Zekić je nestala, objasniću sada građanima Srbije šta je sve prikriveno u ovom Izveštaju da bi građani shvatili razmere zločina i u medijskom prostoru u Srbiji.

Šta očekivati od nekog kao što je Olivera Zekić koja je radila za Stanka Subotića Caneta u listu „Borba“, kao glavna urednica dve godine, i to u vreme kada je Stanko Subotić Cane bio optužen za šverc cigareta? U to vreme je tamo radio i pomenuti Ivan Radovanović, a potom je par Zekić – Radovanović mlatio debele pare i u firmi IPC čiji je suvlasnik bio niko drugo do Goran Vesić i tamo su, naravno, uzimali pare iz državnih preduzeća, ali i iz Crvene Zvezde, iz iste one Crvene Zvezde u kojoj je Goran Vesić bio u rukovodstvu, a iz koje je tada pokrckano više desetina miliona evra.

Poslednji primer skandaloznih odluka REM-a je i davanje dozvole za kablovski TV kanal tabloidu „Informer“ i vlasniku Draganu Vučićeviću.

Olivera Zekić, kao eksponent organizovanog kriminala u medijima, odlučila je da su sramotni i nakazni „Informer“ i Dragan Vučićević zaslužili još para od države za promociju, najveće do sada, nikada zabeležene mržnje i nasilja u Srbiji i to sve bez ikakvog elaborata, što je bila obaveza za program „Informer“ televizije, koji članovi REM-a nisu čak ni videli pre odlučivanja da se dodeli dozvola za rad. Ni to Oliveri Zekić nije bio problem. Možda baš zato što njen pomenuti Ivan Radovanović, pored toga što piše govore Aleksandru Vučiću, jeste i glavni kolumnista tabloida „Informer“ u kome se rado obračunava sa opozicijom i sa kritičarima režima. Očigledno je bilo dovoljno da njen Ivan Radovanović napiše kolumnu za „Informer“, a onda šefica REM-a dodeli „Informeru“ dozvolu za rad bez elaborata. Verovatno joj je kolumna Ivana Radovanovića poslužila umesto elaborata.

Dakle, čista trgovina uticajem, građani Srbije, ali još gore - održavanje lažne slike koju Aleksandar Vučić i SNS podmeću građanima Srbije i bez koje on ne bio predsednik već za nekoliko meseci, a SNS bi se rasparala i članovi, kao što već vidimo, razbežali na sve strane. Mediji koje Zekićeva štiti ne sankcioniše za nedela najvažniji su za Vučićev opstanak na vlasti.

24/2 TĐ/MJ

Ekskluzivno imam saznanja da je glavni finansijer ove nove „Informer“ televizije, a ko bi drugi bio, nego državna kompanija „Telekom Srbija“, pošto je generalni direktor „Telekoma“ Vladimir Lučić već viđen kako obilazi prostorije te nazovi televizije na adresi Bulevar Peke Dapčevića. Dakle, oni se više i ne kriju kako novac svi građana daju svojim medijskim tajkunima da građanima prete, proganjaju ih, huškaju, a Vučića predstavljaju kao jedini izbor.

Podsećam da je pare svih građana direktor „Telekoma“ Vladimir Lučić već nemilice trošio i na ostale poslušničke režimske medije – na „Kurir“ i sitnog privrednika Igora Žeželja, a kome je 2018. godine napunio džepove da bi postao vlasnik i tabloida „Kurir“ i televizije „Kurir“, kao i još mnogo miliona evra za Žeželjeve serije. Milione Lučić „Telekoma“ dao je i za televiziju „K1“, „Tanjug“, pa čak i za „Blic“, tako da će i Lučić uz Oliveru Zekić kad-tad odgovarati za čerupanje budžeta i novca građana Srbije, ali i za nedozvoljen uticaj na medijsku scenu u Srbiji.

Briga, naravno, Oliveru Zekić što Izveštaj Saveta za štampu o poštovanju kodeksa novinara Srbije samo za period od 1. oktobra 2022. godine do 31. januara 2023. godine, dakle četiri meseca, beleži da je tabloid „Informer“ imao 512 prekršaja, dakle četiri puta dnevno, u proseku. Samo u naslovima je za šest meseci 2021. godine „Informer“ prekršio novinarski kodeks čak 949 puta.

Briga naravno, Zekićku, što je tabloid „Informer“ prema tom Izveštaju najviše prekršaja činio u političkom izveštavanju i to u delu koji se odnosi na istinitost izveštavanja. Dakle, što je „Informer“ lagao 512 puta tokom samo četiri meseca.

Briga je i što je po tom Izveštaju tabloid „Informer“ kršio novinarski kodeks i kada je u pitanju diskriminatorni govor u korist vlasti, a na štetu opozicije ili što tabloid „Informer“ prednjači u raspirivanju nacionalne netrpeljivosti, a ona je žena odlučila da baš tom tabloidu, koji je kolumnista njen Ivan Radovanović, dodeli dozvolu da preraste u televiziju „Informer“, iako bi sve ovo bilo dovoljno, samo ovo bi bilo dovoljno da kompletno rukovodstvo REM-a momentalno izleti sa Trga Nikole Pašića.

Ako preporuka za „Informer“ TV nije bila kolumna Zekićkinog Radovanovića, možda je to bio „Informerov“ intervju sa serijskim silovateljem u septembru 2022. godine, o kome Olivera Zekić u svojim izjavama nije videla, ama baš nikakav problem i objasnila je u svojim izjavama da to, je li, prodaje novine i da je to sasvim u redu, iako zvanični podaci MUP-a pokazuju da je baš nakon tog promovisanog intervjua sa silovateljem u „Informeru“ broj silovanja u Srbiji više nego udvostručen za samo četiri meseca u odnosu na isti period prošle godine sa 10 na 12.

Setimo se da je ta ista Olivera Zekić kada je direktor BIA, Aleksandar Vulin, a tada ministar unutrašnjih poslova, prikazivao na „Pinku“ obezglavljene glave, odnosno i tela, masakrirana tela Belivukovog klana, ona je tada izjavila da su prikazane fotografije edukativnog karaktera i dodala da te fotografije i treba da uznemire javnost, kako bi svi shvatili da je neophodno boriti se protiv kriminala.

Samo da obavestimo gospođu Zekić da mi od 2016. godine uporno insistiramo na borbi protiv organizovanog kriminala, počev od Saleta Mutavog, pa potom do Belivukovog klana i sve do 2021. godina kada su zveri iz Belivukovog klana uhapšene, ali svo to vreme smo bili vređani, širena je mržnja protiv nas, huškani su građani protiv nas, jer je tada to sve bilo u redu.

I da ne bude nikakve zabune, pošto ovde često čujemo, čuli smo prošle nedelje od ministra Gašića - „a ko je uhapsio Belivukov klan, nego naše službe“. Nije tačno, gospodo. Ne biste ga ni tada uhapsili da nisu pomogli ljudi iz Evropola koji su obezbedili prepisku iz „Skaj aplikacije“. To je istina. Ni sada ne biste uhapsili Belivukove zveri, da na tome nisu insistirali bezbednosni agenti i podaci iz Evropola.

Opsednutost, fascinacija učesnicima rijalitija i kriminalcem Kristijanom Golubovićem, kojima je bio zadojen počinitelj masakra iz Mladenovca, bio je i trenutak istine, Olivere Zekić. Nakon tog masakra, sve što ta žena kaže ili napiše pismo, pošto i ona voli da piše ta otvorena pisma za javnost, uopšte više nije bitno, niti ima ikakvu težinu.

Do tada je svaka njena reč bila bezvredna, a od tog masakra je svaka njena reč nebitna. Jedino pravo mesto za njene odgovore biće sud, jer ona nije reagovala nakon što je Kristijan Golubović na nacionalnoj televiziji „Hepi“ objašnjavao kako možeš nekoga da ubiješ i da se izvučeš nekažnjeno, da prikriješ DNK-a, kao što nije reagovala kada je samo tri nedelje pre masakra u „Ribnikaru“ i u Mladenovcu i selima oko Smedereva isti taj Kristijan Golubović snimao video spot u još jednoj beogradskoj školi, „Đura Jakšić“.

I samo u ovakvoj Srbiji može da se dogodi da je jedini tužilac koji je pokrenuo postupak protiv rijalitija i Kristijana Golubovića bude smenjen, kao što samo u ovakvoj Srbiji može da se dogodi da Kristijan Golubović, osuđen za trgovinu drogom, heroinom i za nelegalno nošenje oružja vi sada pričate o razoružavanju, ne ode na odsluženje zatvorske kazne. Zašto? Zato što zvanično objašnjenje bilo, pazite molim vas, da mora da učestvuje u rijalitiju, da ima ugovorne obaveze da se pojavljuje na televiziji. Njemu je dozvoljeno da ne ide u zatvor, osuđen za teška krivična dela zato što mora da bude u rijalitiju na televiziji za koji prima pare. To samo u Srbiji može da se dogodi.

Dakle, rijalitiji su jači i od suda. Onda postane normalno da Golubović snima spotove po školama, onda postane normalno, nažalost, u Srbiji, da je glavna poruka da je biti kriminalac „in“, jer onda ideš na televiziju, dobijaš pare, popularan si, a nećeš otići ni u zatvor.

Godine 2018. testiranje učenika su pokazala da učenici nisu umeli, osnovnoškolci, da prepoznaju Dositeja Obradovića, da se vrednosni sistem raspao potpuno, survao u bezdan, ali da zato znaju ko su kriminalci, ubice, starlete i sve one koji se pojavljuju u vašim rijalitijima. To nije samo Kristijan Golubović, to su osuđene ubice. Zvezdan Slavnić, suprug ubijene pevačice Jelene Marjanović, to se vrti u vašim rijalitijima.

Pre sedam dana, 24. maja 2023. godine, „Fridom haus“ u svom Izveštaju o Srbiji REM su okarakterisali kao zarobljenu instituciju. Pominje se odluka REM-a da produži nacionalne frekvencije za emitovanje narednih osam godina televizijama bliskim Vladi, a koje nisu ispunile obaveze i uslove za dobijanje dozvola, kaže se dalje u izveštaju. Iako je REM trebalo da donese odluku o petoj nacionalnoj frekvenciji do 26. novembra, ova odluka je odložena na neodređeno vreme, iako predstavlja još jedan korak unazad u srpskom problemu sa pluralizmom medija i uravnoteženom zastupljenošću političkih aktera.

Ovaj razvoj dodatno argumentuje ocenu da je REM zarobljena institucija. U delu o medijima, spominje se i državna kompanija „Telekom“ kao, citiram: „Još jedan instrument državne kontrole nad medijskim sektorom koji je nastavio da potvrđuje svoju dominaciju kao kablovski provajder i skrajnuo privatno preduzeće SBB u vlasništvu „Junajted grupe“. Promotivne kampanje protiv SBB-a vođene su čak i u javnim institucijama. Borba između dve rivalske kompanije „Telekoma“ i „Junajted grupe“ prevazilazi komercijalnu konkurenciju, imajući u vidu da „Telekomova“ mreža neemituje glavne kritičke medije u zemlji „N1“ i „Nova S“.

Ali, Olivera Zekić kaže - te televizije mogu da dobiju dozvolu samo preko nje mrtve. Upravo je ona dala zeleno svetlo. Pre toga, nažalost, da se ljudi progone na televizijama sa nacionalnom frekvencijom na najgori mogući način, spotovima mržnje na „Pinku“ protiv Olivera Ivanovića, nakon čega je završio sa šest metaka u leđa u sred bela dana, a da se onda nastavi progon svih slobodoumnih ljudi, naravno i opozicije.

Ni na to nije reagovala Olivera Zekić. Nikada REM nije izricao ni mere opomene, ni upozorenja, niti je privremeno oduzimao dozvole, niti je emitere gonio na sudu, ali poštovani građani, još jednu istinu morate da čujete, pošto ovde možete gomilu laži da čujete od poslanika vlasti da su neki drugi mediji zapravo tajkunski. Nije tačno. Jedini tajkunski mediji u Srbiji su TV „Pink“ i TV „Hepi“. Njihovi vlasnici „Pinka“ i „Hepija“ su najbogatiji ljudi u Srbiji, koje je u multimilionere pretvorila SNS i to su najveći medijski tajkuni u Srbiji. Sram bilo svakog ko tvrdi drugačije.

Ti najveći medijski tajkuni su Željko Mitrović i Predrag Ranković Peconi, a u redu s njima ili odmah iza njih je i Srđan Milovanović i njegov rođeni brat Zvezdan, naprednjački kadar iz Niša.

Mitrović nam se svima smeje u lice svojim avionima, kamionima, vilama po Dedinju, dok redovno kasni da plati porez, a novac mu curi iz državne kase i preduzeća kao voda iz slavine, novac svih građana Srbije, dok zauzvrat on vrši progon političkih neistomišljenika ovog režima i redovno poziva na mržnju.

Peconi koji je trovao naciju rijalitijem „Parovi“, dok tamo nije silovana devojka, pa je prešao da nas truje propagandom o ratu koji Rusija vodi protiv Ukrajine, a za to vreme će prodavati građanima Srbije od ulja do šporeta i, naravno, vlasnik je mnogobrojnih firmi i restorana, ali i vlasnik B92 i „Prve“. Dakle, ima u vlasništvu dve televizije, tajkun SNS kome je Telekom opet poklonio 190 miliona evra za kabl koji vredi jedva 38 miliona, da bi kupio dve televizije, a da nijedna od njih ne izveštava profesionalno, naprotiv.

To su, gospodo, pravi tajkunski mediji i njihovi vlasnici. Naravno, i RTS vam vode dva penzionera, Bujošević i Stefanović, koji su pokazali dovoljnu servilnost da kao penzioneri i dalje vode nacionalni servis.

Naravno, poruke su u međuvremenu izletale. Svedočili smo kada je poruka Suzane Vasiljević izletela u jednoj prepisci gde kaže – ne dirajte Željkovog malog, misleći na sina Željka Mitrovića. To je objavio urednik časopisa „Akter“. To su preneli i dobili mnogi drugi urednici, što je još jedan dokaz da Vučićeva desna ruka za medije Suzana Vasiljević upravlja medijima i štiti ove tajkunske medije servilne vlasti.

Ako zaista mislite da ćete tobož zamazati oči javnosti tako što ste najavili ili rekli – evo, ukinuta je „Zadruga“. Ni to nije tačno, i dalje se emituje „Zadruga“, a pri tom joj dolazi kraj sezone. Dakle, sve vreme obmanjujete građane, sve vreme štitite vaše tajkunske medije, sve vreme vređate inteligenciju stotina građana Srbije koji izlaze na ulicu svake nedelje i mole za normalnost, mole za bezbednost i mole za odgovornost onih koji su u bezdan survali naše stanje vrednosti u društvu. Zato će ih i ove subote u 18.00 sati biti još više ovde ispred Narodne skupštine.

Hvala.

PREDSEDNIK: Pravo na repliku, Milenko Jovanov.

MILENKO JOVANOV: Gospodine predsedniče, mislim da ste morali da reagujete kada je maločas rečeno kako postoji nakazni Dragan J. Vučićević.

Ako ćemo na taj način da razgovaramo, onda bih ja o različitim nakazama sa one strane mogao da govorim, a bolje da ne ulazimo u to, pa vas molim da ubuduće reagujete na ovakve atribute.

(Narodni poslanik Srđan Milivojević dobacuje iz klupe.)

Ne znam kako si se ti, Milivojeviću, pronašao čim se spomenu nakaze?

U svakom slučaju, jako mi je simpatično kada osoba poput Marinike Tepić kaže kako dobija informacije. Zašto? Zato što je dobila informaciju ekskluzivno kako su Srbi držali logore u kojima su držali Hrvate tokom rata u Stajićevu i u Begejcima. To su njene informacije. Pa je imala informaciju da smo genocidni narod, pa podnosila rezoluciju da smo genocidni narod. Imala je i informaciju da koke u Moroviću gaje marihuanu i sad ima još proverenih informacija da nam kaže.

Kaže, ekskluzivna informacija - u okruženju Olivere Zekić su kriminalci. Evo vam slike vaše sa Novakom Filipovićem, kriminalcem koji je priznao sudu i policiji da ste od njega tražili da iz Pančeva iseli novinara Miću Milakova zato što je pisao o vašem kriminalu dok ste bili na čelu Pokrajinskog sekretarijata za sport.

Kaže, neće Olivera Zekić da da dozvolu N1 i „Novoj“. Pa, kako da im da dozvolu kada je Luksemburg za njih nadležan? Kako ona može da im da dozvolu, kad Luksemburško nezavisno regulatorno telo ocenjuje njihov rad?

Dobro je da ovo sada znamo. Ovo je vest od 18. maja 2023. godine, 14.58.

Vidite kako izgledaju informacije, gospođo Tepić, kada su prave. Dakle, ne pričala mi baba, nego ovako.

Dakle, sada znamo kome se žalimo za svu ovu mržnju i zlo koje sejete preko ovih medija. Luksemburgu znači da se obratimo i Luksemburg to da javi.

Na kraju, što se tiče rijalitija, vi da pričate o rijalitiju? Pa, vi ste SMS poruke slali da Nenad Čanak pobedi u „Velikom bratu“. Vi ste glasali da Nenad Čanak pobedi u „Velikom bratu“ i pozivali druge članove vaše stranke, tadašnje Lige socijaldemokrata da glasaju da Nenad Čanak pobedi u „Velikom bratu“ na B92. I vi se sada gadite rijalitija? Pa, stvarno nema smisla.

PREDSEDNIK: Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

Ja sam sa velikom pažnjom slušao reči gospođe bivše sekretarke za sport i omladinu pokrajinske žute hunte.

Znači, samo bih podsetio, gospođa kaže – lažni REM. Znate, gospođo, tamo sedi i vaša partijska koleginica i vaš kućni prijatelj Judita Popović, bivša potpredsednica LDP-a. To je jedna od milijardu stranaka u kojima ste vi bili, ali je vaša prijateljica. Ona sedi tamo, a vi kažete – lažni REM.

Prosto, obratite se za sve informacije Juditi Popović. Siguran sam da će vam ona dati, a već vam ih daje.

Dakle, nastavili ste dehumanizaciju, jer vi smatrate da vi smete da dehumanizujete žene zato što ste vi žena. Dakle, dehumanizovali ste Oliveru Zekić i vređali ste je, ali ne samo da ste dehumanizovali nju, dehumanizovali ste i njenog supruga, što se vidi da je vaš metod. Dakle, vi dehumanzujete cele porodice.

Kažete da su pripadnici obezbeđenja Olivere Zekić neki članovi kriminalne grupe, što je neistina. Međutim, ono što je istina, draga gospođo, evo, pogledajte… Gledate? Ne, uprti ste pogledom u pod. Stidite se. Ovo je vaš lider, ne, pardon diler, Novak Filipović, koji je hapšen. Sad, ne znam da li vam je lider ili diler, nisam siguran, ali ste ovo vi sa njim na protestu. On je hapšen zbog posedovanja droge, oružja. Evo, vi nasmejani. To vam je višegodišnji vaš porodični prijatelj, a i član GO vaše stranke, pa ste ga izbacili.

Da to nije usamljen primer, evo vas. Vidite, ovo je Stevan Jeremić, kriminalac sa maskom. To je ovaj puniji gospodin mladi. Vi na Bajlonovoj pijaci sa kriminalcem. To je vaš član.

Ovde je još indikativno, evo ga vaš šef, vidite kako je nasmejan, sa kriminalcem Vladom Japncem ispred vaše stranke tamo kada je bila u Kralja Milana. Pogledajte kako su srećni kriminalac i vaš diler, pardon, vaš lider.

Evo, ovo je vaš član, vaš funkcioner stranke na vašem skupu u Kuršumliji. Evo ga vaš lider sa Milutinom Bakićem. Uhapšen je 2020. godine vaš funkcioner iz Kuršumlije jer je, nećete verovati, transportovao kamionom, ni manje, ni vaše nego 66 kilograma marihuane. Sada ne znam da li ćete vi da tvrdite da li je to bilo za vaše partijske potrebe.

Evo ga sledeći. Da, to je 55. slučaj. Ovo je vaš lider. Vidite kako je pomalo ustrašen, jer se pored njega nalazi njegov šurak tada. Sada je bivši šurak. Inače je uhapšen na Brankovom mostu jer je dilovao, odnosno posedovao 2,4 kilograma kokaina, pa je uhapšen i odležao je i sada se druži. Inače, vaš ovaj lider ga je posećivao, nosio mu gaće, vodu i sve ostalo što mu je bilo potrebno nekoliko puta u zatvoru. I ovo je vaš čovek.

Ovi su već naoružani. Ovo je brat onog malopre Jeremića Stevana. Ovo je Dušan Jeremić zagrljen sa vašim dilerom, pardon liderom. Vidite ovde – pištolji, puške. To je bio vaš pripadnik obezbeđenja i vi ste se hvalili ovim slikama. Vaš čovek.

Evo i poslednji vaš čovek. Evo su ovde zajedno i diler i lider. Ovde je lider u sredini zaokružen, vaše stranke, u Pančevu i ovde je pored njega zaokružen vaš diler i član glavnog odbora Novak Filipović, hapšeni itd. zajedno.

Sad vi se nekome usuđujete da prebacujete da su mu u obezbeđenju ovi ili oni. Prvo rešite ove probleme. Znate da vas je Novak Filipović u medijima optuživao i za ovo što je rekao gospodin Jovanov i optuživao da ste mu nezakonito dodeljivali milione dok ste bili sekretarka, jer Novak Filipović je imao teretanu, pa ste to u njegovoj teretani, gde ste se i vi valjda teretili, ovaj, dodeljivali milione kao sekretarka.

Dakle, vi ste bili, ne znam da li ste zaboravili, to jedna od tih pet stranaka gde ste bili, bili ste u Ligi socijaldemokrata Vojvodine, portparolka Nenada Čanka, koji je, gle, letovao, gostovao, večerao godinama, boravio u "Velikom bratu", koga je doveo upravo vaš sadašnji lider. Znači, tog "Velikog brata" je 2006. godine doveo vaš sadašnji lider, a vaš bivši lider Čanak je gostovao u tom "Velikom bratu" i hteli ste i vi, ali ste mu samo upućivali podršku pa je skoro pobedio.

Dakle, pominjete "Informer" , koliko ste govorili o "Informeru", jedno deset minuta, "Informer" nije deo izveštaja, pročitajte izveštaj REM. Vi ste ga tražili, možda ćete nešto naučiti. Dakle, pominjete naravno u negativnom kontekstu, dehumanizujete ljude iz "Informera".

Međutim, podsećam da su vaši ljudi u Novom Sadu, upravo vaši, jer vi stanujete u Novom Sadu, kod zamenika Milorada Vukašinovića, zamenika predsednice Saveta REM-a, dva puta su mu iscrtavali kukaste krstove na zgradi u Novom Sadu, gde živi, gde i vi živite.

Pominjete drogu, heroin i tako dalje. Upravo sam vam sada pokazao, bivši šurak vašeg dilera, pardon lidera, diler je osuđen zbog posedovanja 2,4 kilograma kokaina. Možda ste ga i vi posećivali u zatvoru. Kažite nešto o tome.

Dakle, pominjete pevačicu Jelenu Marjanović. Samo da vas podsetim, žuti poslanik, izabran na vašoj listi koji sad nije ovde, je pre otprilike sat i po dehumanizovao pokojnu pevačicu Kseniju Pajčin. Vi kažete - sram vas bilo, a ja vama kažem - sram vas bilo, gde će vam duša?

Dakle, vi ste često tako obučeni u te svetačke crno-bele boje, vi ste svetica, sveta žena, ja to pozdravljam, vi se predstavljate kao zaštitnica žena. Međutim, nikada niste sudili, draga gospođo, porodično nasilje svog lidera. Ja vas pozivam da sada kada mi budete replicirali osudite porodično nasilje svog lidera, jer supruga vašeg lidera je molila za bezbednost. Vi ste rekli - molili smo za bezbednost. Supruga vašeg sadašnjeg lidera je molila za bezbednost i to molila je za bezbednost u MUP-u Vračar, 7.12.2014. godine.

Imam iskaz njen objavljen je u medijima, odatle mi to, iskaz Ive Đilas u MUP-u Vračar, navedenog datuma, citiram - „Dragan je, kao što je bio i dogovor, uzeo našu ćerku oko 18.00 časova, zatim je oko 18.10 časova iz kola, dok je još vozio našu ćerku, pozvao na mobilni telefon i počeo da viče na mene zašto sam otpustila dadilju i da mi preti da će mi na sudu oduzeti decu. Oko 21.00 sat, kada je vratio ćerku kući, ja sam mu rekla da mi više ne preti kako će mi oduzeti decu, da ne viče na mene i da me ne vređa i da bismo mi isto tako mogli njega da vređamo, ali to ne činimo. Majka mu je rekla da nema smisla da vređa mene, da bi on u tom trenutku nasrnuo na nju, a ja sam se postavila između njih kako bih zaštitila majku. Kada je otac video da me je Dragan napao, prišao mu je sa leđa kako bi ga odvojio od mene. Tada je Dragan oborio mog oca i pesnicom mu zadao“, inače, to je čovek od 70 godina, „udarac u predelu glave i to sve pred našom ćerkom Anom, koja je imala dve godine. nastavili su da se rvu po podu. Ja i majka pokušavale smo da ih razdvojimo, a onda sam istrčala na hodnik zgrade i pozvonila kod komšija kako bi nam pomogli, ali niko nije otvarao vrata“. Kako vi kažete, molila je za bezbednost.

Nastavlja Iva Đilas: „Psihički me je maltretirao, to jest vršio je torturu nadamnom i dok sam bila trudna. Dete je rođeno prevremeno i sa srčanom manom. Ima ozbiljnu aritmiju.“

PREDSEDNIK: Gospodine Bakarec…

NEBOJŠA BAKAREC: „Takođe da naglasim da je za vreme moje trudnoće Dragan bio sa drugom ženom i za vreme dok sam bila trudna me je maltretirao.

PREDSEDNIK: Gospodine Bakarec, da li me čujete?

NEBOJŠA BAKAREC: "Bila sam kod svojih roditelja, a nijednom da me pita kako sam." Pre mesec dana…

PREDSEDNIK: Ne znam šta je po sredi. Da li je neki izveštaj? Ako možemo sada da ne čitamo podatke koji se odnose na privatni život.

NEBOJŠA BAKAREC: Sada ćemo nešto drugo. Čuli smo to. Hvala vam.

Dakle, izneću vam sada primere nasilja iz vaše stranke. Dakle, poslanik koji je izabran na vašoj listi sa Kosova je 28.6.2018. godine zapretio smrću Vučiću i rekao – zbog Kosova Vučić će da završi kao ubijen premijer Zoran Đinđić.

Vaša ideološka prijateljica Vesna Pešić je 18.1.2020. godine zapretila ubistvom predsedniku Aleksandru Vučiću i rekla je – sprema se doživotni Vučić, nema tu bojkota, samo cev u glavu.

Jedan od vaših lidera, evo sad on tu sedi, narodni poslanik, sindikalac je 20.9.2018. godine javno pozvao na silovanje premijerke Ane Brnabić.

Vaš zamenik, ovaj čovek baš što sedi pored vas, poslanik, je na dan izbora 4.4.2022. godine došao u prostorije SNS u Zemunu u Novoj Galenici, napao člana SNS, pogodio ga je u glavu metalno-staklenom šoljom od 200 grama, razbio mu je glavu i naš član je završio u bolnici na šivenju.

Poslanici vaše stranke su takođe 2.2.2023. godine pokušali da linčuju predsednika Vučića ovde u Skupštini.

Dakle, što se tiče ostalih članova vaše stranke, već sam pokazao ove slike i susrete sa kriminalcima. Međutim, ukazaću vam na ovo da je od 2013. godine hapšeno 50 članova vaše stranke ili stranke vaše bivše vašeg bivšeg lidera koji su tokom godina hapšeni i optuživani za najteža krivična dela.

Ja ću vam navesti samo osam vaših sadašnjih članova – Aleksandar Bjelić, bivši gradski menadžer u vreme kada je vaš lider bio gradonačelnik hapšen je zbog sumnje da je odštetio budžet Beograda za šest miliona evra.

Zvonimir Nikezić, finansijski konsultant, hapšen je pod optužbom za produženo krivično delo zloupotrebe položaja odgovornog lica podstrekavanja u vezi sa aferom Azotara, Pančevo.

Bojan Milić, vaš bivši predsednik opštine Rakovica, bivši direktor Infostana, hapšen je zbog sumnje da je oštetio preduzeće Pionirski grad tamo gde je vaš lider baš otvorio kuću „Velikog brata“ za 19,3 miliona.

Aleksandar Stamenković, vaš bivši generalni direktor JKP Gradska čistoća je bio hapšen zbog sumnje da je oštetio državu za 169 miliona u aferi – podzemni kontejneri.

Dejan Čokić, vaš funkcioner, sadašnji, vaše stranke, bivši predsednik opštine Mladenovac je bio hapšen pod sumnjom da je oštetio opštinu Mladenovac za 29,5 miliona.

Evo tu ću se zadržati. Sada vi se usuđujete nekome nešto da prebacujete. Pokrijte se ušima, a molim da čujem samo jedan vaš odgovor – zbog čega toliko mrzite srpski narod i javno ste ga ovde u Skupštini optužili za genocid kada ste podneli onu vašu sramnu rezoluciju? Hvala vam. Živela Srbija. Srbija ne sme stati. Srbija neće stati.

PREDSEDNIK: Dva minuta, Marinika Tepić.

MARINIKA TEPIĆ: Zahvaljujem.

Najpre, pošto tvrdite da je učesnik rijalitija „Veliki brat“ postao ubica nakon učešća u rijalitiju „Veliki brat“, to znači da vi ovde tvrdite da postoji mogućnost da isto postane i Aleksandar Vučić, pošto je i on učestvovao u rijalitiju. Tako da ste vi vašeg predsednika unapred optužili da je moguće da posle učešća u rijalitiju postane ubica i zato odmah tražim da se uputi na psihijatrijski pregled, a možete i zajedno sa njim.

Što se tiče …

PREDSEDNIK: Nadam se da ste svesni koliko je besmisleno to što pričate sada.

MARINIKA TEPIĆ: …optužbi za Nenada Čanka i Novaka Filipovića, oni su vaši partneri. Ja sam napustila Ligu socijaldemokrata Vojvodine onda kada je Nenad Čanak postao vaš koalicioni partner, kao i Novak Filipović, vaš nagrađivani sportista.

Ono što želim i ovim završavam, i molim vas da me ne prekidate, gospodine Bakarec, ovde ste čitali imena maloletne dece, za izjave za koje znate da nisu tačne, koje su povučene, i vi ste, ovde ću reći glasno, jedan monstrum i tužite me za ovo kao što ja tužim vas za sve laži, a vi onda pobegnete sa suda. Ovde ste samo hrabri sa izmišljotinama. Ovde ste samo hrabri u zaštićenoj sali, a onda na sud dođete i cvilite i pozivate se na imunitet i pobegnete. To ste vi. Sram vas bilo, a stidi vas se i polovina vaše poslaničke grupe.

PREDSEDNIK: Ne, iznošenje ličnih podataka smo prvo i zaustavili iz razloga što nismo isti.

Vi ste govorili o drugim ljudima i njihovim porodicama u svom obraćanju malopre, a onda smo zaustavili da se to desi sa druge strane jer, kao što vidite, ne samo u tome nismo isti.

Pravo na repliku, Milenko Jovanov.

MILENKO JOVANOV: Jasna je ideja da se 1.000 puta ponovljena laž na kraju treba predstaviti kao istina, pa zato 1.000 puta ponavljaju to da je Aleksandar Vučić učestvovao u nekom rijalitiju. Nije, učestvovao je emisiji zabavnog karaktera, „Plesom do snova“, koja je bila humanitarnog karaktera emisija, gde je novac koji je bio prikupljen tim povodom uplaćivan deci.

Ali, nema veze. Šta ima veze? Kakve veze imaju deca? Na kraju krajeva, to se pokazuje i po ovoj raspravi gde ni reč nije rečena ni o čemu drugom. Njih interesuje frekvencija, njih ne interesuje ni šta se desilo, ni bilo šta treće.

Kaže – ona je iz Lige izašla kad je Nenad Čanak postao naš partner. Opet laž. Ona je iz Lige izašla kad je Nenad Čanak rešio da se kandiduje za predsednika Srbije. To je jedini slučaj da je neko napustio sopstvenu stranku zato što mu se predsednik kandidovao za predsednika Srbije.

Šta ima logičnije nego da se vaš predsednik stranke kandiduje za nešto, vi ga podržite, a ne, ona kaže – ako se kandiduješ, ja ću da izađem.

Ali je to još luđe, jer je to drugi izlazak iz stranke. Pre toga izašla je iz LDP-a. Ne znam što je izašla iz LDP-a? Jel se i on kandidovao za predsednika Srbije na našoj listi ili nešto slično?

Gde je Zoran Živković? Jel se i on kandidovao na našoj listi?

Tako da, jedini rijaliti učesnik u ovom kontekstu, u ovoj raspravi je vaš bivši lider kome ste slali poruke podrške. Znate ono – SMS na taj broj da pobedi Nenad Čanak, e to je radila Marinika Tepić.

Najzad, što se tiče svega ostalog i istinitosti podataka, pogledajte vi ovo brutalno vređanje srpskog naroda. Kaže ovako, citiram sve. Dakle, počinjem citat: „Marinika Čobanov je kao mlada novinarka 2002. godine pukim slučajem“, ponovo puki slučaj, „saznala da su u Stajićevu i u Begejcima krajem 1991. godine postojali logori za Hrvate“. Ona je, naime, došla izveštavati o podizanju crkve u susednom selu i evo šta je rekla: „Slučajno sam u razgovoru sa meštanima saznala da nijedan sveštenik ne želi da osvešta pravoslavnu crkvu iz prostog razloga što su cigle koje su u nju zazidane dobijene od susednog sela Begejci, i to od građe štala, gde su se nekad nalazili hrvatski zarobljenici, odnosno logoraši“. To vam je kraj citata.

Vi, gospodo, koji joj aplaudirate sa njom zajedno šetajte. Uživajte u tome. To vam je dika i ponos. Sa njima ste se uhvatili.

PREDSEDNIK: E sad, da utvrdimo osnov javljanja.

Po kom osnovu Dragana Miljanić samo?

(\_\_\_\_\_\_\_\_\_: Replika.)

Dobro. Niste u sistemu, polako.

Veselinović Janko, po kom osnovu?

(Janko Veselinović: Poslovnik.)

Poslovnik, Janko Veselinović.

JANKO VESELINOVIĆ: Poštovani predsedavajući, reklamiram član 107.

Kaže – govornik na sednici Narodne skupštine je dužan da poštuje dostojanstvo Narodne skupštine, a naročito stav 2. kaže – na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku, korišćenje uvredljivih izraza, kao ni iznošenje činjenica, ni ocena koje se odnose na privatni život drugih lica.

Dakle, gospodine predsedavajući, ja ne znam da li ste vi pratili tok današnje sednice, ali vaša dužnost je da pratite tok današnje sednice. Poslanik, ne mogu mi dati epitet poštovani, je tokom svog govora iznosio niz podataka koji prvo pitanje da li su tačni i odakle potiču, ali se tiču privatnog života čoveka koji ne sedi ovde u Narodnoj skupštini.

Vi ste morali istog trenutka da ga prekinete u tome…

(Predsednik: Gospodine Veselinoviću, ne znam da li ste vi pratili?)

… a, ne da sačekate da saspe (Isključen mikrofon.)

PREDSEDNIK: Nemojte da vičete.

Dakle, na to ja jesam reagova, a vi niste.

(Janko Veselinović: Kada ste reagovali?)

Jeste li čuli Mariniku Tepić kada iznosi podatke vezane za privatan život drugih lica.

(Janko Veselinović: Makar nije decu spominjala, ali ona je govorila o temi, a on nije govorio o temi.)

Jeste li čuli to?

(Janko Veselinović: Da li ste čuli…)

Šta bi sad? Zbunili ste se nešto?

Niste čuli kada to radi Marinika Tepić?

To samo govori, znači, šta vi zapravo radite.

Zato što dajem obrazloženje.

(Janko Veselinović: Zašto mi niste dozvolili da obrazložim?)

Dakle, neću da vam oduzimam vreme, besmisleno bi bilo. Mislim da je dovoljna šteta ovo što radite sami sebi.

(Janko Veselinović: Da li sam se pozvao na Poslovnik?)

Jeste.

Jel hoćete vi da mi iz formalnih razloga to glasamo?

Onda sad uzmite i pogledajte i kako se Marinika Tepić obraća drugim licima, direktno, konkretno poslaniku Bakarecu, što ste takođe pročitali da nije dozvoljeno, a pogledajte kako pominje druga lica, njihov privatni život i članove njihovih porodica, pa sledeći put kad podignete taj Poslovnik ukažite na probleme koji se nalaze tu sa vaše strane, konkretno na sva kršenja i nepodopštine u govoru vaše ovlašćene predstavnice.

(Janko Veselinović: Vi ozbiljno dovodite Srbiju u …)

Ako je sve ovo ostalo na isti način, da ne gubimo vreme.

Reč ima Nataša Jovanović.

NATAŠA JOVANOVIĆ: Poštovani predsedniče, gospodine Orliću, dame i gospodo narodni poslanici, dozvolite mi, kolega Jovanov, da samo još jedan kratki deo dodam i dopunim ovo što ste vi govorilo o tada Mariniki Čobanu.

Marinika Čobanu 2002. godine, kako je slave pojedini hrvatski novinari nije tamo otišla slučajno, ni u Begejce, ni u Stajićevo. U to vreme, a i svedok sam nažalost toga, kao i mnogi ljudi koji su se borili protiv lažnih optužbi Haškog tribunala koji je osnovan protivno odluci i bez odluke Saveta bezbednosti da bi se sudilo našem vojnom i političkom vrhu, da su oni u to vreme vrbovali baš ovakve kao što je Marinika Čobanu, Marton i njima slični, da bi fabrikovanjem laži, kao što danas fabrikuje i izmišlja sve protiv naše stranke i predsednika Republike Srbije.

Dakle, još 2002. godine otvoreno ponudila da radi protiv svog naroda i države, da izmišlja koje kakve zločine. Ta njena mržnja je išla čak dotle i na kraju je to rekao gospodin Jovanov, da je u tom svom izveštaju koji su velikodušno citirali i dan danas to rade sledbenici onih koji su počinili najgore zločine nad srpskim narodom, da je optužila SPC da je na izmišljenom mestu, od izmišljenih zgrada koristila tu građu da se napravi crkva. Ta bolest i ta njihova mržnja prema sve što je srpsko je danas sasvim očigledna.

Zašto njima smetaju mošti Sv. Vladike Nikolaja Velimirovića? Zbog toga što je on naš narod uvek učio da se borimo za slobodnu i da govorimo istinu. Njima istina ne odgovara. Kako da odgovara istina ovim ljudima koji su neki peti ešalon nekadašnjeg DOS-a. Znate, mi smo, jel tako bilo gospodine Rističeviću, gospodine Arsiću, 2003. godine u decembru mesecu razvalili taj DOS. Samo sa jednom parolom. Posle dve i po godine njihove katastrofalne vladavine, posle hapšenja svih tih ljudi, isporučivanja u vrećama u Haški tribunal, pljačkaške privatizacije, ostavljanja na stotine hiljada ljudi bez posla, naša parola je bila sa ovih skupštinskih govornica – DOS je najgori.

Znate, nisam tada, eto bila sam mlađa u politici, ipak tome ima 20 godina, nisam mogla da verujem da od takvog mulja koji je isplivao na površinu 2000. godine, postoji još nešto mnogo gore. Zamisliste sada to nešto najgore sedi preko puta i sedi u Skupštini i opet izgovara takve laži.

Oni su danas i zbog toga što im je velikodušno predsednik Srbije Aleksandar Vučić smanjio cenzus na 3% ovde u Skupštini, ali i zbog činjenice da oni kao takvi odgovaraju svima onima koji su upravo to što su radili, vodili takvu vrstu specijalnog rata, danas to usavršili i dalje se bore protiv Srbije i srpskog naroda.

Ovi stručnjaci za bezbednost, poput mojih kolega gospodina Markovića, gospođe Draginje i drugih koji su završili te škole kažu da je to specijalni hibridni rat. Ja bih rekla da je to zaista jedna potreba da se, kako oni kažu, neprijatelji našeg naroda, konačno dokrajči Srbija, baci na kolena i oni misle da je sada taj trenutak.

Sada, primetili ste, gospodine Orliću, uvaženi predsedniče Skupštine, svih ovih dana od kako su oni insistirali i tražili ovakav dnevni red, da je iz dana u dan njihova nervoza sve veća. Ono danas histerisanje Nebojše Zelenovića nije slučajno, Janka Veselinovića, tog istog koji je kao mladi komunista tražio – zabranite drugovima da govore. Znate, kad je on u komunizmu tražio da se zabrani drugovima da govore, kako će on sada u višestranačju da se bori za neka demokratska načela?

Međutim, ovde imamo vrlo ozbiljnu situaciju, da ovde kod njih su oni probrali pojedine igrače koji mogu mnogo dobro da im koriste. Svedok sam toga da je Zelenović kao član Parlamentarne skupštine delegacije NATO, naše Narodne skupštine, više puta pred NATO zvaničnicima pre nekoliko meseci jasno i glasno rekao da je tzv. Kosovo nezavisna država. Na njihovo neprestano insistiranje naših sagovornika kojima smo mi govorili vrlo odgovorno i odgovarali na to zašto ne želimo da uvedemo sankcije Ruskoj Federaciji, da ne smatramo zbog toga što je naša država pretrpela najgore moguće sankcije devedesetih godina, i zbog činjenice da to nije način da se rešavaju političke stvari u ovom današnjem izuzetno teškom geopolitičkom trenutku, on je non-stop insistirao na tome da to Srbija treba da uradi, da je za sve kriv Aleksandar Vučić i samo što nije veličao Kurtija, kome na N1 televiziji i Novoj S stalno tepate i razgovarate o tim šiptarskim zlikovcima, kao da su u pitanju neki normalni ljudi.

Ona koja im je verovatno i danas u pravnom smislu, zna to profesor Žika mnogo bolje, ideolog za pravnu nauku, a to je Vesna Rakić Vodinelić, setićete se svi vi, kolega Jovanov i drugi, da je 2000. godine ona sa svojim suprugom vedrila i oblačila na Pravnom fakultetu, na toj tajkunskoj antisrpskoj televiziji je pre nekoliko dana izjavila: „Ja zaista ne vidim problem u tome i zašto se bune što je Kurti pušten od strane Vojislava Koštunice 2000. godine“, kada je pušteno, inače, 1.800 šiptarskih zlikovaca terorista, i Kurti i Fljora Brovina i drugi, kaže Vesna Rakić Vodinelić: „ionako bi do sada već izašao na slobodu“. Zamislite vi kakav mozak morate da imate da tako nešto u Srbiji izjavite na jednoj televiziji, što kaže gospodin Rističević, koja svoj program navodno emituje iz Luksemburga, a koja ovde ubira ogromne prihode.

Taj neki drugi njihov veliki vođa u ovom specijalnom ratu protiv Srbije, a to je ovaj, kako oni kažu, uvaženi akademik Teodorović, je osoba koja takođe pripada toj drugosrbijanskoj kliki koja neverovatno mrzi Aleksandra Vučića, sve nas ovde i gnuša se čitavog srpskog naroda. Više puta sam, sećate se, i ranije govorila da ne mogu da shvatim da je neko tako glup uopšte akademik. Mislim u istoriji Srpske akademije nauka i umetnosti da nije bilo glupljeg čoveka da zauzme takvu funkciju, ali on je ovakvima ideolog, pa naš narod kaže – prema svecu i toropar.

Što se tiče ovog rijalitija za koji oni kažu – odlična je vežba, sportska vežba, to jutros reče ovaj lopov iz Trstenika Aleksić, znate, taj „Survajver“ promoviše nešto najgore što kod čoveka može da postoji, mogu da kažem slobodno moderno gladijatorstvo, poniženje, moralne nakazne norme, ali to mene ništa ne čudi, kakva je to poruka i za odrasle, a pogotovo za decu, koju su oni zaboravili. Dolazimo do toga, kolega Orliću, uvaženi predsedniče Skupštine, zašto je ova sednica sazvana. Zbog navodnog nasilja u Srbiji i da bi oni zaštitili decu posle velike tragedije koja se desila početkom maja ovde u Srbiji.

Dve tragedije, oni ovu drugu čak i zaboravljaju koja se desila u Mladenovcu i na području Smedereva, to ih ne zanima. Ali, znate, njima nisu bitne te žrtve, njima je sve ono što se desi, kao najveća tragedija, nezapamćena u istoriji ljudske civilizacije, kao što je i ovo što kažu danas i svi ljudi koji se bave i psihijatrijom, nezapamćeno da jedan dečak od 13 godina ovako monstruozno ubije svoje vršnjake, odlično da ispune zahtev svojih nalogodavaca i svojih mentora. To naravno neće na tome da se zaustavi, jer svi ti njihovi sinhronizovani napadi i njihovo sadejstvo sa drugim, pre svega obaveštajnim službama, o čemu je pre nekoliko dana govorio i sam predsednik Republike gospodin Vučić je nešto što traje.

Podsetiću vas da je sve to počelo još pre dve godine, kada su postavljane, tada je bio početak lažne bombe u školama, kada je uznemiravana javnost kako će da se zatruje čitav vodosistem u Beogradu, odnosno Beogradski vodovod i onda su oni tražili priliku kada je taj trenutak koji je povoljan da idu na kompletno rušenje Aleksandra Vučića. Pošto ih je on pobedio i deklasirao na izborima prošle godine, sa gotovo dva miliona i 300 hiljada birača, njima je to postalo nepodnošljivo.

Šta je meni, recimo, u tim nekim našim parlamentarnim bilateralnim kontaktima ovako zapalo za oko i šta sam primetila? Više puta su nas pitali u neobaveznim razgovorima koliko je to Vučić popularan. Mi kažemo – ne da je popularan, nego narod nikada nikome nije toliko verovao, i običan narod, kad govorim i o penzionerima, poljoprivrednicima, mladima, svima onima kojima je omogućio da imaju nova radna mesta.

E sad, vidite dokle ide ta njihova teza na minimizovanju onoga što je on uradio, pored pokušaja kriminalizacije i SNS i njega lično prošle nedelje u američkom Senatu. Oni kažu, mislim da je i Marinika Tepić juče dala takvu izjavu, po čemu će to Vučić da bude upisan u školske udžbenike i po čemu će to njega ljudi u Srbiji da pamte? Znate, za istoričare je i dovoljna jedna vremenska distanca kao što je ovih 23 godine, od 5. oktobra do današnjeg dana. Da mi možemo i da mene lično pitate da opišemo vas u srpskim udžbenicima, rekli bismo – lažovi, prevaranti, oni koji su radili protiv svoje države i svog naroda, oni koji su opljačkali Srbiju, oni koji ni dan-danas zbog toga svega nemaju ni stida, ni srama.

E sad, ako pitate, pošto će Aleksandar Vučić voljom naroda još dugo da bude na najvišim državnim funkcijama, tako će u novijoj istoriji njega da opisuju kao mudrog, kao odgovornog čoveka, kao čoveka koji je posle vaše pljačke podigao Srbiju na noge i kao čoveka koga i oni koji se ne slažu sa njegovim stavovima uvažavaju zbog toga što je principijelan, zbog toga što ne da na državu i narod i zbog toga što zna da samo slobodna Srbija može da se bori protiv kao što ste vi.

Ono što je takođe bilo zapanjujuće, a to ste vi lično mogli da čujete u studiju RTS-a i ono je zaista bilo skandalozno, da vam se ne daje mogućnost, gospodine Orliću, pored toga što su predstavnici opozicionih stranaka mogli da govore sve te laži i da ponavljaju na državnoj televiziji, da adekvatno odgovorite, ali vi kao vispren čovek i kao čovek koji ima političko iskustvo ste ipak u tome uspeli, jedna zapanjujuća izjava takođe Marinike Tepić. Pazite šta je ona rekla, i zamislite dokle to ide: „Jedan Bakarec…“, govori za uvaženog kolegu Nebojšu Bakareca, koji nije ovde nikakav samo izvestilac Odbora, već predlagač ovoga o čemu mi razgovaramo, ali malo samo mozga, pročitajte Poslovnik, pa ćete da shvatite koja je njegova uloga, a koja je vaša ovde, ona kaže: „To je zaista strašno, napadaju se ljudi“, govori o ovom Koji, o Sergeju Trifunoviću, o Janketiću, Bjelogrliću, koji su kulturno blago Srbije. Jel vi zaista, gospođo, mislite da je taj šljam kulturno blago Srbije?

Znate li vi šta je kulturno blago Srbije? To su Pećka patrijaršija, Gračanica, Visoki Dečani, Hram svetog Save, Narodni muzej, koji ste vi upropastili. Kulturno blago Srbije je i ova zgrada. Pogledajte svuda oko vas, pogledajte ovo monumentalno zdanje, jedan od najlepših parlamenata u Evropi i svetu, vi ste ga palili, vi ste napravili od njega zgarište. I što je najgore od svega, vi i vaši sledbenici pokrali ste monumentalna dela, od Paje Jovanovića pa dalje. I vas nije sramota da to pričate!

Uz sve to, narod Srbije koji zna, a verujte mi, toliko sam bila počastvovana mogućnošću da i dođem na onaj najveličanstveniji skup naroda koji smo imali 26. u Beogradu sa preko 200 hiljada ljudi iz mog rodnog Kragujevca i da putujem autobusom sa tim časnim i poštenim ljudima, isto tako da se posle one kiše koja nikome nije smetala, i posle onih poruka da narod ostane hrabar i istrajan, koje nam je poslao predsednik Vučić i svi koji su se obratili, bila mi je čast da sa tim normalnim ljudima, srpskim domaćinima, u autobusu do Kragujevca, u 2 sata noću.

Vidim da oni znaju ko ste vi. Možda nisu mnogi završili velike škole, ali znaju da vi ne zaslužujete ničiju pažnju, da ste vi neko ko je samo tu da na grbači onih koji su neprijatelji Srbije i srpskog naroda se obogati, da živi dobro, a nikada niste uzeli ni motiku ni ašov u ruke. Šta biste vi, gospodo, radili da vam nije te vaše izdajničke politike? Ko bi od vas mogao da živi normalno i ko bi mogao vas da poštuje? Apsolutno niko.

Prema tome, bolje bi vam bilo da ćutite i shvatite – vi ste neko koga se niko od nas ne boji, a iza nas stoji narod. Narod kad vam kaže da ste vi nešto najgore što postoji u srpskom narodu je najvažnija stvar. Vi nemate ni obraza, nemate ni časti, vas to ne boli, ali videćete.

Šta je bilo sa onim potpisima za referendum i za smenu Aleksandra Vučića? Kako to beše, krajem aprila ove godine počeli su Zelenović i Lutovac da skupljaju te potpise. Gde su potpisi? Jel ste dobili ponudu od Aleksandra Vučića da vam mi dodamo koliko vam treba? Hajde da idemo na referendum da vidite da je podrška u ovom trenutku, posle svog ovog vašeg zla koje radite Aleksandru Vučiću, mnogo veća i da je to čovek koji zna da podrška naroda dolazi od srca za njega, a kod vas dolazi od onih koji vas plaćaju i koji su nečasni i koji žele sve najgore našem narodu.

Mi ćemo se boriti da zaštitimo Srbe na Kosovu i Metohiji i da se borimo za istinu i pravdu, a vi ćete, kao što je bilo i sa onim DOS-om onomad, otići na smetlište istorije.

PREDSEDNIK: Reč ima Marinika Tepić, dva minuta.

MARINIKA TEPIĆ: Hvala.

Ostaćete upamćeni kao neko ko u desetercu baca kletve. To je sramota za kulturu Srbije, a mi se dičimo glumcima koji su kulturno blago, kojima ste gurnuli ruku u džep i njima prebirate po honorarima koje su zaslužili, a nama prebirate po krvnim zrncima. To je vaša jedina politika.

Da li ste svesni šta ovde radite? Da li ste svesni? Pošto nemate argumente na sve ovo što sam iznela, na kriminalnu organizovanu grupu i u medijskoj sferi u Srbiji, krenuli ste da huškate ljude po nacionalnoj osnovi. To radite, gospodo iz Srpske napredne stranke.

I da vam kažem još nešto – veći sam patriota i od onih koji se među vama zovu i Nataša i Nebojša i Milenko i Aleksandar, ja koja se zovem Marinika. Ja koja se zovem Marinika. Jer za ovu zemlju, za ovo društvo, za ove građane, za ozdravljenje naše Srbije činim mnogo više nego svi vi koji gde god ste branili Srbe, Srba više nema u okolini, a sada ćete to uraditi i u sopstvenoj Srbiji. Hvala.

PREDSEDNIK: Prvo, i ovo sad što ste izgovorili može da se shvati kao govor mržnje. A s druge strane, nikakvih optužbi nije bilo na nacionalnoj osnovi. To niko nije rekao, to ste sad izmislili.

Imamo pravo na repliku sa druge strane.

Reč ima Milenko Jovanov.

MILENKO JOVANOV: Ja zaista nikada nisam ni na koji način merio bilo čiji patriotizam i ja verujem da ste vi iz patriotskih razloga prijavljivali sopstvenu zemlju da je držala logore. Ja verujem da ste vi iz čisto patriotskih razloga optuživali srpski narod da je genocidan i predlagali rezoluciju koja je trebala da predvidi odgovornost našeg naroda za takozvani genocid u Srebrenici.

Dakle, ja sam u tom smislu uveren da ste vi to radili iz čisto patriotskih razloga, jer ste verovali da osuda našeg naroda, osuda naše države će dovesti do katarze, nekakve promene itd. To je nešto što vi ponavljate već 30 godina tu priču, tako da nije to ništa. Ja verujem da je to vaš način iskazivanja patriotizma. Ni na koji način nisam dovodio u pitanje vaš patriotizam, ja samo mislim da je to što vi gledate kao patriotizam neprihvatljivo iz nekog mog ugla. Jer, prvo, mislim da se to nije desilo na način na koji ste vi rekli, drugo, da vi kažete da nijedan sveštenik nije hteo da osvešta crkvu jer je pravljena ciglama u kojima su bili logori, to apsolutno nije tačno da je tako rađeno, a sa druge strane vi ne znate ni kako se crkva osveštava i ko je osveštava.

Te laže koje ste širili, ako su i one patriotizam, ja vam to prihvatam i ja kažem – alal vam takav patriotizam, nemam šta drugo da vam dodam i oduzmem.

Što se tiče toga ko je gde branio ovu zemlju i ko je kako branio ovu zemlju, ja ponovo postavljam pitanje svima vama – gde ste vi bili kad se zemlja branila i gde ste vi bili kad su neki ljudi išli dobrovoljno da se bore za nju?

Gde sam ja bio? Gde sam ja bio 1991. godine? Bio sam u trećem razredu osnovne škole. Jesam nosio pušku 1991. godine? Jesam, plastičnu, kao jedanaestogodišnjak.

Ali, ja vas pitam – gde ste vi bili? Vi ste pravili posle toga priču o tome kako je neko branio, nije odbranio, a vi ste sve činili da se ne odbrani, vi koji ste lokatore postavljali, vi koji ste svaki pokušaj da se Srbi brane napadali. Vi, koji i danas napadate kada se brani Srbija i vi danas koji napadate kad se brani Kosovo i Metohija, vi, takvi.

PREDSEDNIK: Replika, dva minuta.

NATAŠA JOVANOVIĆ: Hvala, gospodine Orliću.

Vaše beščašće, gospođo Tepić, je danas pokazalo svoj vrhunac. Zaista se služite sa nečim što nije zabeleženo unazad 30 ili 20 godina. U Srbiji koja je demokratski uređena država i u kojoj je Aleksandar Vučić predsednik, svi imaju apsolutna prava, bez obzira na to kojoj veri, kojoj naciji pripadaju i ovde uvažavam apsolutno svakoga. Ali, da trpimo vaše laži, to nećemo. Kao ni zamenu teza.

Znači, mi smo 2006. godine insistirali na tome, kada smo bili opozicija, da ovo bude prvi član Ustava Republike Srbije, da Srbija kao država pripada srpskom narodu i svim građanima koji u njoj žive. Izvinite molim vas, to su najvažnije demokratske vrednosti za koje smo se mi kao opozicija izborili.

Za šta se vi borite? Da rušite taj isti Ustav, da uništavate Srbiju i da rušite Srbiju na najperfidniji način.

Gospođo Tepić, da li sam ja izjavila da je srpski narod, da su Srbi goveda i oni koji dolaze na naš miting, i ovce, smrdljivi ljudi, ili je to rekao Nikola Kojo i ovi glumci koje vi branite? Zašto ih branite? Zbog toga što ih ti isti ljudi plaćaju? Ti svi ljudi koriste i usluge „Telekoma“, na koje nisu gadljivi, i drugih sponzora od kojih vrlo rado primaju novac.

Znate, to je zaista vrhunac licemerja. Izvinite molim vas, ali vi niste pogođeni ni nemaštinom, ni činjenicom da neki ljudi, dok vi sedite ovde izmišljate laži protiv svog naroda, idu i da rade, da opravdavaju ono za šta su zaposleni i da se bore za članove svoje porodice. Vi ste svoje imovno stanje i te kako dobro stekli baveći se ovim poslom.

Prema tome, budite bar toliko korektni ako već niste odgovorna osoba i nemojte narod da optužujete za nešto za šta nije kriv. Vi ste rekli da je narod države kriv zato što osuđuje takve ljude. Jesam li ja vama prenela reči srpskog naroda, čestitih domaćina i seljaka, da za te glumce koje vi branite kažu i da su lopovi i da su prevaranti, što oni i jesu?

PREDSEDNIK: Hvala vam.

Reč ima Janko Veselinović. Izvolite.

JANKO VESELINOVIĆ: Zbog mene i mojih uvaženih kolega koji sede ovde pored mene nijedna majka nije zaplakala, ni srpska, ni majke drugih nacionalnosti. Zbog Nataše Jovanović i onih koji čine jezgro Srpske napredne stranke, na čelu sa ideologom osuđenim ratnim zločincem Vojislavom Šešeljem, jesu, mnoge majke su zaplakale i u Srbiji i van Srbije. I ono što je najžalosnije jeste što ti ljudi nisu sada u zatvoru, što nije sprovedena lustracija. Da je sprovedena lustracija, ta gospođa danas ne bi sedela u Narodnoj Skupštini Republike Srbije, ali doći će vreme i to.

Ono što je takođe veoma loše, jeste što ti trovači danas truju srpsko društvo i izazivaju, biću slobodan, stvaraju uslove da Srbi krenu na Srbe.

Ovo što vi radite, ovo jeste stvaranje uslova da brat krene na brata. Ovaj izliv mržnje i ovaj rečnik koji upotrebljavate ne može na dobro izađi. Ovo što danas govori Nataša Jovanović, ovo što danas govori Bakarec i ono što vi dozvoljavate sa ovog mesta ne može na dobro izaći. Ljudi koji šetaju ulicama su oni koji upozoravaju da nasilje prestane. Vi nasilje izazivate, vi nasilje prizivate. Ovi ljudi koji ovde sede pored mene se bore protiv tog nasilja. I zato dođite u subotu u 18.00 časova ispred Skupštine Srbije.

PREDSEDNIK: Šta ste rekli nama koji navodno nasilje prizivamo da dođemo u subotu? Razumete li uopšte šta ste rekli?

Izgubili ste koncentraciju, ali znamo kako branite nasilje sa Srđanom Milivojevićem na čelu.

Reč ima Milenko Jovanov.

MILENKO JOVANOV: Dakle, ovo je sada već vrlo interesantno, a bilo bi posebno interesantno da nam se objasni kako je gospodin radio kampanju za HDZ, to bi najinteresantnije bilo da saznamo, kako je pozivao ljude da glasaju za njega, za njih i kakve sada to veze ima sa plakanjem koje čijih majki itd.

Ja smo znam jednu drugu stvar, a to je da nas sada na lustraciju poziva pripadnik i to ordinarni pripadnik Komunističke partije, odnosno Saveta komunista Jugoslavije, čovek koji je učestvovao na onom kongresu kada su se razišli, dakle, na čuvenom 14. Kongresu. I sada nas komunisti hoće da lustriraju. Ovo je sada već prešlo igricu. Ovo nema, ovo nema dalje, ovo nema dalje, vi koji ste jednopartijski vladali, koji ćete da uvodite demokratiju u ovoj zemlji tako da ćete ponovo da zabranjujete. Malo ste zabranjivali 50 godina, malo ste čupali brkove po Vojvodini, malo ste otimali imovinu, malo ste praznili ambare, malo ste rasturili srpski narod, malo ste crtali granice tamo gde nikada nisu bile, e, sada biste ponovo, samo sada više niste u crvenom barjaku, nego u žutom, jel? E, pa, dosta vas je bilo, dosta je bilo. Zato vas narod i neće.

Još jedna stvar, mržnju ako hoćete da vidite, pogledajte ove Šolakove medije, da vidite kako isijava mržnja, da vidite ko poziva na građanski rat. Svakoga dana pozivaju na građanski rat i „N1“ i „Nova S“ i novine „Nova“, svakoga dana, svakoga dana pokušavaju da naprave takvu atmosferu u društvu da bude potpuno normalno da neko nekog ovde sačeka ispred, kao što su i radili. Kada sačeka neko Marijana Rističevića, oni ne kažu – ljudi, to je pogrešno, nego kažu to su heroine. Šta sada mi treba da radimo? Vas neko da čeka ispred, pa da kažemo - evo, to su sada heroji? Jel ste normalni? Šta radite od ove zemlje?

Sada kada vidite da vam se istrglo iz ruku, da traže vaše smene na vašim medijima, u vašim emisijama, kod vaše Olje Bećković. E sad je problem, sad šta da radimo, sad je Milenko kriv za ono što će da se desi. Ne, ne, vi ste krivi, vaši mediji su krivi, vaše javne ličnosti su krivi, oni koji nam mere lobanje da li smo isti ili nismo isti, oni koji nas njuše jel smrdimo ili mirišemo, vi ste krivi. To ste uveli u javni život Srbije. Sramota.

PREDSEDNIK: Povreda Poslovnika, izvolite.

BORKO PUŠKIĆ: Poštovani građani Republike Srbije, uvaženi predsedavajući, ukazujem na povredu Poslovnika član 108. o redu na sednici Narodne skupštine stara se predsednik Narodne skupštine.

Uvaženi predsedavajući, ja smatram da u ovom odsudnom, vrlo ozbiljnom momentu u kome se nalazi srpska država i srpsko društvo moramo da pokažemo i ono dostojanstveno ponašanje svi, a naročito predstavnici poslaničkih grupa koji su možda i najbrojnije poslaničke grupe i koji predsedavaju sa čela pozicije. Moramo da pozovemo. U ovom momentu se okupira sever Kosova i Metohije, pojačavaju se NATO trupe. Najavljuje se napad, takozvani marš na sever Kosovske Mitrovice i na sever Kosova.

Ja smatram da u tom tonu treba da se odvija debata i diskusija, nikakve neke glorifikacije ko je kad šta radio, ko je kad bio u radikalima, ko je kad bio u žutima, da li je ovaj levo, da li je ovaj desno. Danas Srbi treba da pošalju jednu snažnu poruku odavde, iz najvažnijeg zakonodavnog tela i doma, kao što je Narodna skupština Republike Srbije i da pošalju poruku srpskom narodu, nedvosmislenu, da smo mi uz njih i da smo spremni u svakom smislu da im pomognemo, i u smislu mobilizacije i finansijski i preko Crvenog krsta i preko političkih organizacija i preko civilnog sektora i bilo kako.

Dakle, dajmo se malo u razum, Srbi. Odsudan je momenat, odsudan je trenutak. Vrlo je teško srpskom narodu na severu Kosova i Metohije. Iz minuta u minut dolaze klipovi gde se srpski narod šikanira, gde se ograđuje sa žicom, gde se getoizira srpski narod, koji je jedan od najstarijih drevnih srpskih naroda u Evropi. Tako da, to je moj apel i moja sugestija. Zahvaljujem.

PREDSEDNIK: Dobro.

Pretpostavljam da ne treba da se glasa za 108? Ovo ste samo hteli reč podrške da uputite, mada nema sumnje da srpski narod jako dobro zna da danas svoju državu ima na svojoj strani. To sami Srbi sa Kosova i Metohije kažu, a oni to znaju najbolje.

Prelazimo na listu prijavljenih za reč.

Reč ima Aleksandar Olenik.

ALEKSANDAR OLENIK: Dame i gospodo, građani Srbije, poštovani građani Vojvodine, kada govorimo o medijima i medijskom nasilju i izveštaju REM-a, prvo moram sve da vas pozovem, a posebno Vojvođane, posebno građane Novog Sada, na sutrašnji protest - Vojvođani protiv nasilja, u 18.00 časova ispred zgrade RTV.

Nadalje, kada pričamo o medijima i nasilju i zloupotrebi, mora da se kaže da postoji jedna velika laž na osnovu koje SNS, Vučić, pa i vi svi na osnovu koje ste došli na vlast, a to je laž ili obmana građana da se vi zalažete za članstvo Srbije u EU. Tu laž i tu obmanu 11 godina održavate, 11 godina ponavljate, a ništa niste uradili kako bi se Srbija makar na korak približila EU.

Postavlja se pitanje koji su to metodi, koji su to načini kako održavate ovu laž u javnosti. To je potpuna medijska kontrola, to je potpuna medijska blokada, ili konkretno, kako je to vaša Stanislava Pak pre koji dan objasnila. Znači, predsednik Republike lično određuje teme na svim televizijama koje kontroliše, određuje pitanja, određuje goste, određuje naslove u štampanim medijima i na internetu, pa čak određuje i redosled kad će koja vest da ide i kada će koji naslov da bude. To je samo jedan od načina kako održavate kontrolu medija i to iz reči vaše Stanislave Pak. To je način na koji vi vladate 11 godina.

Nije u pitanju samo ova jedna velika laž kojom obmanjujete građane da ste za mesto Srbije u EU. Vi iste mehanizme medijske kontrole i medijske blokade koristite za širenje mržnje i koristite za širenje političkog nasilja, ali i nasilja uopšte. Današnje vaše ponašanje ovde u Skupštini i zloupotreba prenosa na RTS-u je, takođe, jedan od načina širenja laži i manipulacije, ali takođe i širenja mržnje i nasilja. Volim kada se vi pokažete u pravom svetlu. Tada građani vide to što radite.

Moram da vas upozorim što više vi ovde vređate i pretite i širite nasilje, to više pozivate građane na ulicu.

(Veroljub Arsić: Ko ti preti?)

Ja sam za to zahvalan. Slobodno, evo možete i dalje…

(Narodni poslanici SNS dobacuju iz klupa.)

Što vi više dobacujete, to će u subotu biti više ljudi na ulicama Beograda, i to tako treba da bude. Ja ne znam kako vi to ne razumete.

Druga stvar, koja je posebno porazna za nas, to je da smo trebali da doživimo dva masovna ubistva da bi došlo do delimičnog pucanja te medijske blokade i medijske kontrole. Prosto nakon dva ova strahovita događaja, strahovita dva masovna ubistva niste uspeli da iskontrolišete medije, niste uspeli da sakrijete sopstvenu odgovornost za te događaje i zato su građani izašli na ulice i zato vi više nemate tu podršku kakvu ste imali pre.

Ponavljam, u ovom trenutku vaša kontrola medija nije kao što je bila pre i to je samo za zahvalnost građanima koji su izašli na ulicu. Zato i pominjete izbore, jer hoćete da iskoristite i ove zadnje trenutke medijske kontrole…

(Veroljub Arsić: Koji su prednji trenuci?)

… koje imate ne bi li došli ponovo na vlast. Zato imamo izbore svake dve godine upravo zbog kontrole medija. Ovaj put vam to prosto neće proći.

Da se vratimo na RTV, jer sutra imamo protest, ona jeste, moram reći, malo bolja nego što je RTS, ali građani Vojvodine, takođe, plaćaju taj servis i imaju pravo na objektivno informisanje, a ne samo da to bude prosto širenje propagande sa RTS-a.

(Marijan Rističević: Mediji su slobodni.)

Slobodno vi meni dobacujte, ja moram da ponovim, slobodno možete da vređate, ali to je ono što građane izvodi na ulicu i zato su na ulici, a vi sad slobodno nastavite i time nam činite uslugu i moram priznati da mi je drago kada se ovako pokažete pred svima u pravom svetlu. Hvala vam.

PREDSEDNIK: Pravo na repliku.

MILENKO JOVANOV: Sve bi meni ovo bilo jasno i prihvatljivo da se ne radi o osobi koja je ovde izabrana na listi koju je predvodio čovek koji je vozio motorne sanke po centru Novog Sada, koji je tukao štapom, napao štapom novinarku „Dnevnika“ koja je radila s njim intervju i koji je… Da da, Cakiću, i verovao ti meni ili ne, to je tako bilo, i koji je učestvovao u prebijanju ovog čoveka koji mu je, kaže, vređao bratanicu, ili šta je već ono bilo ne znam ni sam, u kafani u kasne sate.

Prema tome, vi imate primenjeno nasilje u vašem političkom delovanju. Znači, razbijanje table RTV i psovanje majke srbijanske, to je posebna tema. Dakle, vi imate primenjeno nasilje, vi ne treba da pričate u teorijskom smislu.

Drugo, što se tiče tih protesta, pa znam, ja sam vama rekao da je ovo repriza, ovo je ono što smo već videli 2018. i 2019. godine. Sada ćete da krenete opet. Sada ste pomerili za subotu da biste mogli svaki dan u nedelji da imate negde drugo protest, pa ćete onda putujuće cirkuse. Jedan dan ovi iz Kikinde odu u Sentu, pa svi zajedno idu u Suboticu, pa se svi zajedno vrate u Kikindu i onda svi u subotu za Beograd. To je sve bilo 2018. godine. To je sve bilo. „Jedan od pet miliona“ i sada ih lažete na način na koji ste ih lagali tada – gotovo je, evo ga, samo što nije, Vučić beži iz zemlje, pitanje dana kada ćemo. Onda kada vam tog prate preko vaših medija - „N1“, „Nova S“, „Danas“ i svih ostali, prate vaše pristalice, pa dođu na vaš protest, pa krenu da upadaju u RTS, pa vi kažete – gde ćete, čekajte. Vi im govorite nedelju dana da to sledi i nedelju dana na društvenim mrežama pišete da to radite. Vaši ovi, kako se zovu, „opinion mejkeri“, kako se već zovu, koji kreiraju to javno mnjenje koje vi imate. Dakle, ti najvažniji vaši botovi, to pišete, danima to pišete, a vaši mediji podižu temperaturu. Sada se istrglo iz ruku, sada više ne kontrolišete ništa i sada je frka.

Krivi ste za sve posledice koje nastanu. Možete vi mene da krivite koliko hoćete, ja vam lepo kažem šta vam se dešava i govoriću vam ubuduće. Ne mogu ja da budem kriv za proteste koje vi pravite i sada što ćete da ih pravite po unutrašnjosti i za to ste tamo krivi što se bude dešavalo. Sve što radite, radite u pravcu izazivanja građanskog rata. Sve što radite, a ja verujem da radite nesvesno. Evo biću toliko velikodušan pa ću reći da vam verujem da ste samo nesposobni i da niste svesni šta radite. Ponovo vas upozoravam da će to biti posledica.

PREDSEDNIK: Reč ima Jasmina Karanac.

JASMINA KARANAC: Hvala, predsedavajući.

Koleginice i kolege, poštovani građani, posle dva teška zločina koji su se 3. i 4. maja dogodili u OŠ „Vladislav Ribnikar“ i u selima Dubona i Malo Orašje, a kada su ubijana nedužna deca i mladi ljudi, pokrenute su mnoge teme u društvu: od odgovornosti, bezbednosti, sistema vrednosti, uloge medija, društvenih mreža, institucija, porodice, pojedinaca, do preduzimanja mera da nam se ovakve stvari više nikada ne ponove.

Kada se dogode ovako strašne tragedije mnogi su skloni da optužuju vlast i to je u najmanju ruku zlonamerno, naročito ako neko želi da na tim optužbama politički profitira. Ne može vlast da bude kriva za sve. Ove tragedije niko nije mogao ni da predvidi, ni da spreči. Niko nije mogao ni da pretpostavi da će jedno dete da ubije drugu decu i zato mislim da je najmanje što sada možemo i moramo da učinimo da ne upiremo prstom jedni u druge, da se međusobno ne optužujemo zarad bilo kakvih interesa, već da vidimo šta svi zajedno kao društvo možemo da uradimo, da olakšamo onima koji su doživeli tragediju i da svi zajedno izađemo iz ove kolektivne tragedije.

Stvari moramo da rešavamo dijalogom i svako od nas pojedinačno, i lično, i profesionalno, mora da da svoj doprinos, da smanjimo tenzije, da saslušamo jedni druge, da vidimo šta i na koji način možemo da učinimo, da se okrenemo pravim vrednostima i da društvo menjamo na bolje. Prvi mi ovde u Skupštini moramo biti svesni zbog čega i zbog koga smo ovde. Moramo voditi računa o sopstvenoj pristojnosti i o tome kakvu poruku šaljemo građanima i javnosti. Naročito na ovoj sednici moramo, pre svega, imati na umu zbog čega je ona sazvana, a sazvana je povodom tragedije koja nas je zadesila.

Danas raspravljamo o medijima, odnosno nadzorom nad programima komercijalnih pružalaca medijskih usluga. Podsetiću da je zadatak medija da štite ustavno pravo građana na tačno i pravovremeno informisanja. Mediji moraju biti slobodni, ali odgovorni i profesionalni i moraju voditi računa, pre svega, o etičnosti.

Na Svetski dan slobode medija, 3. maj ove godine, u Srbiji, nažalost, dogodio se masakr u OŠ „Vladislav Ribnikar“ i ja moram da kažem da su mnogi mediji izveštavajući o ovom strašnom događaju pali na ispitu profesionalizma, kršeći etička pravila struke i izlazeći sa imenima, izjavama prestrašene dece, imenom i fotografijom dečaka ubice, informacijama i poluinformacijama pre zvaničnog saopštenja policije.

Većina medija, nažalost, bilo da su naklonjeni jednima ili drugima, bez razlike, nastavila je da se vodi senzacionalizmom i nije odgovorila zadatku da profesionalno, poštujući pravila struke, izveštava građane vodeći računa o javnom interesu. Iz ove situacije izrodile su se optužbe na račun medija da šire nasilje, kao i zahtevi za smenu REM-a i ukidanje dve televizije sa nacionalnom frekvencijom.

Ja ne mogu da se složim sa zahtevom da mediji budu zabranjivani i ukidani, ali ono za šta se zalažem je da mediji poštuju kodeks i da se pridržavaju zakona. Sve ono čime se krši novinarski kodeks i elementarna pravila struke mora se sankcionisati na adekvatan način. Regulatorno telo za elektronske medije može i mora da upozorava, da kažnjava i suspenduje medije koji ne poštuju pravila i ne rade po zakonu.

Kada govorimo o REM-u, o zahtevu za smenu, moramo imati u vidu da je aktuelni sastav REM-a plod međustranačkog dijaloga iz 2019. godine koji se odvijao uz posredstvo evroparlamentaraca. Niko ne beži od dijaloga. Smatram da treba da se razgovara, ali treba podsetiti da se članovi Saveta REM-a biraju prema Zakonu o elektronskim medijima.

Takođe, podsetiću da je Vlada Srbije 2020. godine usvojila Medijsku strategiju koja predviđa izmene Zakona o elektronskim medijima i da taj novi zakon donosi mnoge novine kada je u pitanju Regulatorno telo za elektronske medije.

Od pooštrenih kriterijuma za izbor članova Saveta REM-a menjaće se i predlagači kao i broj i status članova REM-a. Takođe, predviđene su i novine kada su u pitanju ovlašćenja i REM će prema tom zakonu moći da izriče i novčane kazne što sada nije slučaj. Hajde da prvo poboljšamo Zakon o elektronskim medijima, pa da uđemo u njegovu primenu.

Kada govorimo o izveštavanju medija u vanrednim, nepredviđenim situacijama kakve su se dogodine početkom maja u Beogradu i okolini Mladenovca i o greškama koje su učinjene, ono što je važno, institucije uvek moraju da imaju spremne predstavnike koji će biti na raspolaganju u medijima da bi se predupredili senzacionalizam i neproverene informacije kako bi građani bili pravovremeno i tačno informisani i da se ne bi nanosila dodatna bol onima koji su pogođeni tragedijom.

Nedopustivo je da se u medijima odvija istraga, nije etički da se mediji vode manipulacijom i komercijalizacijom ovako teških zločina. Zadatak regulatornih tela je da na ovakve situacije adekvatno reaguju i da u okviru svojih nadležnosti i u skladu sa zakonom te pojave sankcionišu.

Nažalost, ne samo kod nas, već svuda u svetu, trend je da se juri za klikovima i rejtinzima i neretko vesti postaju roba na tržištu pomoću koje mediji ostvaruju profit. Zadatak svih nas treba da bude takvo stanje menjamo, da iskorenimo govor mržnje i da pokušamo da vratimo etičnost i u medije i u politiku, u sve sfere života.

Negativne pojave treba sankcionisati, a sa druge strane mora da se otvori prostor za stalni dijalog između medijske zajednice i nadležnih institucija, da se grade mehanizmi koji će raditi na slobodi medija i na profesionalnom izveštavanju.

Kada govorimo o odgovornosti medija za stanje u društvu i za određene pojave mnogi za sve loše što se dešava krive rijaliti programe. Ja se slažem da i o tome treba da se vodi debata i podržavam ukidanje rijaliti programa, ali moramo imati u vidu da živimo u vreme dominacije interneta na kome se takođe odvija rijaliti, društvenih mreža i da je svima i da je samim tim sve više aktera na medijskoj sceni, da ogroman broj vlasnika profila na mrežama ima veći uticaj od pojedinih klasičnih medija. Mnogi od njih skloni su, na žalost, zloupotrebama, širenju lažnih vesti što može da nanese ogromnu štetu.

Internetom se šire skaradni sadržaji, uvrede. Mnogi internet zloupotrebljavaju za širenje nasilja, agresije, promociju poremećenih vrednosti za sajber kriminal i sve ove negativne pojave sa interneta svakako se loše odražavaju, posebno na decu i mlade, na formiranje ličnosti, uspostavljanje sistema vrednosti, poimanje života.

Ovde moramo da budemo svi na zadatku i REM i provajderi da kontrolišu i ukidaju neadekvatne sadržaje na mrežama, roditelji da prate aktivnosti dece na internetu, da se pojača vaspitna uloga škole, da roditelji i nastavnici kod dece razvijaju kritičko mišljenje za izbor sadržaja na internetu. Takođe, i mediji su ti koji mogu da pomognu da umesto negativnih daju pozitivne primere i prednosti korišćenja interneta i društvenih mreža.

Ukidanje rijaliti programa otvara medijski prostor za nove sadržaje i taj prostor treba iskoristiti za naučne, obrazovne, sportske, kulturne programe, za promociju vrednosti koje su u interesu građana i napredak celokupnog društva.

Od velike je važnosti da se iz svega ovoga izvuku pouke i pronađu mehanizmi, da se daju ozbiljne smernice medijima, a oni koji ne poštuju pravila moraju da snose konsekvence.

I za kraj, važno je naglasiti da je posle tragedija u Beogradu i Mladenovcu država preduzela hitne i brze korake protiv nasilja i mi kao stranka dajemo punu podršku svim tim merama.

Sada treba osnažiti stručne timove, dati im punu podršku. Kada je u pitanju OŠ „Vladislav Ribnikar“ tu pored struke prvenstveno moramo da uvažimo mišljenje dece i njihovih roditelja. Već su postignuti određeni dogovori između predstavnika roditelja, predsednika i Vlade Srbije i na tome treba nastaviti. Jedino spuštanjem tenzija, razumevanjem, dijalogom i uvažavanjem drugog mišljenja možemo da izađemo iz ove situacije. Hvala.

PREDSEDAVAJUĆA(Snežana Paunović): Hvala, koleginice Karanac.

Reč ima profesor doktor Jelena Jerinić. Izvolite.

JELENA JERINIĆ: Hvala vam, predsedavajuća.

Ja znam da je ovo vreme moje poslaničke grupe, ali ja moram pre svega da se osvrnem na neke odredbe Poslovnika, tačnije na član 96. U njemu svakako piše da predstavnik predlagača može da se javi kad god želi za reč, odnosno da je tada i dobije i da može da govori neograničeno vreme, ali nigde ne piše da može da priča sve i svašta, uključujući i da recimo tumači naše neizgovorene misli.

Ovlašćeni predlagač, već nekoliko dana, čita svoje beleške napisane i kada je po peti put pročitao beleške izgleda je počeo da luta, pa smo ovde slušali o tome ko se kako oblači, a zatim i bez srama čitao podatke o maloletnicima i uključujući podatke koji su očigledno zaštićeni, jer su u zdravstvenom stanju.

Izgleda da je to bilo previše čak i za predsednika Skupštine, pa je reagovao, ja zaista moram to da pohvalim.

Pošto mi na prethodnoj sednici nije usvojen zahtev za repliku, ja bih pre svega želela da odgovorim na jedno pitanje koje je gospodin Bakarec uputio tada, a to je kako će se zvati stranka u koju prerasta „Ne davimo Beograd“? Zvaće se „Zeleno-Levi front“ i okupiće sve one koji veruju da Srbija može da bude društvo solidarnosti, društvo jednakih šansi, pravde i boljeg života.

Takođe, ja moram da se zahvalim gospodinu Bakarecu, jer otkada je on govorio o tome, nama se javlja stotine ljudi koji žele svojim potpisom da podrže „Zeleno-Levi front“ i želim da ga ohrabrim da samo tako nastavi, jer što duže bude govorio mi ćemo brže prikupiti tih 10.000 potpisa. Na isti način, što duže govori više ljudi izlazi na proteste. Meni je jasno kada je ova sednica, odnosno prethodna sednica u toku redovnog zasedanja sazivana, delovalo zaista kao genijalna ideja da se na dnevni red stavi ovaj nazovi izveštaj i da on bude predstavnik predlagača.

Međutim, čini mi se, da to sada očigledno nije slučaj, jer što duže traje ova diskusija, kao što sam rekla, sve više ljudi izlazi na proteste Srbija protiv nasilja, a vama rejting nezaustavljivo pada.

E sad, da nastavim tamo gde sam stala prethodni put kad smo diskutovali o REM-u na prethodnoj sednici, a to je slučaj prikazivanja fotografija osakaćenih leševa u emisijama na televizijama sa nacionalnom frekvencijom, samo bih rekla da je tada predsednica Saveta REM-a rekla da je REM na redovnoj letnjoj pauzi, a takođe je izjavila da nikada ne bi zabranila prikazivanje tih fotografija, jer one imaju edukativni karakter i da treba da uznemire i da opomenu.

Takođe, kada je u oktobru 2022. godine „Informer“ objavio intervju sa osuđenim silovateljem, ona je takođe reagovala i izjavila: „Ljudi mi živimo u 21. veku, odavno je neko rekao da novine prodaju suze, krv i slavne ličnosti“. Da li bi danas Olivera Zekić na prizore krvi, koje smo mogli da nažalost imamo priliku da vidimo, odnosno da o tome čujemo poslednjih dana na ovaj način reagovala?

Očigledno je da je poslednja odluka REM-a kojom je televizija „Informer“ dobila dozvolu za emitovanje, zasnovana na toj dobroj praksi i danas je Dragan J. Vučićević rekao takođe…

PREDSEDAVAJUĆA: Koleginice, završite misao, pošto je to bilo kompletno vreme.

JELENA JERINIĆ: Da, samo da završim, da se na toj televiziji neće pričati o vestima, već ćemo se truditi da uvek sve prvi javimo. Da li će to opet biti neki sličan…(Isključen mikron.)

PREDSEDAVAJUĆA: Hvala.

Reč ima gospodin Bakarec. Izvolite.

NEBOJŠA BAKAREC: Ja ću se truditi da budem kratak, šta da radim kada gospođa ima opsesivnu potrebu da me proziva, nije morala.

Dakle, što se tiče ovih podataka ja sam vam čitao podatke iz medija. Znači, mediji su objavili zapisnike iz policije gde je supruga čoveka koji ju je bio tukao i njeni roditelju su dali izjave, rekao sam kog dana, svi mediji su 2014. godine objavili te zapisnike iz policije i to je taj izvor i znači to je već sve objavljeno i to se zna.

Nego, vas da pitam da li ste ikada osudili to nasilje? Kao što vas pitam, naravno tuđe, ali vaše iz opozicije, naravno moram da vas pitam, a niste odgovorili.

Zbog čega vi, uvažena profesorka, niste osudili nasilje vaše stranke iz 2015. godine kada su vaši simpatizeri i lideri, obojica, ovaj što sedi ispred vas, a sada nije tu, a samo se dere, i onaj iz Gradske skupštine, što ima 55 nevladinih organizacija i ima više stanova nego što ja mogu da zamislim, njih dvojica su napali Gradsku skupštinu, povredili su policajca, slomili mu nos, hteli su da im iskopaju oko i on je završio u bolnici, i ja sam izašao sam da ih upozorim. Vi nikada to niste osudili.

Sada, kažete, moram da vam pročitam podatke, pa da možda porazgovarate sa Dobricom Veselinovićem, dakle, on lider stranke vaše, za sada se zove „Ne davimo Beograd“, bila je žuta patka, bio je osnivač i odgovorni lice NVO – Pravo na grad, koje je bilo registrovano na njegovoj adresi, stana, naravno da je neću reći.

Ovo udruženje je do 2022. godine ostvarilo prihode, samo u toj godini, 122.000 evra. U APR-u lepo stoji podatak za 2020. godinu, dakle, donacije, Pravo na grad - nevladina organizacija 14 miliona i 600. Znate koje su to zarade?

Dakle, ovo udruženje gospodin Veselinović je 2017. godine imalo svega 575.000 dinara, 2018. godine 470.000, a 2019. godine odjednom devet, skoro 10 miliona, 2020. godine neverovatnih 14, 15 miliona, a za 2021. godinu, zadnji put kada sam gledao, još uvek nije bio poznat izveštaj.

Mislim, prosto, vi ste i to je vaša osnovna karakteristika i ona je verovatno vama lepa, vi ste Violina violina. A, odakle su te pare? Pa, od Viole, od Rokfelera, od SAD-a, Hakija Abazija? Šta vi imate da kažete o tome?

Pa, evo vam drugi podatak. Za ovu gospođu, profesorku koja sedi ispred vas, a trenutno nije tu, profesorka Biljana Đorđević, narodna poslanica Ne davimo Beograd i najbolja prijateljica vaša, liderka NVO, ima NVO inicijativu za ekonomsku i socijalnu, pitanja A-11, to je šifra neka. Ne znam šifra čega? I ta nevladina organizacija za četiri godine prihodovala čak, neverovatnih, 80 miliona dinara 660.000 evra.

Mislim, prosto, odakle su došle te pare? Opet od Viole, Rokfelera, SAD, Hakija Abazija. Znači, Biljana Đorđević je liderka Upravnog odbora te NVO i prihodi po godina te NVO izgledaju ovako - 2017. godine 3,3 miliona, sitno, 2018. godine 18,5 miliona, više nije sitno, 2019. godine, vau, 27 miliona, 2020. godine 30 miliona, 2021. godine opet niste podneli izveštaj, zadnji put u APR-u kada sam gledao, što znači da krijete.

I sve ove podatke, inače je izneo naš poslanik Todorović u poslaničkom pitanju. Nikada niste odgovorili na to. I sada, molim vas, odgovorite mi – ko vas finansira, odakle silne pare? Milim, na osnovu čega dobijate te silne milione, shvatate, i za šta služe ti milioni? Ti milioni služe vašoj anarhističkoj organizaciji. Vi niti ste ekolozi, jer se niko od vas nikada ekologijom nije bavio. Možda se ovaj vaš Lazović bavio ekologijom, jer je on student poljoprivrede pa je to nekako povezano sa ekologijom. Verovatno ima neke predmete. Ali, ja sam molio evo vas dvoje koji tu sedite, vi ste cenjeni profesori Univerziteta, da mu pomognete da završi Poljoprivredu, Svinjogojstvo, Peradarstvo, Stočarstvo, Svinjarstvo, sve su to predmeti na njegovom fakultetu.

Molim vas, da bar deo tih para koje vi dobijate, a inače i on ima nevladine organizacije, ali ih je pogasio, zato što svako od vas ima nevladinu organizaciju, samo što mi ne možemo da otkrijemo kako se zove, pa onda ne možemo da iznesemo podatke, a kada iznesemo podatke onda to i kažemo i to nije tajna. I završavam.

Znači, molim vas, nemojte taj novac koji očigledno dobijate za šta, vi ga koristite za rušenje ove države, kao što ste 2015. godine rušili Skupštinu Grada, tako ovih dana vi ste lideri, nisu više ovi žuti toliko, nego vi, Zelenović koji dođe jednom mesečno ovde, održi i ode, pobegne, vi ste sada lideri ovih nasilnih protesta. Ja vas molim, dajte neku humanitarnu donaciju nekom porodilištu, nekoj deci, učinite nešto za žene. Nikada to niste uradili. Nijedna vaša nevladina organizacija, niti vi nikada niste donirali. Jeste li donirali neku masku? Jeste li kupili možda respirator? Pa mi vas slavili, nego niste, nego samo u se, na se i poda se. Hvala vam.

PREDSEDAVAJUĆA: Hvala.

Pravo na repliku koleginica Jerinić.

Izvolite.

JELENA JERINIĆ: Zahvaljujem.

Ne verujem da ću uspeti baš na sva ova silna pitanja da odgovorim u roku od dva minuta.

Što se tiče izveštaja iz policije koji ste čitali, ja moram da vas podsetim da ste vi narodni poslanik. Dakle, niste novinar nekog tabloida. Tako je. Funkcija narodnog poslanika nosi odgovornost. Nosi društvenu odgovornost. Vi biste morali da znate da je objavljivanje takvih izveštaja zabranjeno jer sadrže zaštićene podatke, pa čak i ako su taj izveštaj objavili tabloidni mediji koji u startu krše kodeks novinara. Dakle, bilo koji mediji, vi ne morate dalje da to promovišete. Taj način ponašanja ne morate dalje da promovišete.

Na isti način je postupio i načelnik Beogradske policije kada je na konferenciji za medije prikazivao spisak dece koja su, koja bi trebalo da budu navodno ubijena u masakru u Osnovnoj školi „Vladislav Ribnikar“.

Dakle, to nije u redu. Prekinite to da radite, posebno kada su u pitanju ljudi koji nisu prisutni i posebno kada su u pitanju deca bez obzira o čijoj se deci radi.

(Nebojša Bakarec: Jel donirate toj deci?)

Zašto bismo donirali deci Dragana Đilasa bilo šta?

Molim vas, nemojte mi dobacivati.

Što se tiče ovih podataka koje iznosite, podaci o našoj imovini, o mojoj imovini, o imovini prof. Pavićevića, Biljane Đorđević, Radomira Lazovića takođe, i o imovini Dobrice Veselinovića su dostupne u Registru imovine funkcionera. Proverite taj Registar i ako imate bilo šta da prigovorite, proverite Registar imovine gde se vidi šta imamo.

PREDSEDNIK: Zahvaljujem.

Hvala.

Reč ima kolega Uglješa Marković.

Izvolite.

UGLjEŠA MARKOVIĆ: Zahvaljujem se, uvažena predsedavajuća.

Poštovane kolege i koleginice, uvažene građanke i građani Republike Srbije, ulazimo, tj. već smo u trećoj nedelji od početka diskusije po tačkama dnevnog reda o kojima govorimo i danas i čini mi se da što dalje idemo da nekako pojedinačno svako od nas gubi iz vida zbog čega je sazvana ova sednica, tehnički druga po redu, odnosno praktično jedna te ista sednica sa istim dnevnim redom. Gubimo iz vida da smo se okupili nažalost, na veliku žalost čitave nacije zbog dve tragedije koje su nas zadesile, jedne u okolini Mladenovca i Smedereva, a druge tragedije koja se dogodila u Osnovnoj školi „Vladislav Ribnikar“ i nekako gubimo iz vida odgovornost koju imamo i potežimo za argumentima svako od nas bez razlike gubeći iz vida da trebamo da iznađemo odgovore na sva pitanja koja su tog 3. maja i u noći između 4. i 5. maja za celokupno naše društvo se zapravo otvorilo.

Kada se sve to dogodilo, pričam u lično ime, sam sa sobom sa razmišljao šta je to što treba uraditi i negde sam došao do zaključka da je možda najbolji put da svako od nas, a pogotovo mi koji imamo odgovorne funkcije i koji predstavljamo građanke i građane možda za početak zaćutimo, da zaćutimo i da se zapitamo gde to sami grešimo u odnosu prema svojoj porodici, u odnosu prema svom neposrednom okruženju, prema svojim prijateljima, komšijama, rođacima, a tek onda da počnemo prstom da upiremo jedni u druge i da tražimo krivce u svemu onome što se dogodilo.

Plašim se, drage koleginice i kolege, a ne kažem da sam u pravu što sam tog stava, ali plašim se, uvažene dame i gospodo, da smo mi u tom procesu krenuli od nas i počeli smo odmah da tražimo krivce, da upiremo prstom i tako se nažalost odvija i ova sednica.

Danas je na dnevnom redu Izveštaj REM-a, o toj tački govorimo. Akcenat je da budemo objektivni na dve televizije, neću ih imenovati, sa nacionalnom frekvencijom. To je ono o čemu mi govorimo. Apsolutno smo zaboravili da i ti ljudi koji šetaju, su između ostalog kao jedan od krivaca videli, jedan od formata koji se emituje na tim, ali ne samo na tim televizijama.

Negde sam očekivao da ćemo govoriti o mogućim rešenjima. Čulo se jedno rešenje, da ih treba zabraniti. Dame i gospodo, zaboravljamo i gubimo iz vida da je posle 5. oktobra, bez namere da se vraćam na 5. oktobar, došao kapitalizam. Kapitalizam u svojoj osnovnoj funkciji ima jednu stvar koja se zove profit, a taj profit težnja svakog kapitaliste, prosto prirodno je, da ga maksimizira.

Kada govorimo o rijaliti programu, to je činjenično jedan od ili možda najjeftiniji sadržaj koji očigledno ima svog krajnjeg konzumenta i koji onome ko ga emituje donosi profit. Da li je rešenje zabraniti ga? Da li je rešenje zabraniti ga na nacionalnoj frekvenciji, a dozvoliti ga na kablovskim televizijama gde bi bio kao jedan od dodataka paketu koji bi se doplaćivao i gde bi se pri tom proizvođač istog tog sadržaja možda i oporezivao, pa se taj novac onda koristio za ulaganje, kako u obrazovanje, tako i u kulturu? To je možda jedan od modaliteta o kojim smo trebali ovih dana da govorimo.

Ovaj sadržaj smo negde optužili za krivca. Ja sam hvala Bogu roditelj dva dečaka koji su još uvek mali, ali imam prijatelje koji imaju decu tu negde tih godina, 10, 11, 12, 13, 15. U razgovoru sa njima ni jedan mi nije rekao da njihova deca prate televiziju. Oni su na društvenim mrežama. To su generacije koje su rođene i odrasle u eri interneta. Lagaću ako kažem da do njih taj sadržaj koji se emituje u tim programima ne dolazi, da on dolazi putem društvenih mreža u kratkim formatima, u formatima od nekih 30 sekundi i možda do njih dolazi ono najgore što se dešava upravo u tom programu.

Ali, šta ćemo sa društvenim mrežama? Kako ćemo njima da se suprotstavimo? Šta je put da nekako i roditelji mogu da iskontrolišu šta je to što rade njihova deca na društvenim mrežama i kojim jezikom komuniciraju sa svojim vršnjacima, ne samo na društvenim mrežama već i u viber i drugim grupama preko kojih komuniciraju.

Možda je trebalo razgovarati i o tome na koji način i kako edukovati roditelje o svemu tome, o pretnjama koje postoje i svemu onome što su zamke koje mogu da ne vide, a mogu da im se dešavaju u njihovoj kući. Plašim se da ni o tome nismo govorili i plašim da smo nastavili u svim prethodnim danima, kako i danas, da optužujemo jedni druge za to ko je više, ko je manje kriv i da posežemo za određenim političkim potezima ne bi li smo to donekle pretočili u političke poene i nekome se dopali, opet na ovoj ili onoj mreži.

Takođe, u jako teškim danima za našu državu pogođenom svim ovim tragedijama, paralelno sa tim mi smo imali i napad i na SPC, mi smo u prethodnim danima imali dešavanja i na Kosovu i Metohiji, na severu Kosova i Metohije. Socijalistička partija Srbije je ovo sve vreme pozivala i dalje poziva na preko potrebnu političku stabilnost, jer jedino uz političku stabilnost, uz jednu kulturu dijaloga, pre svega iz ovog doma, uz pokušavanje iznalaženja rešenja možemo da dođemo do kvalitetnih zaključaka i do rešenja koja nas nekuda mogu odvesti.

Zato se plašim da samo oko jedne stvari svi zajedno nismo sebi smeli da dozvolimo političko nadmudrivanje, a dozvolili smo to političko nadmudrivanje, a to je upravo Srbija, Srbija i njena budućnost. Zato vas pozivam uvažene koleginice i kolege da pokažemo i odgovornost i zrelost i da ovu diskusiju u daljim danima probamo negde svi da implementiramo sebe u najboljem svetlu i da prvi odavde svi pošaljemo poruku, svi zajedno da svi želimo Srbiju bez nasilja, da svi želimo prosperitetnu Srbiju, da svi mi volimo našu Srbiju jer je ona jedna jedinica i nemamo drugu. Zahvaljujem.

PREDSEDAVAJUĆA: Hvala.

Imam u sistemu koleginu Obradović. Greška.

Reč ima gospodin Đorđe Miketić. Izvolite.

Nije tu.

Jasmina Obradović sada. Izvolite koleginice.

JASMINA OBRADOVIĆ: Poštovana predsedavajuća, cenjeni narodni poslanici, poštovani građani Srbije, danas nastavljamo dnevni red sednice koja je započeta 18. maja, tačnije pre 13 dana. Predlog tačaka ovog zasedanja izneli su poslanici opozicije i koliko god oni za nas govorili da smo nedemokratski režim, udovoljili smo tom zahtevu i sve to stavili i na dnevni red zasedanja. Doduše, nisu baš svi glasali za taj dnevni red koji su oni predložili, ali to objašnjava i sledeće korake.

Takođe, nismo spajali tačke dnevnog reda, nego smo svima dali dovoljno vremena da o svim temama u parlamentu raspravljamo. Zaista smo očekivali jednu konstruktivnu raspravu. Međutim, poslanici opozicije nikako nisu mogli da se dogovore ko će i da li će podneti predlog za nastavak ove rasprave u vanrednom zasedanju, pošto je redovno po Ustavu i Poslovniku juče isteklo, nego su prebacivali lopticu međusobno, nepoznavajući procedure i zakonodavstvo Republike Srbije. Ponovo smo mi iz SNS bili tu da pokažemo ko su u ovoj skupštini ljudi sa najvećim demokratskim kapacitetom i zato imamo ovo zasedanje, zahvaljujući inicijativi 106 poslanika poslaničke grupe Aleksandar Vučić – Zajedno možemo sve.

Da se vratimo na dnevni red. Današnja tema je zaključak Odbora za kulturu i informisanje u izveštaju REM-a o stanju u elektronskim medijima. Poštovani građani, od opozicije ste čuli kako je rešenje svih problema u ovoj zemlji da se smeni Aleksandar Vučić koji je pritom izabran sa dva miliona i trista glasova, ukine dozvola dvema televizijama i ugasi jedan rijaliti. Šta onda? Po njima sve će biti dobro i svi će biti zadovoljni.

A ko će to biti zadovoljan? Biće zadovoljan Aljbin Kurti koji teroriše naš narod na Kosovu i Metohiji, našoj južnoj pokrajini. Biće zadovoljna i bivša premijerka Hrvatske Jadranka Kosor, koja je iz Zagreba, iz otetog srpskog stana tvituje i pozdravlja šetače u Beogradu. Biće zadovoljni razni drugi emisari, koji samo žele slavu i uniženu Srbiju. Ima još jedan najzadovoljniji. Biće zadovoljan i Dragan Šolak i njegova medijska imperija „Junajted medija“, SBB, koja će jedina da medijski projektuje svoju istinu i svoju verziju svih događaja u našoj zemlji.

Kad smo kod Dragana Šolaka, pitam se kako to da na njegovoj kablovskoj mreži SBB može da se emituje preko 50 kanala „Pinka“ i „Hepija“? Kako tamo ne smetaju? Biće da je profit u pitanju, pa onda i u njegovoj režiji sve može. Takođe pitam – kad će da se uredi stanje sa kablovskim programima u Republici Srbiji? Kablovskom mrežom i totalima pokriveno je 80% TV prijemnika u našoj zemlji. SBB je uz „Telekom“ vodeći kablovski operater i prekriva oko 50% kablovskih korisnika. Na toj mreži imamo jasnu zloupotrebu, jer se preko nje prenosi 55 kanala „Junajted medije“, koji su svi do jednog registrovani u Luksemburgu.

O čemu se ovde radi, poštovani građani Srbije? Sve te prekogranične televizije ne plaćaju porez u našoj zemlji, a obilato koriste medijski prostor za reklamiranje i time uništavaju one medijske kuće koje uredno plaćaju obaveze u ovoj zemlji. To je jasno kršenje konvencije o prekograničnim kanalima. A ove i ovakve kanale u Republici Srbiji, dok se ovde ne registruju i ne počnu da plaćaju obaveze prema državi, svakako bi trebalo ukinuti.

Doduše, kad se ova tema pomene, današnja opozicija skače kao da ih je neko polio vrućom vodom. Zaboravljaju se sve teme, kriza, nesreće, šta god. Kad treba braniti Šolaka, SBB , N1, Novu S, svi su tu kao jedan, brišu im se sve ideološke razlike. To je i suština svih ovih spolja dirigovanih protesta. I ne mogu a da se ne osvrnem i na dešavanjima na našem Kosovu i Metohiji. Dok naš narod trpi Kurtijev teror i pokušaj nametanja nelegalnih gradonačelnika, pročitaću vam šta o njima misle i pišu oni koji su navodno protiv nasilja. A onda u jednom tvitu, ja ga imam ovde kaže ovako: „Kad biste bili iskreni, priznali biste da Srbi na Kosovu i Metohiji trpe nasilje, nego vrše nasilje“, skandalozno. Drugi njihov tviteraš kaže sledeće, pazite koliko je ovo licemerno: „Jesu li kosovski Srbi kao zajednica podržali mirne proteste protiv nasilja u Beogradu? Nisu. Oni su podršku pružili mitingu Vučića, došavši peške sa Kosova. E molim lepo, sad neka se obrate njemu, a ne nama“.

Kad ovakve primere pročitate, zapitate se jesu li ovi ljudi normalni? Otkud tolika mržnja prema vlastitoj zemlji i vlastitom narodu?

I na kraju, evo ja ću da iznesem svoje mišljenje, a mislim da je to mišljenje i svih mojih kolega iz poslaničkog kluba, iz vladajuće većine – mi se izbora ne bojimo. Tehničke Vlade neće biti. Evo, ja iznosim jedan predlog, a to je da ako i bude izbora, oni budu sprovedeni po zakonima i na način kako je to bilo 2012. godine, kada je SNS bila opoziciona stranka. A ja dobro znam kako je to izgledalo i na koji način ste nas tretirali.

Zato poruka svima, ovima i ovakvima – ne damo vam Srbiju, živela Srbija!

PREDSEDNIK: Hvala vam.

Reč ima Branimir Jovančićević.

BRANIMIR JOVANČIĆEVIĆ: Dame i gospodo, kada smo počinjali ove naše plenumske sednice pre tri nedelje, živeo sam u ubeđenju da će nas ovi tragični događaji malo promeniti, da ćemo napraviti drugi ambijent, da će se od strane vladajuće stranke, od predsedavajućeg promeniti stil vođenja sastanaka, retorika i da ćemo na taj način doprineti da se situacija posle ovih nemilih događaja smiri.

Međutim, to je bila samo nada, jer ono što je usledilo bile su i dalje uvrede, ružne reči, izvrtanje činjenica, kršenje Poslovnika, stravične diskusije, laži, manipulacije, iživljavanje. Dakle, dešava se nešto suprotno od mojih očekivanja. Umesto da ovi sastanci i ove naše diskusije i ove naše polemike doprinesu smirivanju situacije, može se reći da su se samo pospešile i da u narednim danima i u narednim mesecima, ako se nešto ne promeni, možemo očekivati, daleko bilo, ponavljanje onoga što smo mislili da je daleko iza nas.

Zbog toga, šta bih mogao da predložim i šta bi bilo možda u ovom trenutku jedino rešenje? Da deca, omladina, da mlađi od 18 godina ne gledaju plenumske sastanke, da im na neki način to ograničimo, sprečimo, jer ovakvi sastanci i ovakva Skupština kakvu vodi gospodin Orlić ne doprinosi mentalnom zdravlju dece i omladine i može da pospeši samo nove tragične događaje.

Kada je u pitanju sve ono što se desilo 3. i 4. maja, lako je doći do zaključka da je to jedan rezultat lošeg rada Ministarstva kulture, socijalnih službi, policijskih službi, bezbednosnih službi, pre svega Ministarstva obrazovanja i naravno naših medija. Nekako ipak isplivavaju na površinu negativni uticaji medija.

Šta je ono što mi možemo da vidimo danas na našim televizijskim kanalima, na našim televizijama? U večernjim programima to su filmovi sa prikazivanjem ubistava na sve moguće načine, možda bismo mogli nazvati to ubistvo na sto načina, a onda okrenemo li na neki taj već čuveni rijaliti program, opet jedna parada kiča, opet jedna totalna nekultura, dakle, ljubav pred očima javnosti, vrlo problematični učesnici takvih rijaliti programa, dakle, apsolutno jedan neprimeren program i sve to zajedno stvara jedan ambijent koji je zapravo proizveo nemili događaj 3, a onda i 4. maja. Ja sam u to gotovo ubeđen.

Onda se zapitamo – pa čekajte, ako se sve to dešava, gde je taj REM, gde je to naše telo, koji može sve to i ima mogućnosti, ima zakonske mogućnosti da sve to spreči? Nekako uvek je postojala jedna nada da će se oni oglasiti, da će oni obuzdati sve te negativnosti koje mi možemo da gledamo na našim televizijskim kanalima, a pre svega na televiziji „Pink“ i na televiziji „Hepi“. Onda vidimo da se zapravo po tom pitanju ništa ne dešava, REM ostaje nem, nema mera, nema zabrana, nastavlja se sve po starom. Lično mogu da kažem da sve ono što radi REM, odnosno što ne radi REM, doživljavam kao neku vrstu saučesništva, odnosno podstrekivanja na sve ove nemile događaje koji su se dešavali 3. i 4. maja i koji su usledili posle toga.

Mogu da kažem da se iskreno nadam da kada počnu sudski procesi koji će biti vođeni, pored direktnih i indirektnih učesnika u zločinima koji su se desili u danima iza nas, da će se na optuženičkoj klupi naći i odgovorni koji vode REM, pre svega Olivera Zekić i njene najbliže saradnice i najbliži saradnici, jer prosto nisu uradili, nisu uradile ono što su mogle da urade, a da su uradile, najverovatnije, ja sam gotovo siguran, do ovakvih nemilih događaja svakako ne bi došlo. U tom smislu, smatram ih i doživljavam tu organizaciju i osobu koja vodi tu organizaciju saučesnikom i podstrekivačem na sve ono što se dešavalo 3. i 4. maja. Zahvaljujem se.

PREDSEDNIK: Reč ima, Milija Miletić.

MILIJA MILETIĆ: Zahvaljujem se, dr Orliću.

Uvažene kolege, građani Srbije, ja sam Milija Miletić. Dolazim iz Svrljiga. To je najlepša opština u Srbiji koja se nalazi pored grada Niša, a to je najlepši grad u Srbiji.

Izabran sam sa liste Aleksandar Vučić – Zajedno možemo sve, a ovde u Skupštini predstavljam Ujedinjenu seljačku stranku.

Što se tiče svih ovih tačaka, ovog prethodnog perioda u kome se desilo stvarno nešto što od nas niko nije mogao da zamisli, sve ove stvari koje se sada, posle toga reflektuju su nešto na čemu moramo svi zajedno da radimo, u čemu svi moramo da budemo složni.

Kao čovek, kao roditelj, kao deda, kao brat, kao komšija ja sam uvek bio za to da sve kod nas što se radi bude domaćinski, da se poštuje svaki čovek.

Kao čovek ja, normalno, bih uvek insistirao za sve one medije koji imaju nacionalnu frekvenciju da više bude na njima priloga koji dotiču male sredine, male opštine, kao što je moja opština Svrljig, kao što je Bela Palanka, kao što je Gadžin Han, kao što je Boljevac, Babušnica, jugoistok Srbije. Na taj način da iz tih sredina vidimo ono što je najbolje.

Verujte, Srbija je mnogo lepa zemlja. Svaka opština ima svoju specifičnost. Moj kraj, gde ja živim, ima prelepih stvari koje može svako da vidi. Ovde se ja trudim da govorim i da ljudi čuju za sve one stvari kojih kod nas ima, koje su posebne, koje su dobre, gde neko sutra želi to da vidi. Govorim o problemima koji se tiču tih naših malih sredina. Bilo bi mi zadovoljstvo i čast da svi ovi nacionalni mediji koje REM kontroliše mogu više da stave akcenat na takve sredine, da iz tih sredina nađu nešto najbolje, nešto lepo, da to prikazuju i da ljudi koji tamo žive vrlo brzo imaju mogućnost da pokažu ono što imaju. Normalno, imaće tada nekoga da se vrati, neko novi da dođe. Na taj način ćemo uspeti da sačuvamo te naše sredine jer, verujte mi, tamo kod nas je vrlo teško da se živi.

Ono što nismo iskoristili to moramo iskoristiti, ali to možemo samo ako nacionalni mediji se otvore za te sredine i u njima vide ono najbolje.

Stara planina je biser. Lepota svakog dela moje opštine jeste nešto najlepše. To važi za svaki deo naše Srbije.

Još jednom, poštovani, ja kao čovek, normalno, osuđujem sve one nasilne stvari koje se dešavaju u rijalitijima. Ja to ne podržavam. Mislim, evo već je to i dogovoreno, da toga više neće biti.

S druge strane, na njihovom mestu bilo bi dobro da ima više dečjih emisija, da ima više programa gde se vidi domaćinska kuća, ponašanje svih nas koji želimo da prikažemo nešto najbolje, da možemo na svim tim našim medijima da čujemo pozitivne stvari, da čujemo na koji način nešto se rešava, na koji način nešto može sutra da bude bolje. E, to bi ja voleo da bude.

Normalno, svako od nas ko se bavi politikom bilo bi dobro da može da kaže na nekom nacionalnom mediju one stvari koje su njegov program, koje su njegova specifičnost, iz svog lokala, iz svog regiona, iz svog okruga.

Prema tome, ja bih to voleo da bude. Normalno, u narednom periodu bih pozvao sve nas da budemo svi zajedno, da one stvari koje su se desile da se to nikada više ne desi. Ukoliko ima neke odgovornosti oni moraju snositi odgovornost. Najbitnija stvar jeste da ono što je najbolje iz naših sredina da to može da se vidi na nacionalnim medijima.

PREDSEDAVAJUĆA: Hvala vam.

Reč ima, Đorđe Stanković.

ĐORĐE STANKOVIĆ: Hvala puno, predsedniče.

Imam jedno pitanje na početku pošto, koliko sam shvatio, tema je REM. Ja ne vidim Oliveru Zekić ovde da brani Izveštaj REM-a. Smatram da je ona trebala da bude prisutna u sali i da je trebala da sve ovo sluša i da odgovara na ovako nešto.

E sada, tema koja je vezana za REM je široka i u ovom kontekstu je dosta povezana i sa „Telekomom Srbije“. Jednostavno, osim kanala koje imamo, kao što su i „Pink“ i „Hepi“, koji konstantno krše sve moguće zakone, a vezani su za REM, mi imamo situaciju da jedan „Telekom“ postaje finansijer mnogih projekata vlasti.

Ono što je, čisto ovako informativno, važno jeste da, na primer, na Institutu za majku i dete nema CT aparat koji je aktivan. Znači, na popravci je već preko godinu dana. U porodilištu u Nišu nemate najosnovnije uslove, kao što su klima uređaji, kao što su spavaćice. Da ne nabrajam po svim ostalim ustanovama tog tipa u Srbiji. Ali, zato taj „Telekom Srbija“ zdušno daje novac osobama poput Jelene Karleuše.

Jelena Karleuša je prošlog meseca primila 300.000 eura od „Telekoma Srbije“. Ovog meseca je primila još 150.000 evra. Dokaz za sve to vidite i sami. I gostovanje na „Hit Tvitu“ i njene objave na društvenim mrežama. Jednostavno, očigledno je postala PR služba SNS-a.

U tom kontekstu očigledno je šta vlast misli ko treba da bude uzor našoj deci i ko u stvari kroz svoju medijsku prepoznatljivost treba da bude reper svima koji podržavaju SNS.

To je nešto što mi moramo da promenimo. Taj „Telekom“ je finansirao ne samo nju, nego i druge javne ličnosti. U ovom kontekstu ne mislim na glumce koji su obeleženi zato što su se pojavili na nekom protestu, nego takođe mislim na javne ličnosti koje su iz sveta muzike.

Jednom Željku Joksimoviću kroz TANJUG se takođe daje na godišnjem nivou novac, ali daleko veći nego Jeleni Karleuši. To su, naravno, koncepti kojima se na neki način država vodi, jer ne može direktno da da novac, pa se to radi kroz „Telekom Srbija“. To nije naravno jednina stvar. Daje se kao što vidimo i Željku Mitroviću, daje se kao kompenzacija činjenici da će biti ukinut taj rijaliti koji je odavno trebao biti ukinut. Naravno, to nije sve, daje se i „Areni sport“ kako bi kupila Premijer ligu kako bi onemogućila „Sport klub“ ili ti bolje rečeno, „Junajted mediju“ da tako nešto imaju.

Sada imamo situaciju da ta Arena ima gubitak od 100 miliona evra, a da „Telekom Srbija“ samo za ovu godinu ima uvećan dug od 500 miliona evra, odnosno pola milijarde. Dugovanje „Telekoma Srbije“ trenutno je 1,74 milijardi evra, što je u tom smislu i dug naše zemlje, ne samo njihov. Naravno, to su sve stvari koje smatram da moramo da imamo u vidu, jer očigledno se pred našim očima pljačka na sve strane.

E, sada, nije to jedini rijaliti. Mi imamo rijaliti po mnogim mestima u Srbiji. Moram da priznam, stvorio se jedan poprilično zabavan rijaliti i kod mene u mom gradu, u Nišu. Taj rijaliti predvode Dragana Sotirovski, gradonačelnica, Nenad Stanković, većnik. Taj rijaliti je tako zadužen i Babović koji je između ostalog, Peđa Babović, koji je načelnik Nišavskog okruga, na različite načine doprinose tome, gradonačelnica gafovima, Nenad Stanković, izjavama, nedoličnim, a Peđa Babović pretnjama, na svakom nivou i svima koji nisu za politiku SNS-a.

Šta se tu još dešava? Oni ljudi koji vode grad, u ovom slučaju nisu sigurni i ne znaju koji, da kažem, da li su radnici na radnim mestima, u koje vreme, oni takođe nisu svesni da organizuju licitaciju koja je samo za članove SNS, pa kad se pojavi neko drugi, oni gledaju kako da te, da kažem, prijave onemoguće.

Takođe, rasprodaju se različite stvari, ali eto nema za maturantski ples. U isto vreme se kupuje neki pešački prelaz ili koncept pešačkog prelaza za 65.000 evra. Uzima se ljudima imovina i to u okolini Niša, u Matejevcu, a to je Beli vrh, o tome ću nešto kasnije.

Preti se otkazima i rasformiraju se na neki način službe koje su vezane za gradsku upravu, ali nisu bile dovoljno poslušne da se pojave na protestu. Sve te ljude ćemo mi sačuvati, ali je činjenica da su ugroženi.

Sport grada Niša je devastiran. Skoro da nema više klubova koji će sledeće godine biti u prvoj ligi. Nadam se da će bar FK Radnički ostati, ali to je upitno.

Ono što je, takođe, interesantno po pitanju tog rijalitija je, i tuče koje se dešavaju na unutarstranačkim izborima SNS u mom gradu, to su sve koncepti rijalitija u kome mi živimo. Nadam se da ćemo nakon izbora, koji mogu da budu što se mene tiče kad god, da ugasimo i te rijalitije, ali i ove nacionalne frekvencije koje takvu mržnju šire.

Sada, da se nadovežem na taj problem za Beli vrh, odnosno za situaciju koja se dešava u Nišu i za otimanje celog jednog brda blizu Matejevca. Ljudi su se organizovali i pokušali da pruže otpor. Postoji strah od različitih stvari. Postoji strah od rudarenja, od odlaganja otpada, od kamenoloma. Oni su već protestvovali i protestvovaće 6. juna ponovo ispred Skupštine grada u 19.00 časova. Ali, to su stvari koje se pred svima oduzimaju i ne postoji taj medij koji može da digne te ljude. Evo, ja se nadam da će ljudi da će da se pojave na tom protestu, jer ću i ja biti, između ostalog, tamo na tom protestu i da pružimo podršku ljudima koji gube svoju imovinu.

Za kraj, Borivoje Borojević u jednom gostovanju skoro izjavio, a mislim da je prilično relevantno, da do sada zbog političkih razloga niko nije odgovarao u ovoj zemlji, iz razloga što, jednostavno, nije bilo hrabrosti da se suprotstave.

Međutim, posle ovih stvari koje se dešavaju, posle ove decenije koja je iza nas, vladavine SNS, neko će morati da odgovara. Ja vam garantujem, mi ćemo biti tu da to podržimo. Hvala puno.

PREDSEDNIK: Prvo, pravo na repliku.

MILENKO JOVANOV: Nije tu kolega koji je maločas govorio o tome da je očekivao drugačiji ton, pa i ja sam očekivao drugačiji ton, što ste ovaj ton izabrali ovakav, ja ne znam. Valjda sami znate zašto ste krenuli na način na koji ste krenuli da govorite, a biće vam uvek odgovoreno onako kako sami tražite.

Zanimljive smo sada ovde primere licemerja imali da vidimo. Dakle, sa jedne strane vode kampanju o tome kako je strašno kada se čitaju novčani tokovi koji se vežu za određene javne ličnosti, a onda ustanu ovde i čitaju novčane tokove drugih javnih ličnosti, jer te druge javne ličnosti ne podržavaju njih, pa zato što ih ne podržavaju, to je sve dozvoljeno. Pa jel dozvoljeno to ili nije dozvoljeno? Jel to u redu ili nije u redu? Ako nije u redu, onda nije u redu ni prema kome valjda. Kako to da vi koji najviše vodite kampanju da to nije u redu, sada isto to radite?. Zato što je u pitanju, šta, Jelena Karleuša, pa je onda sve dozvoljeno. Samo pazite šta radite, jer biste tako isto pre nedelju dana čitali za Seku Aleksić, a ove nedelje već ne biste, a sledeće ko zna.

Kaže – postoje razni rijalitiji, pa najveći je rijaliti gostovanje Vuka Jeremića po sudnicama po SAD. Pa ga zovu u sud da svedoči o onom Patriku Hoou, pa ga sad zovu da priča šta je radio sa Hanterom Bajdenom. Tako da, to je rijaliti kome mi prisustvujemo.

Što se tiče mržnje, ponovo, što ovi vaši mediji ne objave to? Što Šolakovi mediji, čija je grupa dužna 7,13 milijardi evra, i zato vas i huškaju da pravite haos? Što ne objave, pošto objavljuju sve što kažem, kako je luksenburško regulatorno telo izreklo opomenu za N1? Zato što po mišljenju tog tela vrši postupke koji lako vode do sejanja mržnje. Nije valjda da i ovi u Luksenburgu rade za Vučića. Nije valjda ovo Olivera Zekić pisala i u Luksenburg? Pa, neće biti.

Prema tome, manite se tih dvostrukih aršina, okanite se licemerja. I ako ćete da govorite konkretno o predlozima, o bilo čemu o čemu je tema, hajde molim vas, više počnite. Evo, dan ceo raspravljamo, niko još sa vaše strane reč da kaže o onome što je tačka dnevnog reda.

PREDSEDNIK: Reč ima Nebojša Bakarec.

NEBOJŠA BAKAREC: Hvala.

Gospodin Jovanov je sjajno elaborirao ovde. Mi smo sada imali od ovog predstavnika čiji je lider kriminalac koga potražuju u SAD, Kongres i Senat, od ovog gospodina iz Niša smo imali targetiranje opet jedne žene i, naravno, dvostruki standardi.

Oni nama spore, meni konkretno, pravo da iznosim javno iznete podatke o zaradama javnih ličnosti, glumaca koje „Telekom“ plaća. Legalno, neka glume. To je preneto na sajtu, u medijima 24/7 portal je pre neki dan sve to objavio i sve je tačno. Ali, ako to meni sporite, zašto vi onda sada iznosite podatke o Jeleni Karleuši? Ja mislim da vaši podaci nisu sporni, da to možete da iznosite i vi ste to izneli, ali su dvostruki standardi. Nama sporite isto to što sebi dozvoljavate i targetirate pri tom jednu ženu, vređate je itd.

Međutim, ja ću vam izneti podatke, iz luksemburškog regulatornog tela „Alija“, dakle, po najnovijim, jer tamo, oči su mi ispale dok sam to preveo, ima na engleskom, znači, najnoviji finansijski izveštaj „Junajted grupe“, shvatate, ona je tamo registrovana, gospodin Jovanov je tačno izneo, Šolakova „Junajted grupa“ je dužna 7,13 milijardi evra. To je konačni zaključak.

Dakle, podaci idu ovako. Ukupna dugovanja „Junajted grupe“ na kraju prethodne godine, 2022. godine, su dostigle vrtoglavih 7,13 milijardi evra, a to je rast u odnosu na 2020. godinu od čitavih 70%. Kompanije u okviru „Junajted grupe“ su prošle godine napravile poslovni gubitak, to je posebna stavka, težak 227,03 miliona evra i ovo je dramatično povećanje u odnosu na 2021. godinu, kada im je minus bio samo 103,31 milion evra.

Dakle, Šolakove firme, jer je izveštaj vrlo detaljan, su vrlo loše poslovale u četvrtom kvartalu prošle godine, pa su samo za poslednja tri meseca prošle godine napravile minus od 128,74 miliona evra. Inače, samo da vam dam podatak da nervoza, i to upravo vi pokazujete, jer ste svi vi zastupnici „Junajted grupe“, možda i zaposleni u njoj, neki jesu sigurno, kao gospođa Tepić, dakle, nervoza raste, ukupan dug i približavaju se nove obaveze za izmirenje po osnovu izdatih obveznica koje 2024. i 2025. godine dospevaju na naplatu.

Znači, imajući u vidu rast kamata na finansijskom tržištu, „Junajted grupa“ u narednim godinama plaćaće jako velike kamate na izdate obveznice. Te kamate se kreću oko 10%. To upozoravaju eksperti koje sam kontaktirao po ovoj temi. Znate da se ja pripremam zaista jako dobro.

Dakle, Dragan Šolak i te kako ima razloga za brigu kada je reč o tekućem poslovanju. Njegova „Junajted grupa“ je napravila ovaj poslovni minus. Međutim, kako stvari stoje, gubitak „Junajted grupe“ Dragana Šolaka u ovoj godini će premašiti neverovatnih 500 miliona evra, slušajte, 500 miliona evra. Do sada je akumulirani gubitak „Junajted grupe“ već prešao jednu milijardu evra.

Samo da podsetim, pored vile na Ženevskom jezeru, Šolak je inače državljanin znate čiji? Švajcarske. Ali, znate čiji još? Malte. Kupio je po važećem malteškom zakonu, kupio je malteško državljanstvo. Dakle, taj strani državljanin, pored vile na Ženevskom jezeru u Švajcarskoj, vredne nekoliko desetina miliona evra, poseduje od ranije, on je na jugu Floride u SAD, nedaleko od rezidencije Donalda Trampa, pazario super-luksuznu vilu od 33 miliona dolara, sitnica. Tu su privatni avioni, golf tereni čiji je on vlasnik.

Međutim, jedan u nizu od promašaja, i s tim završavam, Dragana Šolaka i njegovih hirova jeste kupovina „Sautemptona“, koja je koštala 125 miliona evra, a taj klub je pod njegovim direktnim vođstvom uspeo da posle 20, 30 godina boravka u Premijer ligi ispadne za vreme Šolakovog vlasništva iz Premijer lige i time je Šolak sebi naneo još jedan finansijski gubitak, verovatno od 100 miliona evra. Pa, mislite o tome. Hvala.

PREDSEDNIK: Dva minuta, izvolite.

ĐORĐE STANKOVIĆ: Biću daleko kraći.

Gospodine Bakarec, jel vam ja ličim na Šolaka? Ja stvarno ne razumem, pošto ste sve vreme pričali o Šolaku, ja prvo ne znam ko je gospodin, ali ja sigurno ne ličim na njega.

Da vam kažem nešto, gospodine Bakarec, vas niko ne sluša. To je to.

Što se tiče predloga, gospodin Jovanov mi je rekao da bi trebalo da imam predlog. Predlog je sledeći – ostavke ministra Gašića, direktora Vulina i Olivere Zekić. To je to. Hvala puno.

PREDSEDNIK: Reč ima Milenko Jovanov.

MILENKO JOVANOV: Mi ovde svaki dan imamo prilike da čujemo novog lidera protesta koji govori u ime svih. Juče su nam govorili nešto drugo. Ćuta Jovanović je nešto sasvim deseto govorio. Danas vaši govore nešto sasvim deseto. Vi sad više ne pričate ni o celom REM-u, nego samo o Oliveri Zekić. Dajte, ljudi, dogovorite se više šta su vam zahtevi, vi ni sami ne znate šta su vam zahtevi. Ovde upisuje i učitava kome šta padne na pamet.

I onda se pitate što su vam građani na protestima nezadovoljni? Nezadovoljni su zato što ih pumpate, što im podižete adrenalin, što im dižete očekivanja, što im govorite, evo sad ih pozivate da opkoljavaju Predsedništvo, da podsetim, i to ste već radili, i to je već viđeno, misleći da će tako valjda da preuzmu vlast, ali od toga nema ništa. Onda kad dođu tako dobro raspoloženi i u tom raspoloženju na proteste, onda morate da ih smirujete da ne rade ono što ih vi pumpate nedelju dana da rade.

Međutim, ono što je takođe interesantno a tiče se ovim Šolakovih medija koji se uzimaju kao uzor profesionalnosti, jer oni samo, kažu – ovi šire skaradne sadržaje itd. Pogledajte vi sad ovaj divan sadržaj sa Šolakovih medija, jutros objavljeno, autor Vladan Mišić, 30. maj, u 9,29 časova, kaže – Marija ide na prvo evropsko prvenstvo u seksu. I ceo tekst o tome. Kaže: „Nadam se da ću se dokazati i ostvariti dobar plasman“. Jel to edukativno? Tu se pokazuje poštovanje žena, to je nešto što znači našem društvu, to je uzor koji mora da dobije nacionalnu frekvenciju. Eto, to ste vi! Licemerni ste toliko da je neverovatno. Nije na srpskoj političkoj sceni bilo licemernijih političkih organizacija i pojedinaca od vas.

Sve ono što vi nazivate profesionalnim je zapravo sve suprotno od onoga što jeste, a borite se protiv nečega što je u mnogo manjoj meri sporno od onoga što podržavate! To je prosto neverovatno.

PREDSEDNIK: Reč ima Snežana Paunović.

SNEŽANA PAUNOVIĆ: Hvala, predsedniče.

Poštovane koleginice i kolege, uvaženi građani Srbije, probaću da se bavim tačkom dnevnog reda, sa verovatno potrebom da u nekom trenutku malo i iskočim iz dnevnog reda, kao i svi pre mene, prosto da se ne razlikujem.

Razgovaramo već treći dan, čini mi se, počeli smo pa iz početka, o jednoj važnoj temi koja je Izveštaj Regulatornog tela za elektronske medije i trebalo je, pretpostavljam, da razgovaramo o onim sadržajima koje smo u naletu tuge, emocija, političkih strasti, targetovali kao najveći problem.

Odlučili smo da je najveći problem i najveći motivator za nasilje koje se reflektuje, odnosno za dve najveće tragedije, upravo sadržaj na određenim televizijama. Te televizije smo opet targetirali u skladu sa tim kako nam odgovara.

Da u startu kažem da format kakav je „Zadruga“ ne razumem, još manje razumem ljude koji zainteresovano to gledaju, ali sam davno shvatila da mi kao narod imamo jednu potrebu za voajerskim pristupom u odnosu na život onog pored nas, i to nekako tradicionalno radimo, nekad preko plota, danas preko televizora. Opravdan je bio zahtev da se jedan takav format ukine i dobro je da smo do toga došli.

Do čega smo došli paralelno sa tim? Optužbe na račun članova Saveta REM-a možda i stoje. Međutim, ono što nam kao poslanicima nije dozvoljeno, nije nam dozvoljeno da mešamo babe i žabe i da građanima Srbije objašnjavamo kako sudbina ovih ljudi zavisi od naše odluke, jer to prosto nije tačno. U kom delu nije tačno?

Narodna skupština Republike Srbije ne može da smeni članove Saveta REM-a. Narodna skupština Republike Srbije odnosno Odbor za kulturu i informisanje može da konstatuje njihove ostavke, ukoliko do njih dođe, može da raspiše konkurs za nove članove REM-a, može da uputi poziv predlagačima da ponovo predlože svoje kandidate.

Ako imamo potrebu da ih sa druge strane nateramo da podnesu ostavku, onda se moramo obratiti opet njihovim predlagačima, što tretira sva moguća udruženja, predstavnike verskih zajednica, predstavnike nacionalnih manjina i da ne ponavljam ono što je, čini mi se, u diskusiji precizno objasnila moja koleginica Dunja Simonović Bratić. Opet smo stvari okrenuli naopako, opet zarad blagog profita političkog, jer ne mislim da može biti ko zna kako veliki i opet u trenutku u kome je to najmanje trebalo.

Danima se već čudim zašto konstantno kao jedan od zahteva koji nam predočava opozicija u Srbiji, narodni poslanici iz opozicije, uvek pod tačkom dva, ako ne i pod tačkom jedan, bude Regulatorno telo za elektronske medije. To je bio problem i onomad kad se napustilo zasedanje u mandatu 2016-2020. godina, to je bila tema svih protesta, pa i tema i zahtev sa protesta za koji se kaže da je bio, i ja verujem da jeste, „Srbija protiv nasilja“.

Ako neko mirne savesti može da na taj način zloupotrebi ne mali broj građana Srbije, ja mu u tome neću smetati, ali ako očekuje da ovde sad sedimo u sali i razgovaramo kao da je to baš sasvim normalno, izvinjavam se, nije. Trebalo bi da transparentnije i sa manje pristrasnosti govorimo o svemu. Ako je na televiziji „Pink“ najveći problem bila „Zadruga“, ja pitam šta je najveći problem na televiziji „Hepi“ koja nije imala rijaliti sadržaj u proteklih nekoliko godina, čini mi se? Pošto nisam na platnom spisku ni vlasnika „Pinka“, ni vlasnika „Hepija“, ja ću probati da i dalje u Skupštini Srbije govorim kao narodni poslanik, a čisto da napravimo razliku.

Ono što je bila druga tema, ne manje važna i opet se nažalost tiče nasilja, jeste nasilje koje trpe Srbi na Kosovu i Metohiji u protekla dva dana intenzivno. To traje mesecima. To traje godinama, ali ovo je sada eskalacija. Šta možemo da uradimo?

Čuli smo razne predloge. Ti predlozi nisu delotvorni, ali ako smo već toliko zabrinuti, a razumela sam da jesmo i verujem, poštovane kolege, bez razlike da li ste vlast ili opozicija, da iskreno mislite da tom narodu treba pomoći, evo, ja imam jedan predlog, a vi ga ignorišite.

Kad god ste, poštovane kolege, pre svega iz redova opozicionih poslanika, imali neki problem u vidu nepravde na koju ste ukazivali pred vašim prijateljima i kada bi bilo dragoceno da imam tako važne prijatelje među evropskim parlamentarcima, ja bih sa pravom bila ljubomorna na svakog od vas pojedinačno i kolektivno. Prilično su razumeli vaše zahteve i prilično su vam izašli u susret. Zahvaljujući tome, mi smo imali situaciju da smo u prošlom mandatu, kao ona, kako ste nas zvali, jednostranačka Skupština, izglasali promene izbornog zakona i spustili cenzus na 3%. To možda nije loše. Ja lično mislim da jeste, ali je manje važno šta mislim ja jedna u odnosu na sve nas koji smo o tome glasali, uključujući i mene. Sa ove distance vidim da je to bilo prilično loše, ali je manje važno.

Ono što je jako važno, ja sam kao i većina vas pretpostavljam ili svi, dobila poziv za susret sa gospodinom Bilčikom i predstavnicima Evropskog parlamenta u petak i biće dragoceno, da svoju zabrinutost za naše sugrađane, braću i sestre, kako god ih doživljavali, prezentujemo kao pitanje broj jedan.

Da zamolimo gospodu evroparlamentarce da i oni naglas kažu da nije humano da u 21. veku šikanirati jedan narod na njegovoj teritoriji koju ste prethodno oteli i nekome dali pa bez malo poklon, na eksploataciju, na korišćenje dobara, na pravo da maltretirate sve one koji nisu Albanci i jedan dobar procenat Albanaca, da ostanemo potpuno korektni.

Pa, da onda kada od njih čujemo kako je to posledica ne znam čega, kažete da isto tako nije prirodno nije demokratski, nije u skladu sa onim što baštini EU, Evropski parlament, da gradonačelnici budu izabrani zahvaljujući 150, 200, 300 glasova nekih ljudi u momentu kada je nastupio bojkot tih izbora od strane opet Srba.

Sve je to poštenije danas uraditi i delotvornije i imaće veći efekat, nego da se ovde javljamo po povredi Poslovnika sa nekim poluinformacijama ili izmišljenim informacijama i da objašnjavamo kako smo samo mi krivi što su Srbi brutalno prebijeni pre dva dana.

Nije to politička borba i koliko god se vama činilo da građani Srbije kojih ima, ponovo kažem, ne mali broj na protestima dolaze da aplaudiraju onome što ste vi postigli, bojim se da to nije tačno. Da je to tačno, ne bismo imali težnju da među sobom izaberete lidera koji će biti prvi čovek među organizatorima tog protesta.

Nije moj zadatak, ni moja namera da se mešam u vaš posao, ali je moja obaveza da vam kažem da kada građani Srbije pokažu nezadovoljstvo, to sigurno ne znači da su prezadovoljni onim što vi radite.

Moglo bi da znači da će biti ponosni ako svi kao predstavnici poslaničkih grupa u petak odemo i kažemo – najpre želimo da razgovaramo o sudbini naših sugrađana u južnoj srpskoj Pokrajini. Gospodo, predstavnici, evroparlamentarci, gospodo koja imate uticaja na svoja rukovodstva, na zemlje Kvinte, budite ljubazni, smirite to vaše drago, neuhranjeno, neobrazovano, nevaspitano dete kakav je Aljbin Kurti i objasnite mu da ne može samo zato što ima moćne roditelje biti neko ko tuče svu ostalu decu. Zašto sam napravila dete i od Aljbina Kurtija? Zato što nikako da se izmestimo iz sopstvenih ambicija i kažemo sami sebi još jednom ono što sam već rekla, nije ova tragedija smela da bude platforma za politički obračun, ona je morala da bude platforma da se sami sa sobom prvo zapitamo šta svako od nas može da promeni kod sebe da bi smo promenili i društvo i sveukupnu sliku. Hvala.

PREDSEDNIK: Reč ima Miloratka Bojović.

MILORATKA BOJOVIĆ: Poštovani predsedavajući, poštovane kolege poslanici, poštovani građani Srbije, na početku bih želela da podsetim o osnovnim funkcijama REM-a prema Zakonu o elektronskim medijima koji u članu 5. kaže da je REM samostalna, nezavisna, regulatorna organizacija, koja vrši javna ovlašćenja, unapređivanje kvaliteta i raznovrsnosti usluga elektronskih medija, doprinosi očuvanju i zaštiti i razvoju slobode mišljenja i izražavanja, zaštiti interesa javnosti u oblasti elektronskih medija i zaštiti korisnika usluga elektronskih medija. Da li je baš tako?

U članu 24. istog zakona kaže da REM koristi kontrolu rada pružaoca medijskih usluga u pogledu dosledne primene unapređivanja načela, stav 2. istog zakona kaže da je regulator dužan da se posebno stara o tome da pružaoci medijskih usluga poštuju obaveze koje se odnose na programske sadržaje predviđene ovim zakonom i uslove pod kojima je dozvola izdata, što se posebno odnosi na vrstu i karakter programa.

Definitivno i da se ovi članovi zakona ne poštuju.

Ne sumnja se u pitanje kao što je doprinošenje očuvanje slobode mišljenja, zaštiti interesa javnosti i da li REM štiti same korisnike usluga elektronskih medija, a pogotovo u pogledu svakodnevnih propagiranja nasilja na televiziji sa nacionalnom frekvencijom čije smo direktne posledice, nažalost, nedavno osetili masovnim ubistvima u Beogradu, Duboni i mom Malom Orašju, selu čija je opština Smederevo, iz kog ja dolazim.

Glavno pitanje, da li je REM stvarno samostalno i nezavisno telo, kao što stoji u zakonu i ako nije, da li je onda vlast odgovorna za sve što se prikazuje na televizijama sa nacionalnom frekvencijom zato što u tom slučaju upravo oni odlučuju da li će nepoštovanje zakona i pravilnika biti sankcionisano ili ne?

Neko je od poslanika većine maločas rekao da je „N1“ dobio kaznu od Luksemburškog REM-a, da li je Luksemburški REM kaznio njega, a da li je neko od prisutnih poslanika čuo da je REM Republike Srbije kaznio neki mediji kao što mu to po članu 28. Zakona o elektronskim medijima omogućava?

Član 28. kaže da regulator može pružaocu medijskih usluga izreći opomenu, upozorenje, privremenu zabranu objavljivanja programskog sadržaja. REM godinama odbija da kazni određene medije zbog njihovog neobjektivnog i neistinitog informisanja, koji se zasniva na dezinformacijama i manipulacijama, čime se krše obaveze medija da informišu istinito, pravovremeno i objektivno prema članu 47. Zakona o elektronskim medijima.

Naprotiv, REM je odlučio da nagradi jedan od takvih medija izdavanjem dozvole za pružanje medijskih usluga putem televizije preduzeću čiji je vlasnik list „Informer“, dobilo je dozvolu čak iako nije predalo neophodni elaborat … po zakonu.

Pravilnik o minimalnim uslovima za pružanje medijskih usluga za dobijanje nacionalne frekvencije kaže da pružalac usluga opštemedijske usluge u svom programu mora imati sledeće vrste programa: informativni program, naučni, obrazovni, kulturno-umetnički program, dokumentarni program, dečiji program i program za maloletnike.

Osvrnuću se na statistiku i program televizije „Pink“ za prva tri meseca 2023. godine. Rijaliti program 39,26%, informativni program 16,92%, naučno-obrazovni program 0,17%, kulturno-umetnički program 0,04%, dečiji program 0,0%.

Što se tiče televizije „Hepi“ u istom periodu, informativni program 40,67%, naučno-obrazovni program 0,18%, kulturno-umetnički program 0,06%, dečiji program 0,01%.

Komentarišući statistiku udelu programa ove dve televizije, predstavnik REM-a, Stevan Smederevac je na sednici Odbora za kulturu i informisanje, što nas naravno predstavnik Odbora Bakarec nije obavestio, je na sednici održanoj 17. maja izjavio da je ipak ispunjen minimum koji propisuje Zakon o elektronskim medijima i on kaže da samo nula nije ispunjen uslov.

Po nekim nezavisnim izveštajima stručnjaka iz oblasti istraživačkog novinarstva „Pink“ i „Hepi“, godinama nisu ispunjivali obaveze iz elaborata na osnovu kog su dobili dozvole, tj. nisu imali dečiji naučno-obrazovani i kulturno-umetnički program.

Kako bi ipak ispunili neophodne uslove kao dečiji program na „Hepiju“, REM je označio predstavljanje dečije knjige emitovane u pet sati ujutru.

Televizija „Pink“ i obavezno emitovanje sadržaja namenjenog deci i maloletnicima rešilo uključenjima u okviru jutarnjeg programa.

Sa ovakvom medijskom slikom u Srbiji godinama ste uspešno zarobljavali umove građana lakom i jeftinom zabavom i skrenuli pažnju sa trenutno najbitnije teme, a tema je pitanje opstanka Srba na Kosovu i Metohiji.

Upravo u ovom trenutku naš narod na Kosovu i Metohiji svoja elementarna ljudska prava traže na ulicama Zvečana, Zubinog Potoka, Kosovske Mitrovice i Leposavića, i šta država radi po pitanju hapšenja braće Trajković iz Srbovca zbog učestvovanja na protestima u Zvečanu i da li su mediji sa nacionalnom frekvencijom preneli ovu vest?

Poštovani predsedniče Skupštine, vi ste nama iz državotvorne opozicije Srpskoj koaliciji NADA, koju čine Nova DSS, POKS, Srpski pokret Dveri, Zavetnici, obećali sednicu Skupštine Srbije u roku od mesec dana sa temom KiM.

Evo mi vas sada u ovom trenutku, u najtežem trenutku za Srbe sa KiM pozivamo da pod hitno, ukoliko sutra, zakažete sednicu Skupštine, a vezano za KiM, ukoliko je moguće, u Kosovskoj Mitrovici. Hvala.

PREDSEDNIK: Dobro.

(Nebojša Bakarec: Samo da pohvalim.)

Da, da. Dobićete reč.

Samo vezano za dnevni red, pretpostavljam da ste obavešteni da je dnevni red u skladu sa zahtevom koji ste vi potpisali. Vaša poslanička grupa cela zajedno za ostalima potpisala je ovakav dnevni red. Sada ste se predomislili? Šta to znači?

Ali je to verovatno obrazloženje zašto je sada dva, četiri, još upola manje vas koji ste potpisali zahtev za ovaj dnevni red nego jutros na početku radnog dana. Vidite, kako su prazna ova tri sektora. Još upola manje nego danas kada smo krenuli, kada je bilo fantastičnih 23. Toliko o dnevnom redu, interesovanju za temu i o svemu drugom.

Nebojša Bakarec ima reč.

NEBOJŠA BAKAREC: Kratko ću, znam da smo pri kraju. Prosto, videćete, zaista nisam ostrašćen. Ovde se radi o pohvali.

Pažljivo sam slušao izlaganje poštovane gospođe Miloratke Bojović. Pri kraju je bio politički deo, u redu, vi ste odgovorili, ali ona je najveći deo svog izlaganja posvetila temi i tu se vidi kako neko kada zdravorazumski pristupi, ona je čitala osnovne stvari, glavne stvari je obuhvatila, tako se razgovara o ovoj temi.

Pošto ste pitali o opomenama, kaznama, sankcijama koje REM ima, ja taj podatak nemam, ali sam tražio sada. Zamolio sam ih da pošalju, jer je sada kratko vreme, sutra. Tako da ću ja sutra izneti podatak koliko je REM izrekao opomena, kazni i već koje god on ima sankcije.

Hteo sam samo kratko da se zahvalim i gospođi Jasmini Karanac i gospodinu Edisu Durgutoviću, njemu na dve diskusije i gospođi na današnjoj predivnoj diskusiji. Samo da pomenem da diskusija ovog gospodina Jovančićevića u barem onom većem delu, posle je pretio zatvorom, nije bila uopšte ekstremna. Toliko. Hvala.

PREDSEDNIK: Zahvaljujem što je zaista bilo efikasno, kao što ste najavili.

Ovim završavamo sa radom za danas.

Nastavljamo sutra u 10.00 časova.

(Sednica je prekinuta u 17.55 časova.)